
Parakstītāju starptautiskais Kodeksa ievērošanas standarts
Parakstītāju starptautiskais Kodeksa ievērošanas standarts ir obligāts starptautiskais standarts, kas izstrādāts kā daļa no Pasaules antidopinga programmas. To izstrādāja, apspriežoties ar parakstītājiem, valsts iestādēm, sportistiem un citām ieinteresētajām personām.
Parakstītāju starptautiskais Kodeksa ievērošanas standarts pirmo reizi tika pieņemts 2017. gadā un stājās spēkā 2018. gada aprīlī. Turpmākas pārskatītās redakcijas, ko apstiprināja WADA izpildkomiteja, stājās spēkā 2021. gada 1. janvārī un 2024. gada 1. aprīlī.

Esošo redakciju WADA izpildkomiteja apstiprināja 2025. gada 5. decembrī, un tā ir spēkā no 2027. gada 1. janvāra.


Izdevējs:

Pasaules Antidopinga aģentūra, 
Stock Exchange Tower
800 Place Victoria (Suite 1700)
PO Box 120
Montreal, Quebec Canada H3C 0B4
www.wada-ama.org

Tālr.:	+1 514 904 9232
Fakss:	+1 514 904 8650
E-pasts: code@wada-ama.org


Satura rādītājs

PIRMĀ DAĻA. IEVADS, KODEKSA NOTEIKUMI, STARPTAUTISKĀ STANDARTA NOTEIKUMI UN INTERPRETĀCIJA	5
1.0. Ievads un darbības joma	5
2.0. Attiecīgie Kodeksa un Laboratoriju starptautiskā standarta noteikumi	6
3.0. Interpretācija	6
OTRĀ DAĻA. STANDARTI, SASKAŅĀ AR KURIEM WADA PĀRRAUGA, KĀ PARAKSTĪTĀJI IEVĒRO KODEKSU, UN PANĀK TĀ IZPILDI	8
4.0. Mērķis	8
5.0. Dažādu organizāciju, kas piedalās WADA Kodeksa ievērošanas uzraudzības funkcijas īstenošanā, lomas, pienākumi un procedūras	9
5.1. Kodeksa ievērošanas darbību uzraudzība, ko veic WADA vadība	10
5.2. CRC veikta neatkarīga pārskatīšana un ieteikumi	10
5.3. CAS veikta Kodeksa neievērošanas neatkarīga konstatēšana un sankcijas parakstītājam	11
5.4. “Pēdējās iespējas” princips	11
5.5. Kārtība parakstītāju atkārtotai iekļaušanai sarakstā	13
6.0. WADA atbalsts pasākumiem, ko parakstītāji veic, lai panāktu/saglabātu Kodeksa ievērošanu	13
6.1. Mērķis	13
6.2. Atbalsts darbībai un tehniskais atbalsts	13
7.0. To pasākumu uzraudzība, ko parakstītāji veic, lai ievērotu Kodeksu	14
7.1. Mērķis	14
7.2. Prioritāro parakstītāju noteikšana	14
7.3. Sadarbība ar citām organizācijām	16
7.4. WADA uzraudzības rīki	16
7.5. Kodeksa ievērošanas anketa	18
7.6. Obligātās informācijas pieprasījumi	19
7.7. Kodeksa ievērošanas revīzijas programma	19
7.8. Programmas jomas uzraudzība	21
7.9. Īpaši noteikumi, kas piemērojami lielu sporta pasākumu rīkotājorganizācijām	22
8.0. Parakstītāju iespēja novērst neatbilstības	24
8.1. Mērķis	24
8.2. Koriģējošo pasākumu ziņojumi un koriģējošo pasākumu plāni	24
8.3. Pēdējā iespēja veikt labojumus pirms lietas iesniegšanas izskatīšanai CRC	25
8.4. Lietas nodošana izskatīšanai CRC	25
8.5. Paātrinātā procedūra	27
8.6. Nepārvarami apstākļi	28
8.7. Pārredzamība	28
9.0. Kodeksa neievērošanas apstiprināšana un sankciju piemērošana parakstītājam	29
9.1. CRC ieteikums	29
9.2. Izskatīšana WADA izpildkomitejā	29
9.3. Parakstītāja iespējas, reaģējot uz 9.2. punkta oficiālo paziņojumu	29
9.4. Lietas izskatīšana CAS	32
9.5. Citu parakstītāju veikta sankciju parakstītājam atzīšana	33
10.0. Lemšana par sankcijām parakstītājam	33
10.1. Iespējamās sankcijas parakstītājam	33
10.2. Principi attiecībā uz katrā konkrētā gadījumā parakstītājam piemērojamo sankciju noteikšanu	34
11.0. Atkārtota iekļaušana sarakstā	36
11.1. Mērķis	36
11.2. Nosacījumi atkārtotai iekļaušanai sarakstā	36
11.3. Atkārtotas iekļaušanas sarakstā process	36
12.0. Pārejas noteikumi	39
12.1. Procesi, kas nav pabeigti 2027. gada 1. janvārī	39
A PIELIKUMS. KODEKSA NEIEVĒROŠANAS KATEGORIJAS	40
B PIELIKUMS. SANKCIJAS PARAKSTĪTĀJAM	45
1. PAPILDINĀJUMS. DEFINĪCIJAS	53


[bookmark: _Toc239171924][bookmark: _bookmark1]
PIRMĀ DAĻA. IEVADS, KODEKSA NOTEIKUMI, STARPTAUTISKĀ STANDARTA NOTEIKUMI UN INTERPRETĀCIJA
[bookmark: _Toc239166705][bookmark: _Toc239171925][bookmark: _bookmark2]1.0. Ievads un darbības joma
Parakstītāju starptautiskā Kodeksa ievērošanas standarta mērķis ir izveidot atbilstošu sistēmu un procedūras, lai nodrošinātu, ka parakstītāji ievēro Kodeksu.
Pasaules Antidopinga kodeksa (turpmāk tekstā – “Kodekss”) parakstītāji apņemas ievērot vairākas juridiskās un tehniskās prasības un prasības attiecībā uz darbību, kas ir izklāstītas Kodeksā un to papildinošajos starptautiskajos standartos. Šīs prasības ir jāievēro, lai starptautiskā un valsts līmenī ieviestu saskaņotas, koordinētas un efektīvas antidopinga programmas un lai tādējādi jebkurā sporta veidā sportisti un citas ieinteresētās personas varētu ar vienlīdzīgiem nosacījumiem piedalīties no dopinga brīvās sacensībās.
Kodeksā ir noteikts, ka WADA pienākums ir pārraudzīt, kā parakstītāji ievēro Kodeksu un starptautiskos standartus, un panākt to izpildi. Turklāt saskaņā ar Kodeksu parakstītājiem ir jāziņo WADA par Kodeksa ievērošanu. Saskaņā ar Kodeksu CAS, nevis WADA, ir atbildīga par Kodeksa neievērošanas konstatēšanu un sankciju noteikšanu parakstītājiem, ja tie nepiekrīt WADA apgalvojumiem par Kodeksa neievērošanu un/vai WADA ierosinātajām sankcijām parakstītājiem.
Parakstītāju starptautiskajā Kodeksa ievērošanas standartā ir aplūkoti turpmāk minētie temati:
· to dažādo struktūru funkcijas, pienākumi un procedūras, kuras piedalās WADA īstenotajās Kodeksa ievērošanas uzraudzības darbībās (otrā daļa, 5. pants);
· atbalsts un palīdzība, ko WADA sniedz parakstītājiem viņu centienos ievērot Kodeksu un starptautiskos standartus (otrā daļa, 6. pants);
· līdzekļi, ko WADA izmanto, lai pārraudzītu, kā parakstītāji ievēro savus pienākumus saskaņā ar Kodeksu un starptautiskajiem standartiem (otrā daļa, 7. pants);
· iespējas un atbalsts, ko WADA sniedz parakstītājiem, lai novērstu neatbilstības pirms jebkādas oficiālas rīcības (otrā daļa, 8. pants);
· ja parakstītājs nenovērš neatbilstības, process, kas WADA jāīsteno, lai panāktu, ka CAS izskata apgalvojumu par Kodeksa neievērošanu un tā neievērošanas gadījumā nosaka sankcijas parakstītājiem. Ciktāl tas ir lietderīgi un iespējams, šis process ir tāds pats kā process, kas jāīsteno, lai konstatētu, ka sportisti un citas personas neievēro Kodeksu, un lai noteiktu šādā gadījumā tiem piemērojamās sankcijas (otrā daļa, 9. un 10. pants, A un B pielikums);
· principi, kas CAS jāpiemēro, lai noteiktu sekas parakstītājam, kas jāpiemēro konkrētā gadījumā atkarībā no lietas faktiem un apstākļiem (otrā daļa, 10. pants; A un B pielikums);
· procedūras, kas jāīsteno WADA, lai nodrošinātu, ka parakstītāju, par kuru ir atzīts, ka tas neievēro Kodeksu, iespējami ātri atkārtoti iekļauj to parakstītāju sarakstā, kas ievēro Kodeksu, tiklīdz tas ir novērsis Kodeksa neievērošanu (otrā daļa, 11. pants), un
· pārejas noteikumi, kas piemērojami procesiem, kurus sāk pēc 2027. gada 1. janvāra (otrā daļa, 12. pants).
Galvenais mērķis ir nodrošināt, lai visos sporta veidos un visās valstīs tiktu konsekventi un efektīvi piemēroti Kodeksam atbilstoši antidopinga noteikumi un programmas, lai “tīrie sportisti” varētu būt pārliecināti par to, ka konkurence ir godīga un uz visiem sportistiem attiecas vienādi nosacījumi, un sabiedrība varētu būt pārliecināta par to, ka tiek saglabāta sporta integritāte. Tomēr Parakstītāju starptautiskais Kodeksa ievērošanas standarts ir pietiekami elastīgs, lai varētu noteikt konkrētas prioritātes. Proti, tajā ir iekļauti īpaši noteikumi (tostarp paredzētas īpašas paātrinātās procedūras), lai WADA varētu steidzami un efektīvi risināt gadījumus, kad ar nodomu un/vai apzināti netiek ievērotas kritiskās Kodeksa prasības. Turklāt tajā ir paredzēts, ka WADA pēc saviem ieskatiem var noteikt prioritātes pasākumiem, kurus tā veic, lai panāktu, ka Kodeksu ievēro noteiktās jomās un/vai noteikti parakstītāji. Pats svarīgākais – tie parakstītāji, kas labā ticībā cenšas ievērot Kodeksu, tiek mudināti panākt un saglabāt pilnīgu Kodeksa ievērošanu un saņem nepieciešamo atbalstu. Nodoms ir panākt, lai parakstītāji vienmēr paši brīvprātīgi novērstu jebkuras neatbilstības. Atzīst, ka parakstītājs neievēro Kodeksu, un sankcijas parakstītājam piemēro tikai tad, ja nav citas iespējas un ja šis parakstītājs nav novērsis neatbilstības, lai gan ir ticis mudināts to darīt.
Pārredzamības un pārskatatbildības nolūkos WADA var publicēt tik daudz ziņu par savu vispārējo Kodeksa ievērošanas uzraudzības programmu, cik tā uzskata par lietderīgu. Tā var publicēt arī informāciju par veiktajiem pasākumiem un gūtajiem rezultātiem saistībā ar atsevišķiem parakstītājiem, attiecībā uz kuriem ir īstenota kāda noteikta programmā paredzētā rīcība.
[bookmark: _Toc239171926][bookmark: _bookmark3]2.0. Attiecīgie Kodeksa un Laboratoriju starptautiskā standarta noteikumi
Turpmāk norādītie Kodeksa panti tieši attiecas uz Parakstītāju starptautisko Kodeksa ievērošanas standartu; ar tiem var iepazīties pašā Kodeksā:
· 12. pantu “Parakstītāju piemērotās sankcijas citām sporta organizācijām”;
· 13.6. punktu “Saskaņā ar 24.1. punktu pieņemtu lēmumu pārsūdzība”;
· 20. pantu “Parakstītāju un WADA papildu funkcijas un pienākumi”;
· 24. pantu “Kodeksa un UNESCO konvencijas ievērošanas uzraudzība un izpildes panākšana”.
Turpmāk minētie Laboratoriju starptautiskā standarta panti tiešā veidā attiecas uz Parakstītāju starptautisko Kodeksa ievērošanas standartu. Ar tiem var iepazīties, skatot Laboratoriju starptautiskā standarta:
· 4.1.1.2. apakšpunktu “Pieteikuma iesniedzēja laboratorija, sākotnējās pieteikuma veidlapas iesniegšana”;
· 4.2.1.2. apakšpunktu “Laboratorija, kas iesniedz pieteikumu WADA par APB apstiprināšanu, sākotnējās pieteikuma veidlapas iesniegšana”.
[bookmark: _Toc239166706][bookmark: _Toc239171927][bookmark: _bookmark4]3.0. Interpretācija
Parakstītāju starptautiskā Kodeksa ievērošanas standarta oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.
Līdzīgi kā Kodekss, arī Parakstītāju starptautiskais Kodeksa ievērošanas standarts ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.
Piezīmēs, kas sniegtas attiecībā uz vairākiem Parakstītāju starptautiskā Kodeksa ievērošanas standarta noteikumiem, ir iekļauti norādījumi par šo noteikumu interpretāciju.
Ja vien nav norādīts citādi, atsauces uz pantiem vai pielikumiem ir atsauces uz Parakstītāju starptautiskā Kodeksa ievērošanas standarta pantiem vai pielikumiem.
Parakstītāju starptautiskajā Kodeksa ievērošanas standartā lietotais termins “dienas” nozīmē kalendārās dienas (t. i., nedēļas dienas, ieskaitot brīvdienas), ja vien nav norādīts citādi.
Termini, kas ir izmantoti šajā starptautiskajā standartā un ir definēti Kodeksā, ir rakstīti kursīvā. Termini, kas ir definēti šajā vai citā starptautiskajā standartā, ir pasvītroti.
Kodeksā un starptautiskajos standartos definētie termini, kas tiek izmantoti Parakstītāju starptautiskajā Kodeksa ievērošanas standartā, ir sniegti 1. papildinājumā.
Parakstītāju starptautiskā Kodeksa ievērošanas standarta pielikumiem un papildinājumam ir tāds pats obligātais statuss kā pārējam starptautiskā standarta tekstam.
Turpmāk norādītie formulējumi Parakstītāju starptautiskajā Kodeksa ievērošanas standartā tiek interpretēti šādi:
‒	īstenības vai vajadzības izteiksme [angļu valodas redakcijā – konstrukcijas ar shall] tiek izmantota, lai norādītu obligātu pienākumu;
‒	vajadzības izteiksmes vēlējuma paveids [angļu valodas redakcijā – konstrukcijas ar should] tiek izmantots, lai norādītu ieteikumu.



[bookmark: _Toc239166707][bookmark: _Toc239171928]OTRĀ DAĻA. STANDARTI, SASKAŅĀ AR KURIEM WADA PĀRRAUGA, KĀ PARAKSTĪTĀJI IEVĒRO KODEKSU, UN PANĀK TĀ IZPILDI
[bookmark: _Toc239166708][bookmark: _Toc239171929][bookmark: _bookmark6]4.0. Mērķis
4.1. Parakstītāju starptautiskā Kodeksa ievērošanas standarta otrās daļas mērķis ir nodrošināt, ka parakstītāji savās attiecīgajās atbildības jomās ievieš Kodeksa un starptautisko standartu prasībām atbilstošas antidopinga programmas, lai visos sporta veidos pastāvētu vienlīdzīgi nosacījumi.
4.2. Nodoms ir panākt, lai parakstītāji vienmēr paši brīvprātīgi novērstu jebkuras neatbilstības. Atzīst, ka parakstītājs neievēro Kodeksu, un atbilstošas sankcijas parakstītājam piemēro tikai tad, ja nav citas iespējas un ja šis parakstītājs noteiktajos termiņos nav veicis koriģējošus pasākumus, lai gan ir ticis mudināts to darīt.
4.3. Tāpēc WADA Kodeksa ievērošanas uzraudzības programmā galvenā uzmanība tiek pievērsta dialogam un komunikācijai ar parakstītājiem, lai palīdzētu tiem veikt pasākumus tā, lai pilnīgi tiktu ievērots Kodekss, un sniegtu tiem norādījumus antidopinga programmu pastāvīgai uzlabošanai. Parakstītāju starptautiskajā Kodeksa ievērošanas standartā ir noteiktas objektīvas, konkrētas un pārredzamas procedūras un standarti, kas īstenojami gadījumos, kad tiek atklātas neatbilstības, lai sniegtu parakstītājam iespēju novērst šīs neatbilstības, un (gadījumā, ja neatbilstības netiek novērstas) tie paredz konstatēt Kodeksa neievērošanu un piemērot paredzamas un samērīgas dažādas smaguma pakāpes sankcijas parakstītājam. Parakstītāju starptautiskā Kodeksa ievērošanas standartā ir arī noteikta skaidra kārtība parakstītāja atkārtotai iekļaušanai sarakstā.


[bookmark: _Toc239166709][bookmark: _Toc239171930]5.0. Dažādu organizāciju, kas piedalās WADA Kodeksa ievērošanas uzraudzības funkcijas īstenošanā, lomas, pienākumi un procedūras
1. attēls. Shēma, kurā attēlots process no neatbilstības identificēšanas līdz apgalvojumam par Kodeksa neievērošanu (5.1.–5.3. punkts)[footnoteRef:1]1 [1: 1 Piezīme. Diagrammā nav attēlota atbilstības procedūra, ja nav koriģējošo pasākumu ziņojuma, t. i., atbilstības procedūra, ko izraisa atbildes nesniegšana uz Kodeksa ievērošanas anketu vai uz obligātās informācijas pieprasījumu vai atbilstības procedūra, kas tiek veikta paātrinātā kārtībā saskaņā ar 8.5. punktu.] 

[bookmark: _bookmark8][bookmark: _Toc239166710][bookmark: _Toc239171931][bookmark: _bookmark9]5.1. Kodeksa ievērošanas darbību uzraudzība, ko veic WADA vadība
5.1.1. Lai nodrošinātu Kodeksa ievērošanas darbību uzraudzību, WADA vadība izveido iekšējo WADA Kodeksa ievērošanas darba grupu, kurā darbojas personāls no dažādām WADA nodaļām.
5.1.2. Piezīme. Diagrammā nav attēlota atbilstības procedūra, ja nav koriģējošo pasākumu ziņojuma, t. i., atbilstības procedūra, ko uzsāk, ja nav sniegta atbilde uz Kodeksa ievērošanas anketu vai uz obligātās informācijas pieprasījumu, vai atbilstības procedūra, kas tiek veikta paātrinātā kārtībā saskaņā ar 8.5. punktu. WADA vadība ir atbildīga par visu ar WADA Kodeksa ievērošanas uzraudzības programmu saistīto darbību izstrādes koordinēšanu un vadīšanu sadarbībā ar Kodeksa ievērošanas uzraudzības komiteju (CRC) un atbilstīgi CRC saskaņā ar 7.2. punktā apstiprinātajām darbības prioritātēm. Pienākumi ir šādi:
5.1.2.1. koordinēt pastāvīgo atbalstu un palīdzību, ko WADA sniedz parakstītājiem saistībā ar Kodeksā un starptautiskajos standartos noteikto pienākumu izpildi (skat. 6. pantu);
5.1.2.2. izmantot visus rīkus, kas ir WADA rīcībā, lai uzraudzītu, kā parakstītāji ievēro Kodeksu, tostarp izmantot arī ADAMS, Kodeksa ievērošanas anketas, obligātās informācijas pieprasījumus, Kodeksa ievērošanas revīzijas, informāciju, kas iegūta, veicot pastāvīgu ievērošanas uzraudzību, un jebkuru citu informāciju, ko WADA saņem vai savāc (skat. 7. pantu);
5.1.2.3. ja tiek identificētas neatbilstības, sākt dialogu ar parakstītāju, norādīt koriģējošos pasākumus, kas tam jāveic, lai novērstu šīs neatbilstības, un sniegt norādījumus ar mērķi palīdzēt parakstītājam veikt šos koriģējošos pasākumus noteiktajos termiņos (skat. 8. pantu);
5.1.2.4. novērtēt, vai parakstītājs, veicot koriģējošos pasākumus, ir pilnībā novērsis neatbilstības, lūgt CRC izskatīt tos gadījumus, kuros neatbilstības nav pilnībā novērstas, sagatavot ziņojumus, tajos iekļaujot atbilstošu papildinformāciju un novērojumus, ko WADA vadība uzskata par atbilstošiem un/vai ko CRC ir pieprasījusi, lai CRC būtu vieglāk veikt pārrunas, kā arī īstenot CRC ieteikumus un pārraudzīt to ieviešanu (skat. 8. un 9. pantu);
5.1.2.5. ja parakstītājs noteiktajā termiņā nav novērsis neatbilstības, tad saskaņā ar CRC ieteikumiem saņemt WADA izpildkomitejas atļauju oficiāli paziņot parakstītājam par to, ka tas, iespējams, neievēro Kodeksu, šajā paziņojumā norādot arī ierosinātās sankcijas parakstītājam saistībā ar šo Kodeksa neievērošanu un nosacījumus, kas parakstītājam jāizpilda, lai to atkārtoti iekļautu sarakstā (skat. 8., 9., 10. un 11. pantu);
5.1.2.6. uzraudzīt pasākumus, ko parakstītājs veic ar mērķi izpildīt nosacījumus tā atkārtotai iekļaušanai sarakstā, lai ziņotu CRC par to, vai un kad tai būtu jāiesaka parakstītāju atkārtoti iekļaut sarakstā (skat. 11. pantu).
[bookmark: _Toc239166711][bookmark: _Toc239171932][bookmark: _bookmark10]5.2. CRC veikta neatkarīga pārskatīšana un ieteikumi
5.2.1. CRC ir neatkarīga, nepolitiska WADA īpašā komiteja, kas pārrauga WADA pasākumus, kuru mērķis ir uzraudzīt Kodeksa ievērošanu un izpildes darbības, un sniedz padomus un ieteikumus šajos jautājumos WADA izpildkomitejai.
5.2.1.1. CRC darbojas saskaņā ar darba uzdevumiem, kuri izstrādāti, lai nodrošinātu tās dalībnieku neatkarību, politisko neitralitāti un specializāciju – faktorus, kas nodrošina uzticību tās darbam. Šajos darba uzdevumos ir iekļauti stingri noteikumi, kuri aizliedz interešu konfliktus un saskaņā ar kuriem CRC locekļiem ir jāziņo par jebkādiem iespējamiem interešu konfliktiem un jāatsakās piedalīties tajās CRC apspriedēs, kas saistītas ar jautājumu, par kuru tiem varētu rasties interešu konflikts.
5.2.2. CRC ievēro standarta procedūras, kas aptver pārbaudes, novērtēšanu, saziņu un ieteikumu sniegšanu WADA izpildkomitejai ar Kodeksa ievērošanu, neatbilstību novēršanu un parakstītāju atkārtotu iekļaušanu sarakstā saistītos jautājumos. Šīs procedūras (skat. 8., 9. un 11. pantu) ir izstrādātas, lai atbalstītu pārredzamu, objektīvu un konsekventu pieeju Kodeksa ievērošanas novērtēšanai un izpildes panākšanai.
5.2.2.1. Ja WADA vadība ziņo CRC par acīmredzamām neatbilstībām, tiek īstenota procedūra, saskaņā ar kuru attiecīgajam parakstītājam tiek noteikts termiņš un sniegta iespēja, lai tas var paskaidrot un novērst šīs neatbilstības un nodrošināt pilnīgu Kodeksa ievērošanu (skat. 8. pantu).
5.2.2.2. Ja parakstītājs šīs procedūras ietvaros nenovērš neatbilstības, CRC sīki pārskata lietu un lemj par to, vai ieteikt WADA izpildkomitejai nosūtīt parakstītājam oficiālu paziņojumu par iespējamo Kodeksa neievērošanu (skat. 5.3. punktu).
5.2.3. CRC ne tikai pārbauda un novērtē ar Kodeksa ievērošanu saistītus jautājumus, kurus tai iesniedz WADA vadība, bet arī pati jebkurā laikā var identificēt ar Kodeksa ievērošanu saistītus jautājumus, kas būtu jāizskata WADA vadībai.
[bookmark: _Toc239171933][bookmark: _bookmark11]5.3. CAS veikta Kodeksa neievērošanas neatkarīga konstatēšana un sankcijas parakstītājam
5.3.1. Saskaņā ar Kodeksa 24.1.2. apakšpunktu, ja parakstītājs nenovērš neatbilstības noteiktajā termiņā, WADA nosūta parakstītājam oficiālu paziņojumu, norādot, ka tas neievēro prasības, un klasificējot attiecīgo(-ās) prasību(-as) kā kritisku(-as), augstas prioritātes vai vispārīgu(-as), norādot visus WADA ieskatā pastāvošos atbildību pastiprinošos faktorus (tikai gadījumos, kas saistīti ar vienas vai vairāku kritisku prasību neievērošanu), norādot WADA ierosinātās sankcijas parakstītājam par šādu neievērošanu un nosakot WADA ierosinātos nosacījumus, kas parakstītājam būtu jāizpilda, lai tas tiktu atkārtoti iekļauts sarakstā.
5.3.2. Parakstītājs var apstrīdēt jebkuru šā paziņojuma daļu saskaņā ar 9.3.1. apakšpunktu un Kodeksa 24.1.3. apakšpunktu, un, ja šo noteikumu prasības ir izpildītas, strīdu izšķir CAS saskaņā ar 9.4. punktu un Kodeksa 24.1.3. apakšpunkta a) punktu, un CAS galīgais lēmums būs izpildāms nekavējoties saskaņā ar Kodeksa 24.1.9. apakšpunktu.
5.3.3. Ja parakstītājs neapstrīd paziņojuma saturu saskaņā ar 9.3.1. apakšpunktā un Kodeksa 24.1.3. apakšpunktā noteiktajām prasībām, tad uzskata, ka tas atzīst Kodeksa neievērošanu un piekrīt sankcijām parakstītājam un nosacījumiem, kas tam jāizpilda, lai to atkārtoti iekļautu sarakstā, un atbilstīgi 9.3.4. apakšpunktam paziņojums automātiski kļūst par galīgu lēmumu, kas nekavējoties jāizpilda saskaņā ar Kodeksa 24.1.9. apakšpunktu.
[bookmark: _Toc239166712][bookmark: _Toc239171934][bookmark: _bookmark12]5.4. “Pēdējās iespējas” princips
5.4.1. Atbilstoši “pēdējās iespējas” principam jebkurā lietā (tostarp ne tikai parastās, bet arī paātrinātā kārtībā izskatāmajās lietās), ja parakstītājs neievēro noteiktos termiņus neatbilstību novēršanai un tāpēc lieta tiek nodota izskatīšanai CRC un tālāk, bet parakstītājs novērš neatbilstības, pirms tiek piemērotas sankcijas parakstītājam, tad netiek piemērotas nekādas sankcijas parakstītājam, izņemot 9.4.3. apakšpunktā noteiktās.

[image: ]2. attēls. Shēma, kurā attēlots process, ko īsteno pēc oficiāla apgalvojuma par Kodeksa neievērošanu (5.3.1., 5.3.2. un 5.3.3. apakšpunkts)
[bookmark: _bookmark13]5.5. Kārtība parakstītāju atkārtotai iekļaušanai sarakstā
5.5.1. Ja atbilstīgi, WADA vadība ziņo CRC par to, kā parakstītājs izpilda nosacījumus tā atkārtotai iekļaušanai sarakstā, un pēc tam CRC sniedz ieteikumus WADA izpildkomitejai par to, vai parakstītājs ir izpildījis šos nosacījumus un būtu atkārtoti jāiekļauj sarakstā saskaņā ar 11.3. punktu.
5.5.2. Ja parakstītājs apstrīd WADA izpildkomitejas atzinumu saskaņā ar 11.3.3. apakšpunktu par to, ka tas vēl nav izpildījis nosacījumus atkārtotai iekļaušanai sarakstā un tāpēc vēl nevar tikt atkārtoti iekļauts sarakstā, šo strīdu izšķir CAS saskaņā ar 11.3.3. apakšpunktu un Kodeksa 24.1.7. apakšpunktu. Saskaņā ar Kodeksa 24.1.9. apakšpunktu CAS lēmumi ir piemērojami visā pasaulē un visi parakstītāji tos atzīst, ievēro un pilnībā izpilda atbilstoši savām pilnvarām savās attiecīgajās atbildības jomās.
[bookmark: _bookmark14]6.0. WADA atbalsts pasākumiem, ko parakstītāji veic, lai panāktu/saglabātu Kodeksa ievērošanu
[bookmark: _Toc239166713][bookmark: _Toc239171935][bookmark: _bookmark15]6.1. Mērķis
6.1.1. WADA galvenā prioritāte ir atbalstīt parakstītāju pasākumus, kurus tie veic, lai stiprinātu savas antidopinga programmas un tādējādi palielinātu aizsardzību “tīrajiem sportistiem”. Parakstītāja pienākums vienmēr ir pilnīgi ievērot Kodeksu, un par attaisnojumu vai aizbildinājumu nevar tikt uzskatīts arguments, ka citas personas parakstītājam to nepalīdzēja ievērot. Tomēr WADA dara visu saprātīgi iespējamo, lai sniegtu palīdzību un atbalstu parakstītājiem, kas cenšas panākt, saglabāt vai atkārtoti nodrošināt pilnīgu Kodeksa ievērošanu.
[bookmark: _Toc239166714][bookmark: _Toc239171936][bookmark: _bookmark16]6.2. Atbalsts darbībai un tehniskais atbalsts
6.2.1. WADA sniedz parakstītājiem atbalstu darbībai un tehnisko atbalstu, lai tiem palīdzētu panākt, saglabāt vai (atbilstošā gadījumā) atkārtoti nodrošināt pilnīgu Kodeksa ievērošanu, tostarp, sniedz padomus un informāciju, izstrādā līdzekļus, vadlīnijas, mācību materiālus un mācību programmas un veicina partnerattiecības ar citām antidopinga organizācijām, kad tas ir iespējams. Kad tas ir iespējams, ņemot vērā WADA budžetu, šo atbalstu parakstītājiem sniedz bez maksas.
6.2.2. Lai palīdzētu parakstītājiem izprast viņu pienākumus saskaņā ar Kodeksu un starptautiskajiem standartiem un sasniegt un uzturēt pilnīgu atbilstību šiem pienākumiem, WADA izstrādās vairākus dokumentus un rīkus, tostarp šādus:
6.2.2.1. standartformas attiecībā uz Kodeksa un starptautisko standartu īstenošanu parakstītāja kompetences jomā;
6.2.2.2. vadlīnijas, kas aptver dažādu Kodeksam atbilstošu antidopinga programmu elementu īstenošanu, tostarp (bez ierobežojumiem) pārbaužu veikšanu, terapeitiskās lietošanas atļaujas, rezultātu pārvaldību, izglītošanu, informācijas vākšanu un izmeklēšanas veikšanu;
6.2.2.3. tiešsaistes izglītojošos rīkus.
6.2.3. WADA arī uztur Kodeksa ievērošanas anketu un Kodeksa ievērošanas revīzijas programmu, kas paredzēta parakstītājiem, lai tie varētu atklāt neatbilstības savās antidopinga programmās un izstrādāt un īstenot plānus šo neatbilstību novēršanai. WADA dažādos veidos palīdz parakstītājiem izprast Kodeksa ievērošanas anketu, Kodeksa ievērošanas revīzijas programmu un visus pārējos Kodeksa ievērošanas uzraudzības programmas aspektus, tostarp rīko informatīvas sanāksmes, savā tīmekļa vietnē izveido īpašu sadaļu, kurā ievieto ar Kodeksa ievērošanas uzraudzības programmu saistītus materiālus, tostarp atbildes uz bieži uzdotajiem jautājumiem, un nodrošina citus atbalsta resursus.
6.2.4. Parakstītājs var lūgt palīdzību citam parakstītājam, lai palīdzētu tam panākt pilnīgu atbilstību Kodeksam (un WADA atbalstīs parakstītājus šādu partnerību izveidē, tostarp savā tīmekļa vietnē sniedzot papildu informāciju un norādījumus par partnerības nolīgumiem) un/vai parakstītājs var iecelt deleģēto trešo personu veikt antidopinga pasākumus tā vārdā. Tomēr saskaņā ar Kodeksa 20. pantu un šā Parakstītāju starptautiskā Kodeksa ievērošanas standarta 8.4.3. apakšpunktu parakstītājs vienmēr ir pilnībā atbildīgs par visām neatbilstībām, kas rodas tā rezultātā. Parakstītājs pārliecinās, ka tas var pieprasīt, lai šī deleģētā trešā persona pilnībā sadarbotos (un rada iespēju parakstītājam pilnībā sadarboties) saistībā ar visiem WADA veiktajiem Kodeksa ievērošanas uzraudzības pasākumiem, tostarp (bez ierobežojumiem) atbilstīgi reaģē, saņemot Kodeksa ievērošanas anketas, obligātās informācijas pieprasījumus, un atļauj veikt Kodeksa ievērošanas revīzijas, kā arī pienācīgi izpilda visas prasības saistībā ar Kodeksa ievērošanas uzraudzību saskaņā ar 7.8. punktu.
6.2.5. Saskaņā ar 8. pantu, ja tiek atklātas neatbilstības vai nu aizpildītajā Kodeksa ievērošanas anketā, vai Kodeksa ievērošanas revīzijas laikā, vai citādi, WADA  vadība galveno uzmanību pievērš palīdzības sniegšanai attiecīgajam parakstītājam, veidojot dialogu un sniedzot atbalstu, lai tas varētu pilnīgi ievērot Kodeksu. Parakstītājam nodrošina pienācīgas iespējas apstrīdēt vai novērst neatbilstības, tostarp (vajadzības gadījumā) WADA sagatavo koriģējošo pasākumu ziņojumu, kurā tā norāda nepieciešamos koriģējošos pasākumus un termiņus to veikšanai. Koriģējošo pasākumu ziņojumā var iekļaut arī labākās prakses ieteikumus un atbilstošā gadījumā norādīt WADA tīmekļa vietnē ievietotos resursus un materiālus, ko parakstītājs var izmantot, lai izpildītu ziņojumā norādīto un stiprinātu savu antidopinga programmu. Turklāt WADA pārbauda parakstītāja iesniegto koriģējošo pasākumu plānu (tostarp visus pieprasītos un attiecīgos dokumentus) un sniedz nepieciešamās piezīmes, lai nodrošinātu, ka koriģējošo pasākumu plāns ir nolūkam atbilstīgs.
[bookmark: _bookmark17]7.0. To pasākumu uzraudzība, ko parakstītāji veic, lai ievērotu Kodeksu
[bookmark: _Toc239166715][bookmark: _Toc239171937][bookmark: _bookmark18]7.1. Mērķis
Saskaņā ar Kodeksa 20.8.4. apakšpunktā un 24.1.1. apakšpunktā noteikto pienākumu uzraudzīt, kā parakstītāji ievēro Kodeksu, WADA pārskata parakstītāju noteikumus (un/vai tiesību aktus, ja attiecīgajā valstī tie ir ieviesti Kodeksa īstenošanai), lai pārliecinātos, ka tie ir Kodeksam un starptautiskajiem standartiem atbilstoši. WADA arī novērtē, vai parakstītāji īsteno savus noteikumus un tiesību aktus, izstrādājot tādas antidopinga programmas, kas atbilst visām Kodeksa un starptautisko standartu prasībām. 7. panta mērķis ir noteikt standartus, kas reglamentēs šos uzraudzības pasākumus. Mērķis vienmēr ir panākt, lai uzraudzības process būtu iespējami efektīvs un izmaksu ziņā lietderīgs.
[bookmark: _bookmark19]7.2. Prioritāro parakstītāju noteikšana
7.2.1. Kodeksa parakstītāji var būt šādas struktūras:
7.2.1.1. Starptautiskā Olimpiskā komiteja un Starptautiskā Paraolimpiskā komiteja;
7.2.1.2. citas lielu sporta pasākumu rīkotājorganizācijas;
7.2.1.3. starptautiskās federācijas;
7.2.1.4. valstu olimpiskās komitejas un valstu paraolimpiskās komitejas;
7.2.1.5. valstu antidopinga organizācijas un
7.2.1.6. citas organizācijas, kurām ir būtiska nozīme sportā.
7.2.2. Ņemot vērā parakstītāju lielo skaitu un WADA ierobežotos resursus, CRC var apstiprināt WADA vadības priekšlikumus noteikt prioritāti attiecībā uz Kodeksa ievērošanas uzraudzību a) noteiktām parakstītāju kategorijām, pamatojoties uz to antidopinga pasākumu jomu, kas tiem saskaņā ar Kodeksu un ISCCS TD PP ir jāveic, un/vai b) dažiem konkrētiem parakstītājiem, pamatojoties uz objektīvu riska novērtējumu. Turpmāk ir sniegts neizsmeļošs to apstākļu uzskaitījums, ko var ņemt vērā, veicot šādu novērtējumu:
7.2.2.1. (ja parakstītājs ir starptautiska federācija) fizioloģiskais risks, kas saistīts ar dopinga lietošanu attiecīgajā sporta veidā/disciplīnā;
7.2.2.2. (ja parakstītājs ir starptautiska federācija) parakstītāja dalība olimpiskajās spēlēs un/vai paraolimpiskajās spēlēs;
7.2.2.3. (ja parakstītājs ir lielu sporta pasākumu rīkotājorganizācija) to sportistu līmenis, kas piedalās attiecīgajā sporta pasākumā;
7.2.2.4. noteiktas valsts sportistu rezultāti starptautiskos sporta pasākumos;
7.2.2.5. dopinga lietošanas vēsture kādā konkrētā valstī vai konkrētā sporta veidā/disciplīnā;
7.2.2.6. parakstītāja reakcija, saņemot obligātās informācijas pieprasījumu vai Kodeksa ievērošanas anketu;
7.2.2.7. tādu ticamu izlūkdatu saņemšana par izmeklēšanas rezultātiem, kas liecina par to, ka parakstītāja antidopinga programmā varētu būt būtiskas neatbilstības;
7.2.2.8. parakstītājs ir pārkāpis Kodeksa vai kāda starptautiskā standarta kritiskās vai augstas prioritātes prasības;
7.2.2.9. parakstītājs nav īstenojis ieteikumus, kas tam tika sniegti atbilstoši sadarbības programmām, kurās WADA piedalījās vai nu veicinātāja, vai puses statusā;
7.2.2.10. parakstītājs nav īstenojis pasākumus (piemēram, mērķpārbaudes) atbilstoši WADA sagatavotajiem vai apstiprinātajiem ieteikumiem (piemēram, saistībā ar pārbaudēm, gatavojoties olimpiskajām spēlēm, paraolimpiskajām spēlēm vai citam sporta pasākumam);
7.2.2.11. (ja parakstītājs ir valsts antidopinga organizācija vai valsts Olimpiskā komiteja, kas pilda valsts antidopinga organizācijas funkcijas) fakts, ka parakstītāja valstī atrodas laboratorija un/vai tā ir pieteikusies uz tiesībām vai ieguvusi tiesības rīkot kādu lielu sporta pasākumu;
7.2.2.12. parakstītājs, attiecībā uz kuru ir atzīts, ka tas neievēroja Kodeksu, vēlas panākt atkārtotu iekļaušanu sarakstā, un/vai
7.2.2.13. ir saņemts WADA izpildkomitejas un/vai WADA dibināšanas valdes pieprasījums.
7.2.3. Saskaņā ar Kodeksa 20. pantu starptautiskajām federācijām, valstu olimpiskajām komitejām un valstu paraolimpiskajām komitejām ir jānodrošina, lai to biedri/atzītās organizācijas ievērotu Kodeksu. Ja uzraudzības pasākumu veikšanas laikā WADA kļūst zināms, ka kāds parakstītāja biedrs / atzītā organizācija šķietami neievēro Kodeksu, tā paziņo šim parakstītājam par to, kādas būtu atbilstošas turpmākās pārbaudes un rīcība atbilstoši šā parakstītāja pienākumiem saskaņā ar Kodeksu.
7.2.4. Turklāt, ņemot vērā parakstītāju lielo skaitu un WADA ierobežotos resursus, CRC var apstiprināt WADA vadības priekšlikumus attiecībā uz prioritātes noteikšanu Kodeksa un/vai starptautisko standartu kritisko un (dažos gadījumos) augstas prioritātes prasību ievērošanas nodrošināšanai (tostarp vajadzības gadījumā izvirzīt apgalvojumu, ka parakstītājs neievēro Kodeksu, un ieteikt piemērot sankcijas parakstītājam), vienlaicīgi sniedzot parakstītājiem papildu iespēju īstenot koriģējošu(-us) pasākumu(-us), lai nodrošinātu pārējo Kodeksa un/vai starptautisko standartu prasību ievērošanu. Sankcijas parakstītājam piemēro prioritārā kārtā tajos gadījumos, kad parakstītājs nav ievērojis kritiskās prasības un pastāv atbildību pastiprinoši apstākļi.
7.2.5. WADA var lūgt arī citām organizācijām tai palīdzēt veikt uzraudzības pasākumus.
7.2.6. Tomēr jānorāda, ka parakstītājam savi pienākumi saskaņā ar Kodeksu un/vai starptautiskajiem standartiem ir jāpilda vienmēr neatkarīgi no tā, vai tas WADA uzraudzību uzskata par prioritāru.
[bookmark: _Toc239166716][bookmark: _Toc239171938][bookmark: _bookmark20]7.3. Sadarbība ar citām organizācijām
7.3.1. Lai mudinātu parakstītājus pilnīgi ievērot Kodeksu, WADA vajadzības gadījumā var sadarboties ar citām attiecīgām organizācijām, tostarp (bez ierobežojumiem) ar UNESCO, veicot pasākumus ar mērķi mudināt valdības ievērot UNESCO konvenciju, ar Eiropas Padomi, veicot pasākumus ar mērķi mudināt valdības ievērot tās Antidopinga konvenciju, un/vai ar jebkuru citu starpvaldību organizāciju vai iniciatīvu. Šādas sadarbības nolūks ir veicināt WADA pasākumus, ko tā veic, lai uzraudzītu, kā parakstītāji ievēro Kodeksu, un maksimāli palielināt šo pasākumu efektivitāti. Šādu sadarbību īsteno, ievērojot visus piemērojamos tiesību aktus datu aizsardzības jomā.
7.3.2. Šī sadarbība var ietvert (bez ierobežojumiem) Kodeksa ievērošanas uzraudzības pasākumu koordinēšanu ar citas organizācijas veiktajiem pasākumiem attiecībā uz kādu konkrētu valsti (piemēram, kopīgus objektu apmeklējumus, koordinētas anketas), tādas būtiskas informācijas apmaiņu, kas var noderēt šādu pasākumu veikšanā, un to pasākumu koordinēšanu, kuru mērķis ir mudināt attiecīgās personas ievērot Kodeksu, un palīdzēt tām.
[bookmark: _bookmark21]7.4. WADA uzraudzības rīki
7.4.1. WADA var izmantot visus savā rīcībā esošos likumīgos līdzekļus, lai uzraudzītu, kā parakstītāji ievēro Kodeksu, tostarp (bez ierobežojumiem):
7.4.1.1. pieprasīt, lai visi parakstītāji pamatotos un skaidri norādītos termiņos saskaņā ar Kodeksa 24.1.1. apakšpunktu aizpildītu un iesniegtu Kodeksa ievērošanas anketas un/vai citus ziņojumus par to, kā tie ievēro Kodeksu. Šajos ziņojumos jāsniedz pilnīga un precīza WADA pieprasītā informācija, jāizskaidro visu atklāto neatbilstību iemesli un jāapraksta pasākumi, ko parakstītājs ir veicis un/vai ir paredzējis veikt, lai novērstu šīs neatbilstības;
7.4.1.2. veikt Kodeksa ievērošanas revīzijas, izvērtējot parakstītāju aktuālās antidopinga programmas saskaņā ar 7.7. punktu, lai noteiktu, vai tie ievēro Kodeksu, atklātu un klasificētu neatbilstības un noteiktu, kādi koriģējoši pasākumi parakstītajiem būtu jāīsteno, lai tie novērstu šīs neatbilstības;
7.4.1.3. īstenot neatkarīgo novērotāju programmu a) olimpiskajās spēlēs un paraolimpiskajās spēlēs, b) citos izvēlētos sporta pasākumos;
7.4.1.4. pārbaudīt, vai parakstītāji ir atbilstoši reaģējuši, saņemot WADA sagatavotos vai apstiprinātos pieprasījumus attiecībā uz mērķpārbaužu un/vai citu pasākumu veikšanu, gatavojoties olimpiskajām spēlēm, paraolimpiskajām spēlēm vai citam sporta pasākumam;
7.4.1.5. pārskatīt šādus pamatdokumentus:
a) parakstītāju noteikumus (un/vai attiecīgos tiesību aktus, ja attiecīgajā valstī tie ir pieņemti Kodeksa īstenošanai);
b) parakstītāju riska novērtējumus un pārbaužu veikšanas plānus, kas sagatavoti saskaņā ar Kodeksa 5.4. punktu un Pārbaužu starptautiskā standarta 4.1.3. apakšpunktu;
c) saskaņā ar Kodeksa 14.4. punktu iesniegtos parakstītāju gada statistikas pārskatus attiecībā uz saviem dopinga kontroles pasākumiem;
d) dopinga kontroles veidlapas, lēmumus par terapeitiskās lietošanas atļaujām un citus datus, kas iesniegti ADAMS (tostarp novērtējot, vai ir izpildītas prasības šo informāciju ADAMS iesniegt noteiktos termiņos, un pārbaudot, vai lēmumi par terapeitiskās lietošanas atļaujām atbilst Terapeitiskās lietošanas atļaujas starptautiskajam standartam);
e) parakstītāju izglītības programmas, izglītības plāni, mācību programmas un novērtējuma ziņojumi, kas sagatavoti saskaņā ar Kodeksa 18. pantu un Izglītības starptautiskā standarta 16. pantu;
f) ziņojumus, ko apkopojušas citas attiecīgās organizācijas (piemēram, ziņojumus pēc valsts apmeklējumiem, ko veic Eiropas Padomes Antidopinga konvencijas uzraudzības grupa), un
g) jebkuru citu informāciju vai datus, ko WADA vadība pieprasa parakstītājam, lai novērtētu, vai tas ievēro Kodeksu;
7.4.1.6. veikt citus programmas uzraudzības pasākumus saskaņā ar 7.8. punktu;
7.4.1.7. pārskatīt tos parakstītāju pieņemtos lēmumus par rezultātu pārvaldību, par kuriem tie ziņojuši WADA saskaņā ar Kodeksa 7.6. punktu un 14.1.3. apakšpunktu un saskaņā ar Starptautisko rezultātu pārvaldības standartu, tostarp arī (bez ierobežojumiem) šādus parakstītāju lēmumus:
a) lēmumu netipisku atradi neatzīt par nelabvēlīgiem analīžu rezultātiem;
b) lēmumu nelabvēlīgus analīžu rezultātus vai normai neatbilstīgus bioloģiskās pases parametrus neatzīt par antidopinga noteikumu pārkāpumu;
c) lēmumu neatzīt par antidopinga noteikumu pārkāpumu informācijas par savu atrašanās vietu nesniegšanu vai citus šķietamus pārkāpumus;
d) lēmumu atsaukt apgalvojumu par kāda antidopinga noteikuma iespējamo pārkāpumu un
e) lēmumu vienoties par procesa rezultātu, atzīstot antidopinga noteikumu pārkāpumu, pirms lietas izskatīšanas,
ar nosacījumu, ka, ja vien nerodas ārkārtas apstākļi, WADA neizsaka apgalvojumu par to, ka parakstītājs neievēro Kodeksu, pamatojoties tikai uz vienu lēmumu par Kodeksam neatbilstošu rezultātu pārvaldību. Tā vietā WADA nosūta parakstītājam paziņojumu pieņemamā laika posmā pēc ievērojama skaita tādu rezultātu pārvaldības lēmumu saņemšanas, kurus WADA vadība uzskata par Kodeksam neatbilstošiem. Pēc tam WADA veic turpmākas darbības pret parakstītāju saistībā ar Kodeksa neievērošanu (izdodot koriģējošo pasākumu ziņojumu saskaņā ar 8.2.2. apakšpunktu, ja, neskatoties uz šādu paziņojumu, 1) parakstītājs neveic pasākumus, kas pamatoti paredzēti, lai nepieļautu turpmākus neatbilstīgus rezultātu pārvaldības lēmumus, vai 2) WADA saņem vēl vienu neatbilstīgu rezultātu pārvaldības lēmumu, par kuru tas ir atbildīgs parakstītājs;
7.4.1.8. novērtēt un apstrādāt informāciju saistībā ar iespējamām neatbilstībām, kas saņemta no uzticamiem avotiem, tostarp no WADA Izlūkdatu un izmeklēšanas nodaļas, parakstītājiem un citām ieinteresētajām personām, laboratorijām un citām WADA apstiprinātām laboratorijām, paraugu savākšanas iestādēm un/vai paraugu savākšanas personāla, tiesībaizsardzības iestādēm un citām attiecīgām iestādēm (tostarp citām regulatīvām un/vai disciplinārām struktūrām), sportistiem un citām personām, ziņotājiem, plašsaziņas līdzekļiem un sabiedrības locekļiem;
7.4.1.9. izmantot savas pilnvaras saskaņā ar Kodeksa 10.7.3. apakšpunktu, lai mudinātu sportistus un citas personas sniegt informāciju saistībā ar gadījumiem, kad parakstītāji neievēro Kodeksu;
7.4.1.10. lūgt WADA Izlūkdatu un izmeklēšanas nodaļai pārbaudīt iegūtās ziņas par gadījumiem, kad parakstītāji, iespējams, neievēro Kodeksu, un/vai izmeklēt šos gadījumus, un
7.4.1.11. izmantot jebkuru citu atbilstošu un ticamu informāciju vai datus, kas tai pieejami.
7.4.2. Ja parakstītājam WADA lūdz sniegt tādu informāciju (piemēram, aizpildot Kodeksa ievērošanas anketu vai saistībā ar obligātās informācijas pieprasījumu), kas ir šā parakstītāja konfidenciāla informācija, WADA, apstrādājot šo informāciju, ievēro konfidencialitāti un to izmanto tam, lai uzraudzītu Kodeksa ievērošanu un citiem nolūkiem atbilstīgi Kodeksā, starptautiskajos standartos un piemērojamos tiesību aktos WADA noteiktajiem pienākumiem vai atbildībai. Parastās ziņošanas/darbības ietvaros WADA var arī apkopot informāciju par Kodeksa ievērošanu, ko parakstītāji snieguši veidā, kas neatklāj konkrēto parakstītāju, uz kuru informācija attiecas, un var vākt, izmantot vai izpaust šādu apkopotu informāciju antidopinga nolūkos.
7.4.3. Veicot savas uzraudzības darbības, WADA ņems vērā iespējamās norādes, ka parakstītājam ir sistēmiskas problēmas ar Kodeksa ievērošanu, piemēram, antidopinga noteikumu pārkāpumi, ko izdarījuši parakstītāja valdes locekļi, direktori, amatpersonas un/vai darbinieki, vai ievērojams skaits parakstītāja pakļautībā esošā sportistu atbalsta personāla vai liela daļa parakstītāja pakļautībā esošo sportistu, jo īpaši, ja šādus pārkāpumus atklāj WADA vai citas trešās personas, nevis par tiem ziņo pats parakstītājs.
[bookmark: _Toc239166717][bookmark: _Toc239171939][bookmark: _bookmark22]7.5. Kodeksa ievērošanas anketa
7.5.1. Saskaņā ar Kodeksa 24.1.1. apakšpunktu parakstītājiem ir jāziņo WADA par to, kā tie ievēro Kodeksu, kad WADA to pieprasa. WADA parakstītājiem periodiski (bet ne biežāk kā vienu reizi trīs (3) gados konkrētam parakstītājam) nosūtīs Kodeksa ievērošanas anketas, lai tie varētu veikt pašnovērtējumu un ziņot par savu Kodeksa ievērošanu un jebkurām iespējamām neatbilstībām. Lai pamatotu un papildinātu atbildes uz Kodeksa ievērošanas anketā iekļautajiem jautājumiem, parakstītājam var būt jāiesniedz kādi dokumenti.
7.5.2. WADA nosaka pieņemamu termiņu aizpildītās Kodeksa ievērošanas anketas un tai pievienoto dokumentu iesniegšanai. Kad tuvojas šis datums, tā parakstītājiem nosūta atgādinājumus.
7.5.3. Papildus Kodeksa 24.1.1. apakšpunkta noteikumiem, ja parakstītājs līdz noteiktajam datumam neiesniedz WADA precīzi un pilnīgi aizpildītu Kodeksa ievērošanas anketu, to uzskata par Kodeksa 24.1.1. apakšpunkta neievērošanu, kas ir pamats 8.3.1. apakšpunktā aprakstītā procesa sākšanai.
7.5.4. WADA pārskata aizpildītajā Kodeksa ievērošanas anketā sniegto informāciju, lai novērtētu, kādā mērā parakstītājs ievēro Kodeksu. WADA cenšas pārbaudīt parakstītāja atbildes uz noteiktiem jautājumiem Kodeksa ievērošanas anketā, izmantojot informāciju, ko tā ir ieguvusi no citiem uzticamiem avotiem, piemēram, datus, kas iesniegti ADAMS, un neatkarīgu izmeklēšanu ziņojumus.
7.5.5. Ja WADA secina, ka parakstītāja aizpildītā Kodeksa ievērošanas anketa neatklāj nekādas neatbilstības, attiecīgais parakstītājs tiek pienācīgi rakstiski informēts, taču šis paziņojums neskar WADA tiesības saskaņā ar šo Parakstītāju starptautisko Kodeksa ievērošanas standartu pieprasīt korekcijas saistībā ar neatbilstībām, ko WADA konstatējusi ar citiem līdzekļiem, nevis pārskatot Kodeksa ievērošanas anketu.
7.5.6. Ja WADA atklāj neatbilstības, pamatojoties uz parakstītāja aizpildīto Kodeksa ievērošanas anketu, tā sagatavo koriģējošo pasākumu ziņojumu saskaņā ar 8.2.2. apakšpunktu.
[bookmark: _Toc239166718][bookmark: _Toc239171940][bookmark: _bookmark23]7.6. Obligātās informācijas pieprasījumi
7.6.1. Neatkarīgi no pārējām uzraudzības darbībām, kuru laikā WADA saņem vai apkopo informāciju, kas liecina par to, ka parakstītājs, iespējams, neievēro kritiskās vai augstas prioritātes prasības, WADA vadība var nosūtīt parakstītājam obligātās informācijas pieprasījumu, pieprasot tam sniegt informāciju, lai WADA varētu apstiprināt savu attiecīgajā laikā izveidoto viedokli. WADA pieprasa tikai to informāciju, kas tai ir nepieciešama, lai tā varētu novērtēt, vai parakstītājs patiešām ievēro Kodeksu, un kas tai jau nav pieejama no citiem avotiem (piemēram, ADAMS). Pieprasījumā paskaidro, kāpēc WADA vadība pieprasa informāciju, un nosaka termiņu, līdz kuram parakstītājam tā ir jāsniedz; šis termiņš parasti ir divdesmit viena (21) diena, taču to var saīsināt vai pagarināt, ja WADA vadība to uzskata par nepieciešamu.
7.6.2. WADA vadība pilnvaro WADA revidentu pārbaudīt parakstītāja iesūtīto atbildi, veikt novērtējumu un sagatavot ieteikumus, tostarp (ja atbilstīgi) ieteikumu izdot koriģējošo pasākumu ziņojumu saskaņā ar 8.2.2. apakšpunktu.
7.6.3. Ja parakstītājs nesniedz obligātās informācijas pieprasījumā norādīto informāciju līdz datumam, ko WADA noteikusi šīs informācijas sniegšanai, tiek sākts 8.3.1. apakšpunktā aprakstītais process.
[bookmark: _Toc239166719][bookmark: _Toc239171941][bookmark: _bookmark24]7.7. Kodeksa ievērošanas revīzijas programma
7.7.1. WADA vadība lemj (un CRC pārrauga šo lēmumu), attiecībā uz kuriem parakstītājiem tā veic Kodeksa ievērošanas revīziju. 7.2.2. apakšpunktā uzskaitītie faktori var būt pamats Kodeksa ievērošanas revīzijas sākšanai. Parakstītājus Kodeksa ievērošanas revīzijai var arī izvēlēties, pamatojoties uz citiem būtiskiem iemesliem vai ticamu informāciju, ko savākusi vai saņēmusi WADA.
7.7.2. Kodeksa ievērošanas revīziju veic WADA revidenti. Kodeksa ievērošanas revīziju var veikt vai nu klātienē (t. i., revīzijas grupa apmeklē parakstītāju un novērtē tā antidopinga programmu attiecīgo parakstītāja grupas locekļu klātbūtnē), virtuāli (piemēram, izmantojot telekonferences sistēmu) vai rakstveida informācijas apmaiņā, ko sāk pēc WADA pieprasījuma, piemēram, nosūtot obligātās informācijas pieprasījumu.
7.7.3. Abos gadījumos parakstītājs sadarbojas ar WADA un WADA revīzijas grupu saistībā ar visiem Kodeksa ievērošanas revīzijas aspektiem. Nesadarbošanās gadījumā WADA vadība par to var ziņot CRC, lai tā lemtu par iespējamu neatbilstību.
7.7.4. Kodeksa ievērošanas revīzijas organizēšana klātienē
7.4.4.1. WADA nosūta parakstītājam paziņojumu par to, ka tas ir izraudzīts Kodeksa ievērošanas revīzijai, un norāda vadošā revidenta un pārējo revīzijas grupas biedru vārdus un uzvārdus un datumus, kuros revīzijas grupa vēlas apmeklēt parakstītāja birojus, lai veiktu revīziju (kas parasti ilgst no divām līdz trīs (2–3) dienām). Noteiktajiem datumiem parakstītājam būtu jāsniedz vismaz viens (1) mēnesis, lai sagatavotos revīzijas grupas apmeklējumam. Tajā pašā paziņojumā WADA norāda datumu, līdz kuram parakstītājam ir jāiesniedz vairāki dokumenti, ko revīzijas grupa pieprasa, lai sagatavotos revīzijai.
7.4.4.2. Parakstītājam četrpadsmit (14) dienu laikā ir jāsniedz atbilde uz šo paziņojumu, apstiprinot, ka revīzija var notikt piedāvātajos datumos, vai paskaidrojot, kāpēc šie datumi nav piemēroti, un piedāvājot citus datumus, kas ir pēc iespējas tuvāki WADA izraudzītajiem datumiem.
7.4.4.3. Ja parakstītājs atsakās pakļauties revīzijai vai nesadarbojos, lai vienotos par revīzijai piemērotiem datumiem, vai savlaicīgi nesniedz paziņojumā pieprasītos dokumentus, to uzskata par neatbilstību Kodeksa 24.1.1. apakšpunktam, un, ja tā netiek nekavējoties novērsta pēc rakstiska paziņojuma saņemšanas no WADA, tiek sākts 8.3.1. apakšpunktā noteiktais process.
7.4.4.4. Kad ir apstiprināti datumi, WADA nosūta parakstītājam revīzijas plānu, kurā iekļauj norādījumus par veicamās revīzijas darbības jomu un to, kā sagatavoties revīzijas apmeklējumam.
7.4.4.5. Vismaz četrpadsmit (14) dienas pirms revīzijas apmeklējuma galvenajam revidentam nepastarpināti (piemēram, pa tālruni vai tiekoties klātienē) jāsazinās ar parakstītāja galveno kontaktpersonu Kodeksa ievērošanas jautājumos, lai apstiprinātu visus nepieciešamos pasākumus, atbildētu uz visiem jautājumiem par revīziju un apspriestu, kā parakstītājam jāsagatavo un jāiesniedz informācija revīzijas grupai.
7.7.5. Jebkurā gadījumā parakstītājs atvieglo WADA revīzijas grupas apmeklējuma norisi, tostarp norīko piemērotu personālu piedalīties revīzijas apmeklējumā un nodrošina nepieciešamās sanāksmju un ar tām saistītās telpas, lai WADA revīzijas grupa varētu veikt Kodeksa ievērošanas revīziju. Ja parakstītājs kādu savas antidopinga programmas daļu uzdod veikt deleģētajai trešajai pusei, parakstītājs nodrošina, ka deleģētās trešās puses pārstāvji ir pieejami, lai atbildētu uz WADA revīzijas grupas jautājumiem un sniegtu visu revīzijas laikā pieprasīto dokumentāciju vai informāciju.
7.7.6. Sanāksmē pirms revīzijas sākšanas revīzijas grupa izskaidro pieeju, ko tā izmantos Kodeksa ievērošanas revīzijas veikšanai, apstiprina revīzijas darbības jomu un paskaidro, kādu sadarbību un atbalstu revīzijai tā gaida no parakstītāja. Tā parakstītājam dod iespēju uzdot jebkurus jautājumus saistībā ar revīziju.
7.7.7. Kodeksa ievērošanas revīzijas laikā revīzijas grupa novērtē parakstītāja antidopinga programmu, izmantojot informāciju no dažādiem avotiem, tostarp no parakstītāja aizpildītās Kodeksa ievērošanas anketas, datiem ADAMS, neatkarīgu izmeklēšanu ziņojumiem, savāktajām vai saņemtajām ziņām un tiem plašsaziņas līdzekļu sižetiem, kurus WADA uzskata par ticamiem, un jebkuru citu ticamu informāciju, kas tai ir pieejama. Revīzijas grupa meklē reprezentatīvus paraugus un pierādījumus darbam, ko parakstītājs ir veicis saistībā ar antidopinga programmu, un atzīmē visas neatbilstības starp šiem paraugiem un pierādījumiem un parakstītāja sniegto informāciju (piemēram, Kodeksa ievērošanas anketā). Parakstītājs sadarbojas, nodrošinot revīzijas grupai piekļuvi visai informācijai, procedūrām un sistēmām, kas tai nepieciešamas, lai veiktu Kodeksa ievērošanas revīziju.
7.7.8. Noslēguma sanāksmē revīzijas grupa parakstītājam mutiski dara zināmus savus provizoriskos konstatējumus, tostarp norāda visas šķietamās neatbilstības (galveno uzmanību pievēršot kritiskajām un augstas prioritātes prasībām). Revīzijas grupa var arī izklāstīt visus konstatētos faktus un/vai sniegt labākās prakses ieteikumus attiecībā uz vispārīgajām prasībām. Noslēguma sanāksmē parakstītājam sniedz iespēju norādīt visus gadījumus, kad tas nepiekrīt revīzijas grupas provizoriskajiem konstatējumiem. Revīzijas grupa īsumā raksturo arī iespējamo turpmāko procesu un termiņus, lai parakstītāji varētu nekavējoties sākt koriģējošos pasākumus saistībā ar konstatējumiem, t. i., negaidot koriģējošo pasākumu ziņojumu. Pēc revīzijas pabeigšanas galvenais revidents revīzijas galīgos konstatējumus izklāsta koriģējošo pasākumu ziņojuma projektā, ko tas iesniedz WADA vadībai. Lai novērstu jebkādas šaubas, pēc revīzijas grupas papildu izvērtējuma galīgie revīzijas konstatējumi var būt izvērstāki nekā noslēguma sanāksmē mutiski izklāstītie provizoriskie konstatējumi. Pēc tam, cik drīz vien iespējams, parakstītājam saskaņā ar 8.2.2. apakšpunktu nosūta koriģējošo pasākumu ziņojuma galīgo redakciju.
7.7.9. WADA apmaksā Kodeksa ievērošanas revīzijas izmaksas, ja parakstītājs tās var atlīdzināt saskaņā ar 11.2.1.4. apakšpunktu.
7.7.10. WADA savā tīmekļa vietnē var publicēt to parakstītāju sarakstu, kam ir veikta Kodeksa ievērošanas revīzija. Pēc tam, kad revīzija ir pabeigta un attiecīgais parakstītājs ir saņēmis koriģējošo pasākumu ziņojuma galīgo redakciju, WADA var publicēt ziņojumu par revīzijas rezultātiem.
7.7.11. WADA pienācīgi rakstveidā informē parakstītāju, ja tā secina, ka Kodeksa ievērošanas revīzija neliecina par neatbilstībām. Lai novērstu jebkādas šaubas, WADA ir tiesības pieprasīt korekcijas saskaņā ar šo Parakstītāju starptautisko Kodeksa ievērošanas standartu attiecībā uz neatbilstībām, kas ir identificētas ar citiem līdzekļiem, nevis Kodeksa ievērošanas revīzijas ietvaros. Fakts, ka šīs neatbilstības nav konstatētas ievērošanas revīzijā, neietekmē šīs tiesības.
[bookmark: _Toc239166720][bookmark: _Toc239171942][bookmark: _bookmark25]7.8. Programmas jomas uzraudzība
7.8.1. Apspriežoties ar CRC, WADA vadība nosaka vairākas konkrētas Kodeksa un/vai starptautiskā standarta prasības, attiecībā uz kurām parakstītājam tiks veikta mērķtiecīga ievērošanas uzraudzība (jeb “programmas jomas uzraudzība”), izmantojot līdzekļus, kas papildina Kodeksa ievērošanas anketu un ievērošanas revīzijas.
7.8.2. Attiecīgās WADA nodaļas atbildībā ietilpst programmas jomas uzraudzības veikšana, lai pārliecinātos, ka visi parakstītāji ievēro attiecīgo(-ās) prasību(-as). Nosaka piemērotus termiņus un nosūta atgādinājumus parakstītājiem tā, lai tiem būtu pietiekami ilgs laiks neatbilstības novēršanai.
7.8.3. Ja parakstītājs nenovērš neatbilstību attiecīgās WADA nodaļas noteiktajā termiņā, šī nodaļa par attiecīgo neatbilstību ziņo WADA vadībai, kas saskaņā ar 8.2.2. apakšpunktu izdod koriģējošo pasākumu ziņojumu.
7.8.4. Tiem parakstītājiem, kuriem ir veikta Kodeksa ievērošanas revīzija, papildus programmas jomas uzraudzībai pēc koriģējošo pasākumu ziņojuma pabeigšanas var tikt pārbaudīta visu revīzijas laikā identificēto kritisko vai augstas prioritātes prasību ievērošana. Attiecīgā WADA nodaļa novērtē, vai joprojām tiek ievērotas kritiskās vai augstas prioritātes prasības, pamatojoties uz jebkuru pieejamo informāciju, WADA tostarp nosūtot obligātās informācijas pieprasījumu. Ja attiecīgā WADA nodaļa konstatē neatbilstības kritiskajām vai augstas prioritātes prasībām, WADA izdod koriģējošo pasākumu ziņojumu saskaņā ar 8.2.2. apakšpunktu.
[bookmark: _bookmark26]7.9. Īpaši noteikumi, kas piemērojami lielu sporta pasākumu rīkotājorganizācijām
7.9.1. Starptautiskajai olimpiskajai komitejai, Starptautiskajai paraolimpiskajai komitejai un citām lielu sporta pasākumu rīkotājorganizācijām piemēro tos pašus noteikumus un procedūras attiecībā uz Kodeksa ievērošanas uzraudzību un izpildi, kas noteikti šajā Parakstītāju starptautiskajā Kodeksa ievērošanas standartā. Tomēr šīm organizācijām var piemērot arī neatkarīgo novērotāju programmu, un to rīkoto sporta pasākumu norises laika dēļ var būt nepieciešams, lai parastās neatbilstību identificēšanas un novēršanas procedūras būtu īstenojamas paātrinātā kārtībā, kā tas noteikts šajā 7.9. punktā. Lai nerastos šaubas un ja šajā 7.9. punktā nav norādīts citādi, Starptautiskajai olimpiskajai komitejai, Starptautiskajai paraolimpiskajai komitejai un citām lielu sporta pasākumu rīkotājorganizācijām piemēro parastos noteikumus, procedūras un termiņus, kas noteikti šajā Parakstītāju starptautiskajā Kodeksa ievērošanas standartā.
7.9.2. Vienu (1) gadu vai mazāk pirms lielu sporta pasākumu rīkotājorganizācijas rīkota sporta pasākuma WADA tai var nosūtīt lielu sporta pasākumu rīkotājorganizācijām pielāgotu Kodeksa ievērošanas anketu. Lielu sporta pasākumu rīkotājorganizācija aizpilda un nosūta atpakaļ WADA šo Kodeksa ievērošanas anketu pieņemamā termiņā, ko WADA noteikusi, lai tai būtu pietiekams laiks identificēt jebkādas neatbilstības un lielu sporta pasākumu rīkotājorganizācijai būtu pietiekams laiks tās novērst pirms sporta pasākuma. Lielu sporta pasākumu rīkotājorganizācija nodrošina, ka aizpildītajā Kodeksa ievērošanas anketā ir pietiekami sīki aprakstīta antidopinga programma, ko lielu sporta pasākumu rīkotājorganizācija ierosina ieviest attiecībā uz sporta pasākumu, lai jebkādas neatbilstības varētu tikt laikus identificētas un novērstas.
7.9.3. Ja WADA identificē neatbilstības, pamatojoties uz lielu sporta pasākumu rīkotājorganizācijas aizpildīto Kodeksa ievērošanas anketu, tā izdod koriģējošo pasākumu ziņojumu saskaņā ar 8.2.2. apakšpunktu, ja vien koriģējošo pasākumu ziņojumā nav:
7.9.3.1. identificētas neatbilstības kritiskām prasībām, ko parakstītājs novērš WADA noteiktajā termiņā, bet ne vēlāk kā divu (2) mēnešu laikā, un/vai
7.9.3.2. identificētas neatbilstības augstas prioritātes prasībām, ko parakstītājs novērš WADA noteiktajā termiņā, bet ne vēlāk kā četru (4) mēnešu laikā, un/vai
7.9.3.3. identificētas neatbilstības vispārīgām prasībām, ko parakstītājs novērš WADA noteiktajā termiņā, bet ne vēlāk kā sešu (6) mēnešu laikā.
7.9.4. Ja lielu sporta pasākumu rīkotājorganizācija neatbilstības nenovērš WADA norādītajā termiņā, WADA vadība ievēro standarta koriģēšanas procedūras un termiņus, kas noteikti 8.1.–8.3. punktā, ja vien jautājuma steidzamības / sporta pasākuma norises laika dēļ šādas standarta procedūras un termiņi nav nepiemēroti, un tādā gadījumā WADA vadība var noteikt īsākus termiņus (ar nosacījumu, ka tā informē lielu sporta pasākumu rīkotājorganizāciju par saīsinātajiem termiņiem un par to neievērošanas sankcijām) un/vai var nodot lietu steidzamai izskatīšanai CRC, neveicot visas 8.1.–8.3. punktā noteiktās darbības.
7.9.4.1. Šādos gadījumos WADA vadība sniedz lielu sporta pasākumu rīkotājorganizācijai iespēju noteiktā termiņā izskaidrot šķietamās neatbilstības un visus paskaidrojumus, ko parakstītājs sniedz šajā termiņā, nosūta CRC.
7.9.5. Ja WADA vadība saskaņā ar šo 7.9. punktu nodod lietu izskatīšanai CRC:
7.9.5.1. CRC iespējami drīz sasauc sanāksmi (tiekoties klātienē vai citādi sazinoties), lai izskatītu lietu. Tā ņem vērā gan WADA vadības novērtējumu, gan visus paskaidrojumus un piezīmes, ko lielu sporta pasākumu rīkotājorganizācija ir iesniegusi saskaņā ar 7.9.4.1. apakšpunktu;
7.9.5.2. ja pēc šādas izskatīšanas CRC nolemj, ka paātrinātā procedūra nav nepieciešama, tā var ieteikt:
a) lielu sporta pasākumu rīkotājorganizācijas rīkotajā sporta pasākumā īstenot misiju saistībā ar neatkarīgo novērotāju programmu (ja tā jau nav plānota) un/vai
b) parakstītājam izsniedz koriģējošo pasākumu ziņojumu, kura izpildi pārbauda saskaņā ar paātrinātām procedūrām, kas nodrošina neatbilstību novēršanu pietiekami savlaicīgi pirms nākamā attiecīgā sporta pasākuma kārtējām sacensībām, un/vai
c) lielu sporta pasākumu rīkotājorganizācijai noslēgt līgumu ar kādu deleģētu trešo personu par atbalsta sniegšanu tās antidopinga pasākumiem attiecīgajā sporta pasākumā.
7.9.6. Ja tomēr CRC uzskata, ka ir nepieciešama paātrinātā procedūra, piemēro 8.5.4.3. un 8.5.4.4. apakšpunktu.
7.9.7. Neatkarīgi no tā, vai piemēro 7.9.5.2. apakšpunkta a) punktu:
7.9.7.1. saskaņā ar 7.4.1.3. apakšpunktu kā papildu līdzekli, lai uzraudzītu, vai liela sporta pasākuma organizācija ievēro Kodeksu, WADA var īstenot neatkarīgo novērotāju programmas a) olimpiskajās spēlēs un paraolimpiskajās spēlēs; b) kontinentālajās spēlēs (piemēram, Āfrikas spēlēs, Āzijas spēlēs, Eiropas spēlēs, Amerikas spēlēs), kā arī Nāciju sadraudzības spēlēs un pasaules spēlēs; c) citos sporta pasākumos, kas atlasīti, pamatojoties uz objektīviem kritērijiem, kuri saskaņoti ar CRC;
7.9.7.2. ja WADA lielu sporta pasākumu rīkotājorganizācijai ir izdevusi koriģējošo pasākumu ziņojumu saskaņā ar 7.9.3. apakšpunktu, viens no uzdevumiem, kas jāpilda neatkarīgo novērotāju programmas pārstāvjiem šīs lielu sporta pasākumu rīkotājorganizācijas nākamajā sporta pasākumā, ir noteikt, vai lielu sporta pasākumu rīkotājorganizācija ir veikusi minētajā koriģējošo pasākumu ziņojumā norādītos koriģējošos pasākumus. Ja koriģējošie pasākumi nav pienācīgi veikti, tos un jebkuras citas neatbilstības, ko sporta pasākuma laikā identificējusi neatkarīgo novērotāju programma, norāda ziņojumā, ko neatkarīgo novērotāju programma sagatavo un WADA publicē pēc attiecīgā sporta pasākuma;
[Piezīme par 7.9.7.2. apakšpunktu. Informāciju, ko lielu sporta pasākumu rīkotājorganizācija sniegusi Kodeksa ievērošanas anketā un/vai koriģējošo pasākumu ziņojumā, kā arī WADA atbildes uz to neatkarīgo novērotāju programma ņem vērā, lai pēc iespējas izvairītos no to elementu (piemēram, politiku, dokumentu, protokolu utt.) atkārtotas pārskatīšanas, kuri jau izskatīti Kodeksa ievērošanas anketas vai koriģējošo pasākumu ziņojuma ietvaros].
7.9.7.3. kad ir pabeigts neatkarīgo novērotāju programmas izdotais ziņojums, visas neatbilstības iekļauj arī jaunā koriģējošo pasākumu ziņojumā, pieprasot (pēc WADA ieskatiem) vai nu a) koriģējošo pasākumu veikšanu noteiktā termiņā (šie termiņi var būt un var arī nebūt tie paši termiņi, kas noteikti 7.9.3. apakšpunktā), vai b) apņemties veikt koriģējošos pasākumus pirms nākamā lielu sporta pasākumu rīkotājorganizācijas rīkotā sporta pasākuma.
[bookmark: _bookmark27]8.0. Parakstītāju iespēja novērst neatbilstības
[bookmark: _Toc239166721][bookmark: _Toc239171943][bookmark: _bookmark28]8.1. Mērķis
8.1.1. Kad ir identificētas neatbilstības, mērķis ir uzturēt dialogu ar parakstītāju un palīdzēt novērst neatbilstības, lai tādējādi tas pilnīgi ievērotu Kodeksu.
8.1.2. 8. pantā ir aprakstītas procedūras, ko WADA ievēro, dodot parakstītājam pienācīgu iespēju novērst identificētās neatbilstības. Šā procesa dažādie posmi ir shematiski attēloti pirmajā attēlā (skat. iepriekš 5. pantu).
[bookmark: _Toc239166722][bookmark: _Toc239171944][bookmark: _bookmark29]8.2. Koriģējošo pasākumu ziņojumi un koriģējošo pasākumu plāni
8.2.1. Ja parakstītāja noteikumi vai regulējums (vai piemērojamie tiesību akti, ja Kodekss konkrētajā valstī ir ieviests tādā veidā) neatbilst Kodeksam, WADA vadība parakstītājam sniedz koriģējošo pasākumu ziņojumu, kurā identificētas neatbilstības un noteikts termiņš, kas nepārsniedz trīs (3) mēnešus, lai parakstītājs i) pieņemtu grozījumus neatbilstību novēršanai WADA pieņemamā veidā vai ii) iesniegtu a) atbilstošus grozījumu projektus neatbilstību novēršanai WADA pieņemamā veidā un b) apņemšanos ieviest šos grozījumus apstiprinātā termiņā, kas ir pieņemams WADA.
8.2.2. Ja WADA identificē kādu citu parakstītāja antidopinga programmas aspektu neatbilstības (vai nu pārskatot Kodeksa ievērošanas anketu, vai Kodeksa ievērošanas revīzijas rezultātā, vai izpētot informāciju, kas tai sniegta, pamatojoties uz obligātās informācijas pieprasījumu, vai citādi), WADA vadība parakstītājam nosūta koriģējošo pasākumu ziņojumu, kurā tā:
8.2.2.1. identificē tās neatbilstības kritiskām prasībām, kuras parakstītājam jānovērš WADA noteiktajā termiņā, bet ne vēlāk kā trīs (3) mēnešu laikā, un/vai
8.2.2.2. identificē neatbilstības augstas prioritātes prasībām, kuras parakstītājam jānovērš WADA noteiktajā termiņā, bet ne vēlāk kā sešu (6) mēnešu laikā, un/vai
8.2.2.3. identificētas neatbilstības vispārīgām prasībām, kas parakstītājam jānovērš WADA noteiktajā termiņā, bet ne vēlāk kā deviņu (9) mēnešu laikā;
ja parakstītājs ir lielu sporta pasākumu organizācija, iepriekš minētie termiņi nav piemērojami, tā vietā jautājums tiek risināts saskaņā ar 7.9. punktu.
8.2.3. Ja parakstītājs apstrīd vienu vai vairākas no koriģējošo pasākumu ziņojumā identificētajām neatbilstībām un/vai apstrīd to klasifikāciju kā kritiskas vai augstas prioritātes, bet WADA vadība pēc pārskatīšanas savu nostāju nemaina, parakstītājs var pieprasīt, lai jautājums tiktu nodots CRC izskatīšanai saskaņā ar 8.4.1. apakšpunktu. Pēc šādas nodošanas atbilstības procedūra tiek apturēta un WADA vadība neveic nekādus papildu izpildes pasākumus šajā jautājumā, līdz CRC vai WADA izpildkomitejas (pēc atbilstības) lēmuma pieņemšanai.
8.2.4. Izņemot gadījumus, kad atbilstības procedūra ir atlikta saskaņā ar 8.2.3. apakšpunktu, parakstītājs neatbilstības novērš koriģējošo pasākumu ziņojumā norādītajos termiņos. Lai palīdzētu parakstītājam izplānot, kura persona tā organizācijā īstenos konkrētu koriģējošo pasākumu, kā tas tiks darīts un līdz kuram datumam, koriģējošo pasākumu ziņojumā iekļauj koriģējošo pasākumu plāna sadaļu, kas parakstītājam ir jāaizpilda. Parakstītājam nav obligāti jāiesniedz WADA savs koriģējošo pasākumu plāns, bet tas ir ļoti ieteicams. Ja parakstītājs iesniedz koriģējošo pasākumu plānu, WADA šo plānu izskata, lai apstiprinātu, ka tas atbilst paredzētajam mērķim. Ja nepieciešams, WADA sniedz komentārus, lai palīdzētu parakstītājam nodrošināt plāna piemērotību paredzētajam mērķim.
8.2.5. WADA vadība uzrauga to parakstītāja darbu virzību, kas tiek veikti, lai novērstu koriģējošo pasākumu ziņojumā norādītās neatbilstības.
8.2.6. Ja tiek konstatētas citas neatbilstības pēc koriģējošo pasākumu ziņojuma nosūtīšanas parakstītājam, bet pirms jautājuma nodošanas CRC vai ja atkārtojas kāda neatbilstība, kas it kā bija novērsta pirms jautājuma iesniegšanas CRC, WADA vadība var nosūtīt parakstītājam atjauninātu koriģējošo pasākumu ziņojumu, kurā pievienotas jaunās neatbilstības un kurā norādīts jauns termiņš vai termiņi visu to neatbilstību novēršanai, kas identificētas atjauninātajā koriģējošo pasākumu ziņojumā.
[bookmark: _Toc239166723][bookmark: _Toc239171945][bookmark: _bookmark30]8.3. Pēdējā iespēja veikt labojumus pirms lietas iesniegšanas izskatīšanai CRC
8.3.1. Ja parakstītājs nenovērš visas neatbilstības koriģējošo pasākumu ziņojumā noteiktajā termiņā vai ja parakstītājs noteiktajā termiņā nesniedz nepieciešamo atbildi uz Kodeksa ievērošanas anketu, paziņojumu par Kodeksa ievērošanas revīziju, pastāvīgās Kodeksa ievērošanas uzraudzības ietvaros izdarītu pieprasījumu vai obligātās informācijas pieprasījumu, WADA vadība parakstītājam rakstveidā paziņo par šo kļūmi un nosaka jaunu termiņu (līdz trīs (3) mēnešiem), lai to novērstu. Jaunais termiņš vairs nav pagarināms, izņemot ārkārtējos gadījumos, kad parakstītājs pierāda, ka kādu nepārvaramu apstākļu dēļ tas nav varējis novērst šo neizpildi līdz noteiktajam termiņam.
8.3.2. Ja papildu neatbilstības (neatkarīgi no tā, vai tās ir jaunas vai atkārtotas) tiek konstatētas pēc tam, kad parakstītājam ir dots jauns termiņš sākotnējo neatbilstību novēršanai saskaņā ar 8.3.1. apakšpunktu, bet pirms jautājums ir nodots izskatīšanai CRC, WADA vadība nosūta parakstītājam paziņojumu par papildu neatbilstībām un nosaka termiņu (kas var būt paātrinātā kārtībā) visu neatbilstību (t. i., sākotnējo un papildu) novēršanai. Pēc tam visas neatbilstības tiek izskatītas kopā vienā apvienotā procedūrā.
[bookmark: _Toc239166724][bookmark: _Toc239171946][bookmark: _bookmark31]8.4. Lietas nodošana izskatīšanai CRC
8.4.1. Ja parakstītājs a) pēc viedokļu apmaiņas ar WADA vadību turpina apstrīdēt neatbilstību, par kuru izvirzīti apgalvojumi, un pieprasa jautājuma izskatīšanu CRC vai b) nenovērš neatbilstību termiņā, kas noteikts saskaņā ar 8.3.1. apakšpunktu, vai c) saskaņā ar 8.3.1. apakšpunktu noteiktajā termiņā atbilstoši nereaģē uz obligātās informācijas pieprasījumu vai neiesniedz Kodeksa ievērošanas anketu, WADA vadība šo jautājumu nekavējoties nodod izskatīšanai CRC saskaņā ar 8.4.2.–8.4.6. apakšpunktu. Pēc šādas nodošanas atbilstības procedūra tiek apturēta un WADA vadība neveic nekādus papildu pasākumus šajā jautājumā līdz CRC vai WADA izpildkomitejas (pēc atbilstības) lēmuma pieņemšanai saskaņā ar 8.4.2.–8.4.7. apakšpunktu.
8.4.2. WADA vadība informē parakstītāju par to, ka tā ir pieņēmusi lēmumu nodot lietu izskatīšanai CRC, un paskaidro parakstītājam, ka tas var iesniegt paskaidrojumus vai citas piezīmes, ja tas vēlas, lai CRC tās ņemtu vērā. WADA vadība nosūta CRC visus no parakstītāja saņemtos paskaidrojumus un piezīmes.
8.4.3. CRC izskata un pati nosaka, vai tā piekrīt WADA vadībai par to, ka parakstītājam pastāv neatbilstības, un WADA vadības veiktajai šo neatbilstību klasifikācijai kā kritiskas, augstas prioritātes vai vispārīgas. CRC pilnā apjomā un taisnīgi ņem vērā arī visus parakstītāja paskaidrojumus un piezīmes saistībā ar šīm neatbilstībām. Proti, tā pilnā apjomā un taisnīgi saskaņā ar 8.6. punktu ņem vērā visus nepārvaramos apstākļus, kas var izskaidrot parakstītāja neatbilstības vai nespēju tās novērst.
8.4.3.1. Ja CRC nepiekrīt WADA vadības viedoklim par jebkuru no šiem jautājumiem, WADA vadība var pieņemt CRC nostāju (un, ja neatbilstības tiek pārklasificētas, koriģējošo pasākumu termiņi tiek attiecīgi pārskatīti) vai var nodot strīdu izskatīšanai WADA izpildkomitejai. Ja WADA izpildkomiteja nepiekrīt CRC nostājai, tā neaizstāj to ar savu lēmumu, bet gan nodod jautājumu atpakaļ CRC, lai CRC varētu izlemt, kā rīkoties tālāk. Nododot jautājumu atpakaļ CRC, WADA izpildkomitejai jānorāda konkrēti jautājumi, kā arī visi papildu dokumenti vai informācija, ko tā vēlas, lai CRC izskatītu. CRC galīgā nostāja tiek nodota izskatīšanai WADA izpildkomitejai, kas var vai nu pieņemt CRC galīgo nostāju, vai arī pieņemt savu lēmumu šajā jautājumā pēc saviem ieskatiem. Jebkurā gadījumā parakstītājs var turpināt apstrīdēt neatbilstības un/vai to klasifikāciju turpmākajā procesā.
8.4.4. Ja CRC uzskata, ka parakstītājs bez pamatota iemesla nav novērsis attiecīgās neatbilstības vai norādītajā termiņā nav pienācīgi atbildējis uz obligātās informācijas pieprasījumu vai iesniedzis aizpildītu Kodeksa ievērošanas anketu, CRC iesniedz WADA izpildkomitejai ziņojumu, kurā norāda būtiskos faktus un paskaidro, kāpēc CRC uz šo faktu pamata iesaka nosūtīt parakstītājam oficiālu paziņojumu par iespējamo Kodeksa un/vai starptautisko standartu prasību neievērošanu. Turklāt ziņojumā attiecīgās prasības būtu jāklasificē kā kritiskas, augstas prioritātes vai vispārīgas, jāidentificē visi atbildību pastiprinošie faktori, saskaņā ar 10. pantu jāiesaka oficiālajā paziņojumā par šādām neatbilstībām ierosināmās īpašās sankcijas parakstītājam un saskaņā ar 11. pantu jāiesaka oficiālajā paziņojumā iekļaujamie nosacījumi, kas parakstītājam jāizpilda, lai tas tiktu atkārtoti iekļauts sarakstā.
8.4.5. Uzraudzības saraksta procedūra Neskarot 8.4.4. apakšpunktu, ja parakstītājs iesniedz koriģējošo pasākumu plānu, kurā CRC ieskatā pienācīgi paskaidrots, kā parakstītājs labos neatbilstības četru (4) mēnešu laikā (vai deviņu (9) mēnešu laikā, ja neatbilstības ir saistītas ar noteikumu, regulējuma un/vai tiesību aktu pieņemšanu, lai izpildītu parakstītāja pienākumu saskaņā ar Kodeksa 23.2. punktu īstenot Kodeksa noteikumus parakstītāja atbildības jomā), un ja CRC uzskata, ka ierosinātā koriģējošo pasākumu plāna īstenošana pilnībā novērsīs neatbilstības četru mēnešu (vai attiecīgā gadījumā deviņu mēnešu) laikā, tā var ieteikt WADA izpildkomitejai: a) piešķirt parakstītājam šo pagarinājumu (ko skaita no izpildkomitejas lēmuma pieņemšanas dienas), lai tas novērstu neatbilstības, un b) ka pēc šā termiņa beigām, ja CRC uzskata, ka neatbilstības joprojām nav pilnībā novērstas, WADA nosūta 9.2. punktā aprakstīto oficiālo paziņojumu parakstītājam bez nepieciešamības WADA izpildkomitejai pieņemt papildu lēmumu. Šo iespēju dēvē par uzraudzības saraksta procedūru. Kamēr uzraudzības saraksta procedūra nav pabeigta, nekādas sankcijas parakstītājam netiek piemērotas. Par parakstītāja iekļaušanu vai izslēgšanu no uzraudzības saraksta procedūras var publiski paziņot WADA tīmekļa vietnē un nosūtīt informāciju par to WADA ieinteresētajām personām.
8.4.6. Abos gadījumos, formulējot ieteikumus attiecībā uz sankcijām parakstītājam saskaņā ar 10. pantā izklāstītajiem principiem, CRC novērtē un apsver, kā ierosinātās sankcijas parakstītājam var ietekmēt trešās personas (tostarp jo īpaši sportistus). WADA vadības pienākums ir nodrošināt, lai CRC ir pilnībā informēta par šo iespējamo ietekmi.
[bookmark: _Toc239166725][bookmark: _Toc239171947][bookmark: _bookmark32]8.5. Paātrinātā procedūra
8.5.1. Ja vien nav noteikts citādi, ja pastāv parakstītāja neatbilstība attiecībā uz vienu vai vairākām kritiskām Kodeksa un/vai starptautisko standartu prasībām, šis 8.5. punkts:
8.5.1.1. tiek piemērots, ja WADA uzskata, ka ir nepieciešama steidzama iejaukšanās, lai saglabātu uzticību sporta vai sporta veida un/vai konkrēta sporta pasākuma(-u) integritātei un/vai parakstītāja antidopinga pasākumu integritātei;
8.5.1.2. var tikt piemērots (ja WADA uzskata par piemērotu) šādos gadījumos:
a) ja WADA uzskata, ka neatbilstība ir līdzīga vienai vai vairākām šā parakstītāja iepriekšējām neatbilstībām (neatkarīgi no tā, vai šīs iepriekšējās neatbilstības kopš tā laika ir novērstas);
b) lietās, kas saistītas ar lielu sporta pasākumu rīkotājorganizācijām, ja tas nepieciešamas attiecīgā sporta pasākuma norises laika dēļ, kā aprakstīts 7.9. punktā, un
c) lietās, kas saistītas ar sākotnējo un papildu neatbilstību, kā aprakstīts 8.3.2. apakšpunktā.
8.5.2. WADA vadība lietu, kas ietilpst 8.5.1. apakšpunkta piemērošanas jomā, nodod vai var nodot steidzamai izskatīšanai CRC, neveicot visus pasākumus, kas noteikti šā Parakstītāju starptautiskā Kodeksa ievērošanas standarta iepriekšējos pantos. Savukārt WADA vadība var veikt dažus vai visus šos pasākumus, nosakot īsākus termiņus atkarībā no lietas steidzamības, un, ja parakstītājs saīsinātajos termiņos nav novērsis neatbilstības, nodot lietu izskatīšanai CRC.
8.5.3. Šādos gadījumos WADA vadība sniedz parakstītājam iespēju noteiktā termiņā izskaidrot šķietamās neatbilstības, un visus paskaidrojumus, ko tas sniedz šajā termiņā, nosūta CRC.
8.5.4. Ja WADA vadība saskaņā ar šo 8.5. punktu nodot lietu izskatīšanai CRC:
8.5.4.1. CRC, cik drīz vien iespējams, sasauc sanāksmi (tiekoties klātienē vai citādi sazinoties), lai izskatītu lietu. Tā ņem vērā gan WADA vadības izdarīto novērtējumu, gan visus paskaidrojumus vai piezīmes, ko parakstītājs ir iesniedzis saskaņā ar 8.5.3. apakšpunktu;
8.5.4.2. ja pēc šādas izskatīšanas CRC nolemj, ka paātrinātā procedūra nav nepieciešama, tā var ieteikt:
a) parakstītājam veikt Kodeksa ievērošanas revīziju un/vai
b) izdot parakstītājam koriģējošo pasākumu ziņojumu, kura izpildi pārbauda saskaņā ar parasto procedūru, kas noteikta 8.3. un/vai 8.4. punktā.
8.5.4.3. Ja tomēr CRC uzskata, ka ir jāīsteno paātrinātā procedūra, tā var WADA izpildkomitejai ieteikt nosūtīt parakstītājam oficiālu paziņojumu par iespējamo Kodeksa un/vai starptautisko standartu kritisko prasību neievērošanu (attiecīgi uz to brīdi vai iepriekš), norādot WADA minētos atbildību pastiprinošos faktorus, ierosinātās sankcijas parakstītājam šādas neievērošanas rezultātā (saskaņā ar 10. pantu) (tostarp sankcijas parakstītājam, kas saskaņā ar CRC viedokli ir jāpiemēro nekavējoties, lai aizsargātu “tīro sportistu” tiesības un saglabātu uzticību sporta veida(-u) un/vai konkrētā(-o) sporta pasākuma(-u) integritātei un/vai parakstītāja antidopinga pasākumu integritātei) un ierosinātos nosacījumus, kas parakstītājam jāizpilda, lai to atkārtoti iekļautu sarakstā (saskaņā ar 11. pantu).
8.5.4.4. Ja WADA izpildkomiteja pieņem šo ieteikumu (balsojot klātienes sanāksmē vai tad, ja ir nepieciešams nepieļaut kavēšanos, telekonferencē vai izsūtot elektronisku apkārtrakstu), šo oficiālo paziņojumu nosūta parakstītājam saskaņā ar 9.2.3. apakšpunktu. Tajā pašā laikā vai jebkurā laikā pēc tam WADA var nodot lietu CAS Šķīrējtiesas parastajai nodaļai un vērsties CAS ar lūgumu piemērot atbilstošu pagaidu noregulējumu saskaņā ar 9.4.4. apakšpunktu un/vai paātrinātā kārtā veikt lietas izskatīšanu pēc būtības.
[bookmark: _Toc239166726][bookmark: _Toc239171948][bookmark: _bookmark33]8.6. Nepārvarami apstākļi
Ja parakstītājs pierāda, ka viena vai vairākas tā neatbilstības (vai tā nespēja tās novērst atbilstoši koriģējošo pasākumu ziņojuma prasībām) ir saistītas ar nepārvaramas varas apstākļiem, WADA izpildkomiteja (ņemot vērā CRC ieteikumus par šo jautājumu, ja tādi ir) var vai nu: 1) atlikt un/vai apturēt vēršanos pret parakstītāju, kamēr nepārvaramas varas apstākļi turpina radīt šādu ietekmi, vienlaikus paturot tiesības rīkoties, tiklīdz šī ietekme beidzas (ņemot vērā CRC ieteikumus par šo jautājumu, ja tādi ir), vai 2) noteikt, ka attiecībā uz attiecīgo neatbilstību turpmāka rīcība nav nepieciešama. WADA izpildkomitejas izvēli nevar apstrīdēt ne apelācijas kārtībā, ne citādi.
[bookmark: _Toc239166727][bookmark: _Toc239171949][bookmark: _bookmark34]8.7. Pārredzamība
WADA var publiski ziņot savā tīmekļa vietnē un/vai tieši sazināties ar savām ieinteresētajām personām attiecībā uz izskatīšanā esošajām parakstītāja atbilstības procedūrām, tostarp: i) detalizētu informāciju par parakstītājam izdotu koriģējošo pasākumu ziņojumu un ii) (vienlaikus un/vai atsevišķos turpmākos paziņojumos) detalizētu informāciju par jebkādiem turpmākajiem pasākumiem, kas veikti attiecībā uz šajā koriģējošo pasākumu ziņojumā konstatētajām neatbilstībām, tostarp (bez ierobežojuma) parakstītāja sagatavotu koriģējošo pasākumu plānu, ja tāds ir, progresu (vai tā trūkumu), ko parakstītājs panācis, īstenojot koriģējošo pasākumu plānu, un (ja koriģējošo pasākumu plāns nav pilnībā vai savlaicīgi īstenots) papildu izpildes pasākumus, ko veikusi WADA saskaņā ar 9. pantu.
[bookmark: _bookmark35]9.0. Kodeksa neievērošanas apstiprināšana un sankciju piemērošana parakstītājam
[bookmark: _Toc239166728][bookmark: _Toc239171950][bookmark: _bookmark36]9.1. CRC ieteikums
9.1.1. 8.4. un 8.5. punktā ir norādīti tie apstākļi, kuros CRC var ieteikt nosūtīt parakstītājam oficiālu paziņojumu par iespējamo Kodeksa un/vai starptautisko standartu prasību neievērošanu, norādot to, vai attiecīgās prasības ir kritiskas, augstas prioritātes vai vispārīgas, kā arī norādot visus WADA minētos atbildību pastiprinošos faktorus (gadījumos, kad nav ievērotas kritiskās prasības), ierosinātās sankcijas parakstītājam, kas piemērojamas šādas neievērošanas gadījumā (saskaņā ar 10. pantu), un ierosinātos nosacījumus, kas parakstītājam būtu jāizpilda, lai to atkārtoti iekļautu sarakstā (saskaņā ar 11. pantu).
[bookmark: _Toc239166729][bookmark: _Toc239171951][bookmark: _bookmark37]9.2. Izskatīšana WADA izpildkomitejā
9.2.1. Savā nākamajā sanāksmē, vai nu tiekoties klātienē, vai (ja to iesaka CRC) telekonferencē vai izsūtot elektronisku apkārtrakstu, WADA izpildkomiteja lemj par to, vai tā piekrīt CRC ieteikumam. CRC ieteikumu un WADA izpildkomitejas lēmumu attiecībā uz šo ieteikumu publisko (piemēram, publicējot ar šo lietu saistīto WADA izpildkomitejas apspriežu protokolu) ne vēlāk kā četrpadsmit (14) dienas pēc WADA izpildkomitejas lēmuma pieņemšanas dienas.
9.2.2. Ja WADA izpildkomiteja nepiekrīt visam CRC ieteikumam vai kādai tā daļai, tā pati nepieņem lēmumu, bet nosūta lietu atpakaļ CRC, lai CRC varētu to atkārtoti izskatīt un lemt par turpmāko rīcību (piemēram, sagatavot pārskatītu ieteikumu WADA izpildkomitejai). Nododot jautājumu atpakaļ CRC, WADA izpildkomitejai jānorāda konkrēti jautājumi, kā arī visi papildu dokumenti vai informācija, ko tā vēlas, lai CRC izskatītu. Ja CRC nolemj sniegt pārskatītu ieteikumu WADA izpildkomitejai, WADA izpildkomiteja pēc saviem ieskatiem var pieņemt CRC pārskatīto ieteikumu šajā lietā, tā var lietu vēlreiz nosūtīt atpakaļ CRC vai pati pieņemt lēmumu par to.
9.2.3. Ja WADA izpildkomiteja nolemj pieņemt CRC ieteikumu izdot parakstītājam oficiālu paziņojumu par neatbilstību, WADA izdod šādu oficiālu paziņojumu parakstītājam, izklāstot 9.1.1. apakšpunktā minētos jautājumus. Turpmāk šis paziņojums tiek saukts par “9.2. punkta oficiālo paziņojumu”.
9.2.4. Ja 9.2. punkta oficiālajā paziņojumā norādītās sankcijas parakstītājam var ietekmēt klātbūtni vai dalību olimpiskajās spēlēs vai paraolimpiskajās spēlēs, WADA šā paziņojuma kopiju nosūta arī attiecīgi Starptautiskajai olimpiskajai komitejai un/vai Starptautiskajai paraolimpiskajai komitejai.
9.2.5. Parakstītājam nosūtīto 9.2. punkta oficiālo paziņojumu (vai tā kopsavilkumu) publicē WADA tīmekļa vietnē, tiklīdz parakstītājs ir saņēmis šo paziņojumu. WADA ieinteresētās personas var iesaistīties paziņojuma publiskošanā, piemēram, par to publiski ziņojot savās tīmekļa vietnēs. WADA var arī savā tīmekļa vietnē publiski ziņot par pasākumiem, ko pēc tam attiecībā uz 9.2. punkta oficiālo paziņojumu veikusi WADA un parakstītājs. Jo īpaši (bet ne tikai) WADA publiski ziņo, kad parakstītājs novērš visas 9.2. punkta oficiālajā paziņojumā minētās neatbilstības Kodeksa un/vai starptautisko standartu prasībām un (ja piemērojams) tiek izbeigts jebkāds no tā izrietošais CAS process pret parakstītāju.
[bookmark: _Toc239166730][bookmark: _Toc239171952][bookmark: _bookmark38]9.3. Parakstītāja iespējas, reaģējot uz 9.2. punkta oficiālo paziņojumu
9.3.1. Ja parakstītājs vēlas apstrīdēt WADA 9.2. punkta oficiālajā paziņojumā norādīto apgalvojumu par neatbilstību un/vai sankcijas parakstītājam un/vai WADA piedāvātos nosacījumus atkārtotai iekļaušanai sarakstā, tas nosūta WADA oficiālu rakstisku apstiprinājumu par apstrīdēšanu kopā ar 5000 CHF tā, lai WADA abus saņemtu ne vēlāk kā divdesmit vienas (21) dienas laikā pēc dienas, kad parakstītājs saņēmis 9.2. punkta oficiālo paziņojumu.
9.3.1.1. Ja parakstītājs izpilda šīs prasības, WADA sagatavo sūdzību, nododot strīdu izskatīšanai CAS saskaņā ar 9.4.1. apakšpunktu. Tā izmanto 5000 CHF, lai segtu daļu no izmaksām, kas tai rodas, sagatavojot šo sūdzību un nododot strīdu izskatīšanai CAS. Ja parakstītājs atsauc apstrīdēšanu, pirms WADA rodas jebkādas šādas izmaksas, WADA atgriež 5000 CHF parakstītājam pilnā apmērā. Ja parakstītājs atsauc apstrīdēšanu pēc tam, kad WADA radušās šādas izmaksas, WADA atgriezīs parakstītājam to 5000 CHF daļu, kas pārsniedz WADA faktiski radušos izmaksu apmēru. Ja strīds tiek nodots izskatīšanai CAS, WADA atgriež parakstītājam to 5000 CHF daļu, kuru CAS neuzdod parakstītājam iemaksāt WADA izmaksu segšanai galīgajā nolēmumā.
[Piezīme par 9.3.1.1. apakšpunktu. WADA tikai pēc saviem ieskatiem var pilnībā vai daļēji atbrīvot parakstītāju no 5000 CHF avansa maksājuma, ja tas pierāda, ka 1) tam ir labticīgs pamats apstrīdēt apgalvojumu par neievērošanu un 2) bez šāda atbrīvojuma tas nevarētu apstrīdēt šo apgalvojumu CAS. Jebkurš šāds pieprasījums un WADA veikta tā izskatīšana neaptur un neaizkavē 21 dienas termiņu, līdz kuram WADA ir jāsaņem parakstītāja rakstveida apstiprinājums par strīdu. Ja WADA līdz minētajam termiņam nav atbildējusi uz parakstītāja pieprasījumu atbrīvot to no avansa maksājuma, parakstītājam līdz minētajam termiņam nav jāveic 5000 CHF maksājums, taču tam līdz minētajam termiņam ir jāiesniedz rakstveida apstiprinājums par strīdu, citādi tiek piemērots 9.3.1.2. apakšpunkts. Ja WADA vēlāk nolemj parakstītāju neatbrīvot no visa 5000 CHF maksājuma, parakstītājam ir jāsamaksā atlikusī summa tā, lai WADA to saņemtu ne vēlāk kā septiņu (7) dienu laikā pēc tam, kad parakstītājam ir paziņots WADA lēmums par atbrīvojuma pieprasījumu, citādi tiek piemērots 9.3.1.2. apakšpunkts].
9.3.1.2. Ja parakstītājs neatbilst šīm prasībām, tiek uzskatīts, ka tas ir atzinis 9.2. punkta oficiālajā paziņojumā norādīto apgalvojumu par Kodeksa neievērošanu un ir pieņēmis sankcijas parakstītājam un jebkurus WADA ierosinātos nosacījumus atkārtotai iekļaušanai sarakstā, un šis paziņojums automātiski kļūs par galīgu lēmumu, kas stājas spēkā (ievērojot 9.3.1.3. apakšpunktu) nekavējoties saskaņā ar Kodeksa 24.1.9. apakšpunktu. WADA publiski paziņo par šo iznākumu.
9.3.1.3. Ja WADA publiski paziņo par galīgu lēmumu saskaņā ar 9.3.1.2. apakšpunktu, jebkurai pusei, kurai saskaņā ar Kodeksa 24.1.8.3. apakšpunktu būtu bijušas tiesības iestāties CAS procesā, kas būtu noticis, ja parakstītājs būtu apstrīdējis jebkuru WADA paziņojuma aspektu, kura rezultātā pieņemts šis lēmums, ir tiesības pārsūdzēt saskaņā ar šo lēmumu noteiktās sankcijas parakstītājam tiktāl, ciktāl tās ietekmē šo pusi (bet ne attiecībā uz jebkuru citu lēmuma aspektu). Šī apelācija ir jāiesniedz CAS divdesmit vienas (21) dienas laikā no WADA lēmuma publicēšanas tās tīmekļa vietnē. Apelācijas iesniedzējs var lūgt CAS noteikt pagaidu pasākumus, ar kuriem aptur sankciju parakstītājam izpildi tiktāl, ciktāl tās to ietekmē, līdz apelācijas iznākumam. Ja CAS izdod šādu rīkojumu, lēmums tik un tā ir galīgs un nekavējoties īstenojams attiecībā uz visiem citiem parakstītājiem, un šo strīdu paātrinātā kārtībā izšķir CAS Šķīrējtiesas pārsūdzību nodaļa saskaņā ar CAS dokumentu Code of Sports-related Arbitration and Mediation Rules [Ar sportu saistītas arbitrāžas un mediācijas noteikumi] un šo Parakstītāju starptautisko Kodeksa ievērošanas standartu (un gadījumā, ja starp tiem rodas pretrunas, lielāks juridiskais spēks ir otrajam no minētajiem dokumentiem). Procesu reglamentē Šveices tiesību akti. Arbitrāžas tiesas galvenā mītne, kur notiek visu lietu izskatīšana, ir Lozannā, Šveicē. Ja vien puses nevienojas citādi, process notiek angļu valodā un lietu izskata un strīdu izšķir CAS kolēģija trīs (3) šķīrējtiesnešu sastāvā. Apelācijas iesniedzējs un WADA katrs ieceļ savu šķīrējtiesnesi, kas piedalīsies CAS kolēģijā, pēc saviem ieskatiem izvēloties to vai nu no to šķīrējtiesnešu saraksta, kurus CAS ir īpaši norīkojusi Kodeksa 24.1. punktam atbilstošo lietu skatīšanai, vai no kopējā CAS šķīrējtiesnešu saraksta, un šie abi divi (2) šķīrējtiesneši kopā izvēlas no pirmā minētā saraksta trešo šķīrējtiesnesi, kas pilda CAS kolēģijas priekšsēdētāja pienākumus. Ja viņi nespēj vienoties trīs (3) dienu laikā, CAS kolēģijas priekšsēdētāju no pirmā minētā saraksta izvēlas CAS Šķīrējtiesas apelācijas nodaļas priekšsēdētājs. Lietas izskata paātrināti un (izņemot ārkārtas apstākļos) pamatotu lēmumu izdod ne vēlāk kā trīs (3) mēnešu laikā no dienas, kurā iecelti attiecīgās CAS kolēģijas tiesneši.
Par šo spriedumu publiski ziņo gan CAS, gan lietā iesaistītās puses.
9.3.2. Alternatīvi, ja divdesmit vienas (21) dienas laikā pēc 9.2. punkta oficiālā paziņojuma saņemšanas parakstītājs iesniedz koriģējošo pasākumu plānu, kurā paskaidrots, kā ar to attiecīgās neatbilstības tiks pilnībā novērstas četru (4) mēnešu laikā pēc tam, kad WADA ir apstiprinājusi koriģējošo pasākumu plānu (vai deviņu (9) mēnešu laikā, ja neatbilstība ir saistīta ar noteikumu, regulējuma un/vai tiesību aktu pieņemšanu, lai izpildītu parakstītāja pienākumu saskaņā ar Kodeksa 23.2. punktu īstenot Kodeksu parakstītāja atbildības jomā), termiņš parakstītāja atbildes sniegšanai uz 9.2. punkta oficiālo paziņojumu tiek apturēts, kamēr CRC izskata koriģējošo pasākumu plānu. Ja CRC nav pārliecināta, ka ar koriģējošo pasākumu plānu neatbilstības tiks novērstas pilnībā četru mēnešu laikā (vai attiecīgā gadījumā deviņu mēnešu laikā), parakstītājs par to tiek informēts, un tam tiek dotas septiņas (7) dienas, lai atbildētu uz 9.2. punkta oficiālo paziņojumu. Alternatīvi, ja CRC ir pārliecināta, ka ar koriģējošo pasākumu plānu neatbilstības tiks pilnībā novērstas līdz attiecīgajam termiņam, tā var ieteikt, WADA izpildkomitejai pieņemt koriģējošo pasākumu plānu. Ja WADA izpildkomiteja nepieņem koriģējošo pasākumu plānu, attiecīgais parakstītājs par to tiek informēts un tam tiks dotas septiņas (7) dienas, lai atbildētu uz 9.2. punkta oficiālo paziņojumu. Alternatīvi, ja WADA izpildkomiteja pieņem koriģējošo pasākumu plānu, attiecīgais parakstītājs par to tiek informēts un 9.2. punkta oficiālais paziņojums tiek apturēts līdz koriģējošo pasākumu plāna īstenošanai. Ja attiecīgās neatbilstības pēc tam tiek pilnībā novērstas termiņā(-os), kas noteikts(-i) koriģējošo pasākumu plānā, 9.2. punkta oficiālais paziņojums tiek atsaukts. Ja šīs neatbilstības netiek pilnībā novērstas noteiktajā(-os) termiņā(-os), tad (bez nepieciešamības WADA izpildkomitejai pieņemt papildu lēmumu) WADA par to informē parakstītāju un dod tam septiņas (7) dienas, lai atbildētu uz 9.2. punkta oficiālo paziņojumu.
9.3.2.1. Lai novērstu jebkādas šaubas, i) 9.3.2. apakšpunkta piemērošanu nevar pieprasīt parakstītājs, kas iepriekš pieprasījis uzraudzības saraksta procedūru attiecībā uz attiecīgajām neatbilstībām, un ii) ja parakstītāja saskaņā ar 9.3.2. apakšpunktu iesniegtais koriģējošo pasākumu plāns netiek pieņemts (neatkarīgi no tā, vai to nepieņem CRC vai WADA izpildkomiteja) un ja parakstītājs izskatīšanai iesniedz citu koriģējošo pasākumu plānu, parakstītājam noteiktais termiņš atbildes sniegšanai uz 9.2. punkta oficiālo paziņojumu netiek apturēts, ja vien WADA tam nav konkrēti piekritis.
9.3.3. Jebkurā gadījumā, ja pirms lietas nodošanas CAS saskaņā ar 9.4.1. apakšpunktu parakstītājs pilnībā novērš neatbilstību tā, ka tas apmierina CRC, WADA nekavējoties pārtrauc procesu un atdod parakstītājam atpakaļ to daļu no 5000 CHF drošības naudas tiesāšanās izdevumu segšanai, ko WADA neizlietoja sūdzības sagatavošanai un lietas nodošanai CAS. Ja parakstītājs novērš neatbilstību pēc lietas nodošanas CAS, tiek piemērots 9.4.3. apakšpunkts.
[bookmark: _Toc239166731][bookmark: _Toc239171953][bookmark: _bookmark39]9.4. Lietas izskatīšana CAS
9.4.1. Ja parakstītājs līdz noteiktajam termiņam izpilda 9.3.1. apakšpunktā izklāstītos nosacījumus, WADA iesniedz CAS oficiālu paziņojumu par strīdu un šo strīdu izšķir CAS Šķīrējtiesas parastā nodaļa saskaņā ar CAS dokumentu Code of Sports-related Arbitration and Mediation Rules un šo Parakstītāju starptautisko Kodeksa ievērošanas standartu (un gadījumā, ja starp tiem rodas pretrunas, lielāks juridiskais spēks ir otrajam minētajam dokumentam).
9.4.2. Procesu reglamentē Šveices tiesību akti. Arbitrāžas tiesas galvenā mītne, kur notiek visu lietu izskatīšana, ir Lozannā, Šveicē. Ja vien puses nevienojas citādi, process notiek angļu valodā un lietu izskata un strīdu izšķir CAS kolēģija trīs (3) šķīrējtiesnešu sastāvā. WADA un parakstītājs ieceļ katrs savu šķīrējtiesnesi, kas piedalīsies CAS kolēģijā, to pēc saviem ieskatiem izvēloties vai nu no to šķīrējtiesnešu saraksta, kurus CAS ir īpaši norīkojusi Kodeksa 24.1. punktam atbilstošo lietu skatīšanai, vai no kopējā CAS šķīrējtiesnešu saraksta, un šie abi (2) šķīrējtiesneši kopīgi izvēlas no pirmā minētā saraksta trešo šķīrējtiesnesi, kas pilda CAS kolēģijas priekšsēdētāja pienākumus. Ja viņi nespēj vienoties trīs (3) dienu laikā, CAS kolēģijas priekšsēdētāju no pirmā minētā saraksta izvēlas CAS Šķīrējtiesas parastās nodaļas priekšsēdētājs. Trešās personas var iestāties lietā vai iesniegt pieteikumu par iestāšanos lietā (pēc vajadzības), kā noteikts Kodeksa 24.1.8.3. apakšpunktā, bet tikai, lai risinātu tādas ierosinātas sankcijas parakstītājam, kas varētu ietekmēt šīs trešās personas.
9.4.3. Lietas izskata paātrināti, un (izņemot ārkārtas apstākļus) pamatotu lēmumu izdod ne vēlāk kā trīs (3) mēnešu laikā no dienas, kurā iecelti attiecīgās CAS kolēģijas tiesneši. Par šo spriedumu publiski ziņo gan CAS, gan lietā iesaistītās puses. WADA ir pienākums pierādīt, izvērtējot iespējamību, ka attiecīgais parakstītājs neievēro Kodeksu atbilstoši apgalvotajam (ja parakstītājs to apstrīd). Ja CAS kolēģija nolemj, ka WADA šo pienākumu ir izpildījusi un, ja parakstītājs ir apstrīdējis arī WADA ierosinātās sankcijas parakstītājam un/vai nosacījumus atkārtotai iekļaušanai sarakstā, tad CAS kolēģija lemj arī par piemērojamajām sankcijām parakstītājam, pamatojoties uz 10. panta noteikumiem, un par to, kādi nosacījumi tam jāizpilda, lai to atkārtoti iekļautu sarakstā, pamatojoties uz 11. panta noteikumiem. CAS kolēģija arī nosaka, cik lielu daļu no CAS kodeksa R64.4. apakšpunktā norādītajām šķīrējtiesas izmaksām katrai pusei ir jāmaksā (ja šādas izmaksas ir), un var uzdot vienai pusei veikt maksājumu otrai pusei tās juridisko izmaksu un citu saistībā ar tiesvedību radušos izdevumu segšanai saskaņā ar CAS dokumentu Code of Sports-related Arbitration.
9.4.4. Atbilstoši “pēdējās iespējas”principam, ja parakstītājs attiecīgās neatbilstības novērš WADA apmierinošā veidā pirms CAS pieņem lēmumu, WADA var vienoties par procesa izbeigšanu CAS ar WADA apstiprinātu izlīguma lēmumu, kurā paredzēts, ka a) parakstītājs pieņem sankcijas parakstītājam, ar ko tiek novērsts jebkāds neatbilstības radītais kaitējums, b) parakstītājs sedz visas šķīrējtiesas procesa izmaksas, kas norādītas CAS kodeksa R64.4. apakšpunktā, un c) parakstītājs iemaksā WADA noteiktu summu juridisko izdevumu un citu izdevumu segšanai, kas WADA radušies saistībā ar procesu. CAS un puses publiski paziņo par šādu procesa izbeigšanu, tostarp tā iemesliem un izbeigšanas nosacījumiem.
9.4.5. Parakstītāja apstrīdētas sankcijas parakstītājam stājas spēkā tikai tad, ja CAS to pieprasa. Lai novērstu jebkādas šaubas, WADA tomēr var lūgt CAS noteikt pagaidu pasākumus līdz strīda atrisināšanai. Šādos gadījumos jebkurai trešajai pusei, kura ir iestājusies lietā saskaņā ar Kodeksa 24.1.8.3. apakšpunktu, ir tiesības tikt uzklausītai par pieteikumu attiecībā uz pagaidu pasākumiem, ciktāl šie pasākumi to ietekmē. Ja pagaidu pasākumi tiek noteikti, parakstītājam un jebkurai šādai trešajai pusei nav tiesību pārsūdzēt šos pagaidu pasākumus, bet tā vietā ir tiesības uz paātrinātu lietas izskatīšanu pēc būtības. Ja pagaidu pasākumi netiek noteikti, CAS izdod norādījumus par paātrinātu lietas izskatīšanu pēc būtības.
9.4.5.1. Ja nepieciešams (piemēram, lai izvairītos no pierādījumu iznīcināšanas riska), WADA var pieprasīt pagaidu pasākumus ex parte, pat pirms lieta tiek nodota WADA izpildkomitejai vai attiecīgajam parakstītājam tiek nosūtīts oficiāls paziņojums par strīdu. Šādos gadījumos, ja tiek noteikti pagaidu pasākumi, parakstītājam (un jebkurai trešajai personai, kas iestājusies lietā tiktāl, cik to ietekmē šie pasākumi) ir tiesības pārsūdzēt šos pagaidu pasākumus CAS Šķīrējtiesas pārsūdzību nodaļā.
[bookmark: _bookmark40]9.5. Citu parakstītāju veikta sankciju parakstītājam atzīšana
9.5.1. Ja sankcijas parakstītājam tiek noteiktas saskaņā ar galīgo lēmumu, kas pieņemts atbilstīgi 9.3.1.2. apakšpunktam, vai tās nosaka CAS procesā saskaņā ar 9.4. punktu, ievērojot Kodeksa 24.1.9. apakšpunktu (taču vienmēr saskaņā ar 9.3.1.3. apakšpunktu), šīs sankcijas parakstītājam ir jāatzīst, jāievēro un pilnībā jāīsteno visiem parakstītājiem saskaņā ar to pilnvarām un to attiecīgajās atbildības jomās.
9.5.2. Parakstītāji pārliecinās, ka saskaņā ar saviem statūtiem un noteikumiem tiem ir pienācīgas pilnvaras, lai varētu laikus izpildīt šo prasību.
[bookmark: _bookmark41]10.0 Lemšana par sankcijām parakstītājam
[bookmark: _bookmark42]10.1. Iespējamās sankcijas parakstītājam
10.1.1. Sankcijas parakstītājam, kas var tikt piemērotas individuāli vai kumulatīvi attiecībā uz parakstītāja neatbilstību, pamatojoties uz pantā izklāstīto principu piemērošanu konkrētajiem lietas faktiskajiem apstākļiem, ir noteiktas Kodeksa 24.1.4. apakšpunktā.
10.1.2. Kā izklāstīts B pielikumā, noteiktas sankcijas parakstītājam ir specifiskas konkrētiem parakstītāju veidiem.
10.1.2.1. Ja parakstītājs, kurš neievēro Kodeksu, darbojas gan kā starptautiska federācija, gan kā lielu sporta pasākuma rīkotājorganizācija, tad (neatkarīgi no tā, vai attiecīgā prasība tam tika noteikta kā starptautiskajai federācijai vai kā lielu sporta pasākumu rīkotājorganizācijai, vai abējādi): 1) uz to attiecas sankcijas parakstītājam, kas piemērojamas abiem organizāciju veidiem attiecīgās neatbilstības gadījumā, un 2) sankcijas parakstītājam, kas tiek noteiktas, uz to attieksies gan tā statusā kā starptautiskajai federācijai, gan tā statusā kā lielu sporta pasākumu rīkotājorganizācijai.
[Piezīme par 10.1.2.1. apakšpunktu. Piemēram, ja tiek konstatēts, ka parakstītājs neatbilst augstas prioritātes prasībai, tad tas zaudē gan WADA privilēģijas, kuras tam ir kā starptautiskai federācijai, gan WADA privilēģijas, kuras tam ir kā lielu sporta pasākumu rīkotājorganizācijai (B2.1. apakšpunkta a) punkts), un apstiprināta trešā persona var pārraudzīt vai pārņemt daļu vai visus tā antidopinga pasākumus gan tā statusā kā starptautiskai federācijai, gan tā statusā kā lielu sporta pasākumu rīkotājorganizācijai (B2.1. apakšpunkta b) punkts). Turklāt, ja tiek nolemts, ka parakstītāja pārstāvji noteiktu laikposmu nav tiesīgi darboties parakstītāja vai tā biedru valdēs, komitejās vai citās struktūrās (B2.1. apakšpunkta d) punkts), šīs sankcijas parakstītājam attiecas ne tikai uz parakstītāja pārstāvjiem tā statusā kā starptautiskai federācijai, bet arī uz parakstītāja pārstāvjiem tā statusā kā lielu sporta pasākumu rīkotājorganizācijai.]
10.1.2.2. Ja parakstītājs, kurš neievēro Kodeksu, ir “cita organizācija ar būtisku nozīmi sportā” (Kodeksa 23.1.1. apakšpunkts), uz to attiecas sankcijas parakstītājam, kas piemērojamas starptautiskām federācijām.
[bookmark: _bookmark43]10.2. Principi attiecībā uz katrā konkrētā gadījumā parakstītājam piemērojamo sankciju noteikšanu
10.2.1. Katrā konkrētā gadījumā, nosakot sankcijas parakstītājam, tās ir proporcionālas neievēroto prasību veidam un nodarījuma nopietnībai, ņemot vērā gan parakstītāja vainas apmēru, gan tās potenciālo ietekmi uz sportu bez dopinga. Novērtējot, kā fakts, ka parakstītājs nav ievērojis Kodeksu, var ietekmēt sportu bez dopinga, dažādās Kodeksa un starptautisko standartu prasības klasificē kā kritiskās prasības, augstas prioritātes prasības vai vispārīgās prasības (secībā no mazāk svarīgajām uz svarīgākajām) atbilstoši A pielikumā sniegtajiem norādījumiem. Ja konkrētajā gadījumā ir pārkāptas vairāk nekā vienas kategorijas prasības, parakstītājam piemēro sankcijas, ņemot vērā smagāko neievērošanas gadījumu. Attiecībā uz parakstītāja vainas pakāpi tiek norādīts, ka pienākums ievērot Kodeksu ir absolūts, tāpēc jebkāda iespējamā nodomu neesība vai cita kļūme nav atbildību mazinošs faktors un jebkāda parakstītāja kļūme vai nolaidība var ietekmēt piemērojamās sankcijas parakstītājam.
10.2.2. Ja konkrētajā lietā pastāv atbildību pastiprinoši faktori, piemēro būtiski smagākas sankcijas parakstītājam nekā gadījumos, kad šādu atbildību pastiprinošo faktoru nav. No otras puses, ja pastāv atbildību mazinoši faktori, var būt pamats piemērot mazāk smagas sankcijas parakstītājam.
10.2.3. Sankcijas parakstītājam piemēro, bez pamatojuma nediskriminējot atsevišķas parakstītāju kategorijas. Ņemot vērā, ka starptautiskajām federācijām un valsts antidopinga organizācijām ir vienlīdz svarīgas funkcijas cīņā pret dopingu sportā, pret tām jāizturas vienādi (mutatis mutandis), lemjot par sankcijām parakstītājiem saistībā ar Kodeksā un starptautiskajos standartos noteikto pienākumu neievērošanu.
10.2.4. Saskaņā ar 10.2.1. apakšpunktā minēto samērīguma principu katrā konkrētajā gadījumā noteiktajām sankcijām parakstītājam jābūt tik smagām, cik nepieciešams, lai sasniegtu Kodeksa un Parakstītāju starptautiskā Kodeksa ievērošanas standarta pamatmērķus. Proti, sankcijas parakstītājam ir pietiekamas, lai attiecīgo parakstītāju motivētu ievērot Kodeksu un sodītu par Kodeksa neievērošanu un lai nākotnē šo parakstītāju un/vai pārējos parakstītājus atturētu no Kodeksa neievērošanas, un lai radītu stimulu visiem parakstītājiem pārliecināties par to, ka tie vienmēr laikus un pilnībā ievēro Kodeksu.
10.2.5. Galvenokārt ir jānodrošina, ka sankcijas parakstītājam ir pietiekami nozīmīgas, lai saglabātu visu sportistu, citu ieinteresēto personu un plašas sabiedrības ticību tam, ka WADA un tās partneri no valsts iestādēm un no sporta kustības ir apņēmušies darīt visu iespējamo, lai aizsargātu sporta integritāti pret dopinga radītajiem izkropļojumiem. Tas ir vissvarīgākais pamatmērķis, kam ir augstāka prioritāte nekā jebkuram citam mērķim.
[Piezīme par 10.2.4. un 10.2.5. apakšpunktu. Saskaņā ar CAS lēmumu lietā “ROC et al. pret IAAF”, CAS 2016/O/4684, un pēc tam lietā “RPC pret IPC”, CAS 2016/A/4745, ja parakstītājs neizstrādā Kodeksam atbilstošu antidopinga programmu, tad, lai atjaunotu vienlīdzīgus nosacījumus, piemērotu jēgpilnas sankcijas, kas būs iemesls mainīt rīcību parakstītāja ietekmes jomā, un saglabātu sabiedrības uzticību starptautisko sporta pasākumu integritātei, var būt nepieciešams (un tāpēc leģitīmi un samērīgi) pat diskvalificēt ar parakstītāju saistītos sportistus, sportistu atbalsta personālu un/vai tā pārstāvjus, liedzot tiem dalību šajos starptautiskajos sporta pasākumos.]
10.2.6. Sankcijām parakstītājam nevajadzētu būt smagākām, kā tas nepieciešams, lai sasniegtu Kodeksa pamatmērķus. Jo īpaši sportistu un/vai sportistu atbalsta personāla izslēgšana no dalības vienā vai vairākos sporta pasākumos ir apsverama tikai tad, ja pastāv risks attiecībā uz sporta pasākuma integritāti un taisnīgumu attiecībā uz konkurentiem. Šajā kontekstā vispirms ir jāapsver, vai citiem attiecīgajiem parakstītājiem ir iespējams (loģistiski, praktiski un citādi) izveidot un īstenot mehānismu, kas ļauj attiecīgajiem sportistiem un/vai sportistu atbalsta personālam pierādīt, ka to neietekmē parakstītāja neatbilstība. Ja ir iespējams un ir skaidrs, ka, atļaujot viņiem startēt sporta pasākumā(-os) neitrālā statusā (t. i., nepārstāvot nevienu valsti), netiks mazināta parakstītājam piemēroto sankciju efektivitāte un tas nebūs netaisnīgi attiecībā pret citiem sacensību dalībniekiem vai negraus sabiedrības uzticību ne attiecīgā(-o) sporta pasākuma(-u) integritātei (piemēram, tāpēc, ka sportistiem pietiekami ilgu laiku ir ticis piemērots atbilstošs pārbaužu režīms), ne WADA un tās ieinteresēto personu apņēmībai darīt visu iespējamo, lai aizsargātu sporta integritāti pret dopinga radītajiem izkropļojumiem, tad var atļaut veidot šādu mehānismu WADA pārraudzībā un/vai saskaņā ar WADA atļauju (lai dažādos gadījumos nodrošinātu pienācīgu un konsekventu rīcību).
[Piezīme par 10.2.6. apakšpunktu. Tam piemērs ir IAAF Sacensību noteikumu 22.1.A punkts, kas (saskaņā ar spriedumu lietā “ROC pret IAAF”, CAS 2016/O/4684) radīja iespēju sportistiem, kas ir saistīti ar kādu uz laiku diskvalificētu nacionālo dalībfederāciju, pieteikties uz īpašu atļauju startēt starptautiskās sacensībās “neitrālu” sportistu statusā, ja tie var pierādīt, ka fakts, ka diskvalificētā dalībfederācija neizpildīja antidopinga noteikumus, nekādā veidā neietekmēja sportistus, jo tiem tika piemērota cita, pilnīgi atbilstoša antidopinga sistēma pietiekami ilgu laiku, lai būtu diezgan objektīva pārliecība par integritāti. Jo īpaši sportistam ir jāpierāda, ka tam gan sacensību laikā, gan ārpus tām ir veiktas tādas pilnīgi atbilstošas pārbaudes, kuru kvalitāte ir līdzvērtīga tām pārbaudēm, kas noteiktajā laikposmā ir veiktas pārējiem attiecīgo starptautisko sacensību dalībniekiem.]
10.2.7. Piemērojot sankcijas parakstītājam, būtu arī jāpārtrauc parakstītāja neatbilstošie antidopinga pasākumi, ja tas ir nepieciešams, lai saglabātu uzticību sporta integritātei, bet šīs sankcijas būtu jānosaka tā, lai, ciktāl tas iespējams, netiktu pārtraukta aizsardzība “tīrajiem sportistiem”, kamēr parakstītājs cenšas izpildīt nosacījumus atkārtotai iekļaušanai sarakstā. Atkarībā no konkrētās lietas apstākļiem, tas var ietvert pārraudzības noteikšanu visiem vai dažiem parakstītāja antidopinga pasākumiem un/vai to pārņemšanu. Tomēr, ja tas ir nepieciešams konkrētajos apstākļos, parakstītājam var atļaut turpināt veikt dažus vai visus antidopinga pasākumus (piemēram, izglītības jomā) līdz tā atkārtotai iekļaušanai sarakstā, ja to iespējams darīt, neapdraudot no dopinga brīvu sportu. Šādā situācijā var būt pamatoti veikt attiecīgo pasākumu īpašu uzraudzību.
10.2.8. Ja vien nav noteikts citādi, visas sankcijas parakstītājam paliek spēkā līdz tā atkārtotai iekļaušanai sarakstā. Tomēr, lai novērstu šaubas, nekas neliedz piemērot sankcijas parakstītājam, kas ir piemērojamas (vai turpina būt piemērojamas) pēc atkārtotas iekļaušanas sarakstā, ja tas ir pamatoti konkrētajos apstākļos.
[Piezīme par 10.2.8. apakšpunktu. Vispārīgais noteikums ir tāds, ka visām sankcijām parakstītājam ir jābeidzas brīdī, kad parakstītājs tiek atjaunots sarakstā. Izņēmumi ir šādi: a) ja B pielikumā ir noteikts citādi un b) ja atbilstoši konkrētās lietas faktiem un apstākļiem dažām vai visām sankcijām parakstītājam ir jāpaliek spēkā papildu (noteiktu) laikposmu pēc atjaunošanas sarakstā (piemēram, lai nodrošinātu, ka sods un/vai preventīvā iedarbība ir pietiekama).]
10.2.9. Lēmumā par sākotnējo sankciju piemērošanu parakstītājam (vai nu šis lēmums ir WADA priekšlikums, kam parakstītājs piekrīt, vai CAS lēmums, ja parakstītājs apstrīd WADA priekšlikumu) var norādīt, ka gadījumā, ja parakstītājs līdz noteiktam termiņam neizpilda visus nosacījumus tā atkārtotai iekļaušanai sarakstā, tam piemērotās sankcijas automātiski tiks palielinātas. Gadījumos, kas saistīti ar vairāk nekā vienu neatbilstību, šajā lēmumā var arī noteikt, ka konkrētas sankcijas parakstītājam ir saistītas ar konkrētām prasībām un ka šādas sankcijas parakstītājam var tikt atceltas, tiklīdz CRC nolemj, ka saistītās prasības ir izpildītas.
10.2.10. Saskaņā ar iepriekš izklāstītajiem principiem B pielikumā ir norādītas dažādas pakāpeniskas un samērīgas sankcijas parakstītājam, ko prima facie piemēro gadījumos, kas saistīti vai nu ar kritisko prasību, vai tikai ar augstas prioritātes prasību, vai tikai ar vispārīgo prasību neievērošanu. B pielikuma nolūks ir veicināt paredzamību un konsekvenci visās lietās saistībā ar piemērojamām sankcijām parakstītājam. Tomēr ir nepieciešams elastīgums, lai atsevišķos gadījumos varētu piemērot dažādas smaguma pakāpes sankcijas vai pat atkāpties no šeit norādītajām sankcijām, ja tas ir pamatoti, izvērtējot konkrētās lietas faktus un apstākļus saskaņā ar iepriekš izklāstītajiem principiem. Jo smagāks ir parakstītāja nodarījums (t. i., jo vairāk prasību tas nav ievērojis un jo svarīgākas šīs prasības ir cīņā pret dopingu sportā), jo ir jāpiemēro smagākas sankcijas parakstītājam.
[bookmark: _bookmark44]11.0. Atkārtota iekļaušana sarakstā
[bookmark: _Toc239166732][bookmark: _Toc239171954][bookmark: _bookmark45]11.1. Mērķis
11.1.1. Kad ir atzīts, ka parakstītājs neievēro Kodeksu, mērķis ir palīdzēt šim parakstītājam pēc iespējas ātrāk panākt atkārtotu iekļaušanu sarakstā un vienlaikus nodrošināt, ka tiek veikti koriģējoši pasākumi, kas garantēs, ka šis parakstītājs ilgstoši ievēros Kodeksu.
11.1.2. Lai gan WADA vadība cenšas sniegt norādījumus parakstītājam attiecībā uz to, kādi pasākumi tam būtu jāveic, lai tas tik drīz, cik vien tas ir praktiski iespējams, izpildītu nosacījumus atkārtotai iekļaušanai sarakstā, nedrīkst pieļaut, ka šis mērķis mazina procesa integritāti un/vai pasliktina galīgo iznākumu.
[bookmark: _bookmark46]11.2. Nosacījumi atkārtotai iekļaušanai sarakstā
11.2.1. Saskaņā ar Kodeksa 24.1.2. apakšpunktu oficiālajā paziņojumā, ko WADA nosūta parakstītājam, lai paziņotu, ka tas neievēro Kodeksu, un norādītu sankcijas parakstītājam, ko tā ierosina piemērot, tā norāda arī nosacījumus, kas parakstītājam jāizpilda, lai to atkārtoti iekļautu sarakstā, proti:
11.2.1.1. parakstītājam ir pilnībā jāizlabo visi aspekti, kuru dēļ tika atzīts, ka tas neievēro Kodeksu;
11.2.1.2. parakstītājam ir jāpierāda, ka tas ir gatavs, vēlas un spēj izpildīt visas/visus Kodeksā un starptautiskajos standartos noteiktās saistības/noteiktos pienākumus, tostarp (bez ierobežojumiem) ir gatavs un spēj neatkarīgi un bez nepamatotas citu personu iejaukšanās veikt visus savus antidopinga pasākumus. Ja pēc tam, kad ir atzīts, ka parakstītājs neievēro Kodeksu, bet pirms tā atkārtotas iekļaušanas sarakstā tiek atklātas vēl citas neatbilstības, WADA izdod jaunu koriģējošo pasākumu ziņojumu attiecībā uz šīm jaunajām neatbilstībām un tiek piemērots parastais process, nosakot parastos termiņus to novēršanai (atbilstoši 8. pantam), bet papildus, ja WADA izpildkomiteja tā nolemj pēc CRC ieteikuma saņemšanas, parakstītāju pēc sākotnējās neatbilstības atzīšanas atkārtoti neiekļauj sarakstā, līdz tas nav novērsis visas jaunās neatbilstības, kas ir saistītas ar kritisko vai augstas prioritātes prasību izpildi;
11.2.1.3. parakstītājs ir pilnībā ievērojis un izpildījis visas tam piemērotās sankcijas parakstītājam (skaidrības labad, izņemot tās sankcijas parakstītājam, par kurām ir noteikts, ka tās piemēro vai turpina piemērot pēc atkārtotas iekļaušanas sarakstā);
11.2.1.4. parakstītājam WADA noteiktajā termiņā ir pilnā apmērā jāsedz šādas izmaksas un izdevumi:
a) jebkādas konkrētas izmaksas un izdevumi (t. i., izņemot izmaksas un izdevumus, kas radušies WADA ikdienas uzraudzības darbību ietvaros), kas pamatoti radušies WADA, konstatējot parakstītāja neatbilstību (piemēram, jebkādas konkrētas izmaksas saistībā ar izmeklēšanu, ko veikusi WADA izlūkdatu un izmeklēšanas nodaļa vai trešās personas, ar ko WADA noslēgts līgums un kas konstatējusi šādu neatbilstību),
b) izmaksas un izdevumi, kas radušies WADA, ierosinot procesu CAS saskaņā ar 9.4. punktu attiecībā uz parakstītāja neatbilstību, tostarp ne tikai juridiskās izmaksas un citus izdevumus, kas radušies WADA saistībā ar šo procesu, bet arī procesa izmaksas, kas minētas CAS kodeksa R64.4. punktā (vienmēr ievērojot jebkādu pretēju nolēmumu, ko pieņēmusi CAS), un
c) visas īpašās izmaksas un izdevumi, kas WADA un/vai apstiprinātām trešajām personām ir pamatoti radušies no dienas, kurā lēmums par to, ka parakstītājs neievēro Kodeksu, kļuva galīgs, līdz dienai, kurā parakstītāju atkārtoti iekļāva sarakstā, tostarp (bez ierobežojumiem) tās izmaksas un izdevumi, kas ir pamatoti radušies, īstenojot sankcijas parakstītājam (tostarp izmaksas, kas saistītas ar īpašo uzraudzību, pārraudzību vai pārņemšanu, un izmaksas, kas radušās, uzraugot, kā parakstītājs ievēro sankcijas parakstītājam), un izmaksas un izdevumi, kas radušies, novērtējot pasākumus, kurus parakstītājs veica ar mērķi izpildīt nosacījumus tā atkārtotai iekļaušanai sarakstā, un
11.2.1.5. parakstītājam ir jāizpilda jebkuri citi nosacījumi, ko WADA izpildkomiteja var noteikt (atbilstoši CRC ieteikumiem), pamatojoties uz konkrētajiem lietas faktiem un apstākļiem.
11.2.2. Divdesmit vienas (21) dienas laikā no Kodeksa 24.1.2. apakšpunktā minētā paziņojuma saņemšanas dienas parakstītājs saskaņā ar 24.1.3. apakšpunktu var apstrīdēt WADA ierosinātos nosacījumus tā atkārtotai iekļaušanai sarakstā, un tādā gadījumā WADA lietu nodod izskatīšanai CAS Šķīrējtiesas parastajai nodaļai saskaņā ar Kodeksa 24.1.3. apakšpunktu un CAS nosaka, vai šie WADA ierosinātie nosacījumi ir nepieciešami un samērīgi.
11.2.3. Ja vien CAS nepieņem pretēju lēmumu, tad, lai parakstītāju, kurš neievēroja Kodeksu, atkārtoti iekļautu sarakstā, tam ir jāpierāda (gan pašam veicot pasākumus, gan vajadzības gadījumā nodrošinot valsts iestāžu un/vai citu attiecīgo personu atbalstu un palīdzību), ka tas ir izpildījis visus WADA izvirzītos nosacījumus tā atkārtotai iekļaušanai sarakstā.
11.2.4. WADA (un/vai CAS) var izveidot maksājumu plānu 11.2.1.4. apakšpunktā minēto izmaksu un izdevumu segšanai. Šādā gadījumā, ja parakstītājs ir veicis visus kārtējos maksājumus saskaņā ar maksājumu plānu, to var atkārtoti iekļaut sarakstā, tiklīdz tas ir izpildījis visus pārējos nosacījumus atkārtotai iekļaušanai sarakstā, pat ja nākamo maksājumu izpildes datumi būs tikai pēc šādas atkārtotas iekļaušanas sarakstā. Tomēr pēc atkārtotas iekļaušanas sarakstā parakstītājam tik un tā ir jāveic visi atlikušie maksājumi. Ja tas šos maksājumus neveic, to skata kā jaunu neatbilstību augstas prioritātes prasībai.
[bookmark: _bookmark47]11.3. Atkārtotas iekļaušanas sarakstā process
11.3.1. WADA vadība uzrauga pasākumus, kurus parakstītājs veic, lai izpildītu nosacījumus tā atkārtotai iekļaušanai sarakstā, un regulāri ziņo CRC par parakstītāja progresu. Lai atvieglotu šo uzdevumu, var veikt Kodeksa ievērošanas revīziju un/vai izmantot citus Kodeksa ievērošanas uzraudzības rīkus.
11.3.2. Ja ir anulētas parakstītāja tiesības veikt dažus vai visus antidopinga pasākumus, CRC var ieteikt WADA izpildkomitejai no jauna piešķirt parakstītājam tiesības veikt dažus no šiem antidopinga pasākumiem (apstiprinātas trešās personas īpašā uzraudzībā un/vai pārraudzībā), pirms to pilnā apmērā atkārtoti iekļauj sarakstā. Šo ieteikumu sniedz tikai tad, ja CRC piekrīt WADA vadībai, ka parakstītāja līdzšinējie koriģējošie pasākumi nozīmē, ka tas spēj pats veikt šādus antidopinga pasākumus Kodeksam atbilstošā veidā.
11.3.3. Kad WADA vadība uzskata, ka parakstītājs ir izpildījis visus nosacījumus atkārtotai iekļaušanai sarakstā, tā par šo faktu informē CRC.
11.3.3.1. Ja CRC piekrīt WADA vadībai, ka parakstītājs ir izpildījis visus nosacījumus atkārtotai iekļaušanai sarakstā, tā iesaka WADA izpildkomitejai apstiprināt parakstītāja atkārtotu iekļaušanu sarakstā.
11.3.3.2. Ja CRC uzskata, ka parakstītājs nav izpildījis visus nosacījumus atkārtotai iekļaušanai sarakstā, tā iesaka WADA izpildkomitejai apstiprināt, ka parakstītājs vēl nav tiesīgs tikt atkārtoti iekļauts sarakstā. Ja WADA izpildkomiteja pieņem šo ieteikumu, WADA par to attiecīgi paziņo parakstītājam.
11.3.4. Ja parakstītājs jebkurā brīdī uzskata, ka tas ir izpildījis visus nosacījumus atkārtotai iekļaušanai sarakstā un tādēļ tas būtu atkārtoti jāiekļauj sarakstā, bet WADA nepiekrīt, parakstītājs var iesniegt šķīrējtiesas pieprasījumu CAS divdesmit vienas (21) dienas laikā pēc šā paziņojuma saņemšanas, un strīdu izšķir CAS Parastā šķīrējtiesas nodaļa saskaņā ar Kodeksa 24.1.7. apakšpunktu un šā Parakstītāju starptautiskā Kodeksa ievērošanas standarta 9. un 11. pantu. Lai iesniegums būtu derīgs, šķīrējtiesas pieprasījuma kopija tajā pašā dienā ir jānosūta WADA uz e-pasta adresi Compliance@wada-ama.org. CAS procesā parakstītājam ir pienākums pierādīt, izvērtējot iespējamību, ka tas ir izpildījis visus nosacījumus atkārtotai iekļaušanai sarakstā un tāpēc ir tiesīgs tikt atkārtoti iekļauts sarakstā. Procesu reglamentē Šveices tiesību akti. Arbitrāžas tiesas galvenā mītne, kur notiek visu lietu izskatīšana, ir Lozannā, Šveicē. Ja vien puses nevienojas citādi, process notiek angļu valodā. Katrā gadījumā šķīrējtiesnešus izvēlas tādā pašā kārtībā, kā noteikts 9.4.1. apakšpunktā; ja lietu iepriekš izskatīja CAS kolēģija saskaņā ar Kodeksa 24.1.3. apakšpunktu, tad, ja iespējams, tā pati CAS kolēģija ir jāizveido, lai izskatītu un izlemtu šo jauno strīdu.
11.3.5. Tikai WADA izpildkomiteja ir pilnvarota atkārtoti iekļaut sarakstā tādu parakstītāju, par kuru ir ticis atzīts, ka tas neievēro Kodeksu.
11.3.6. WADA publicē paziņojumu par parakstītāja atkārtoto iekļaušanu sarakstā. Pēc parakstītāja atkārtotas iekļaušanas sarakstā WADA rūpīgi uzrauga, kā tas ievēro Kodeksu, tik ilgi, cik ilgi šādu pārraudzību uzskata par lietderīgu.
11.3.7. Kad WADA izpildkomiteja apstiprina parakstītāja atkārtotu iekļaušanu sarakstā, tā var izvirzīt īpašus nosacījumus, ko iesaka CRC un kas parakstītājam jāizpilda pēc atkārtotās iekļaušanas sarakstā, lai pierādītu, ka tas turpina ievērot Kodeksu, tostarp (bez ierobežojumiem) noteiktā laikposmā pēc atkārtotās iekļaušanas sarakstā var tikt veikta Kodeksa ievērošanas revīzija. Jebkuru šo nosacījumu neizpildi izskata tāpat kā jaunu neatbilstību.
[bookmark: _Toc239166733][bookmark: _Toc239171955][bookmark: _bookmark48]12.0. Pārejas noteikumi
[bookmark: _Toc239166734][bookmark: _Toc239171956][bookmark: _bookmark49]12.1. Procesi, kas nav pabeigti 2027. gada 1. janvārī
12.1.1. Ja koriģējošo pasākumu ziņojums ir nosūtīts un/vai process saistībā ar Kodeksa neievērošanu ir sākts līdz 2027. gada 1. janvārim, bet 2027. gada 1. janvārī joprojām nav pabeigts, attiecīgajam gaidāmajam koriģējošo pasākumu ziņojumam un/vai nepabeigtajam procesam saistībā ar Kodeksa neievērošanu piemēro visas procesuālās izmaiņas, kas ieviestas ar šā starptautiskā standarta pārskatīto versiju, kura apstiprināta 2025. gada 5. decembrī, bet nekādas ieviestās būtiskās izmaiņas netiks piemērotas, ja tās nebūs izdevīgas attiecīgajam parakstītājam.
12.1.2. Lai novērstu šaubas, 8.4.5. apakšpunktā aprakstītā uzraudzības saraksta procedūra ir procesuāls noteikums, tādēļ tas attiecas uz lietām, kas ir izskatīšanā no šā starptautiskā standarta spēkā stāšanās dienas.


[bookmark: _Toc239166735][bookmark: _Toc239171957][bookmark: _bookmark50]A PIELIKUMS. KODEKSA NEIEVĒROŠANAS KATEGORIJAS
Dažādās prasības, kas parakstītājiem ir noteiktas Kodeksā un starptautiskajos standartos, atkarībā no to salīdzinošā nozīmīguma cīņā pret dopingu sportā klasificē vai nu kā vispārīgas prasības, vai kā augstas prioritātes prasības, vai arī kā kritiskas prasības. Turpmāk tekstā ir minēti šo trīs kategoriju prasību piemēri. Prasības, kas nav minētas turpmāk, pēc analoģijas ar turpmāk minētajiem piemēriem klasificē vai nu vispārīgo prasību, vai augstas prioritātes prasību kategorijā (t. i., prasības, ko uzskata par tikpat svarīgām cīņā pret dopingu sportā kā turpmāk minētās augstas prioritātes prasības, klasificē augstas prioritātes prasību kategorijā u. c.). Par klasifikāciju vispirms lemj WADA vadība, bet parakstītājam ir tiesības to apstrīdēt, un CRC viedoklis var atšķirties no WADA izpildkomitejas viedokļa (kura pamatā ir CRC ieteikums). Ja parakstītājs turpina apstrīdēt klasifikāciju, galu galā lēmumu pieņem CAS.
A1. Šis ir to prasību nepilnīgs uzskaitījums, kuras uzskata par vispārīgām prasībām cīņā pret dopingu sportā:
a) pielāgot izglītības pasākumus nepilngadīgu personu, izglītojamo ar invaliditāti vai īpašām vajadzībām specifiskajām vajadzībām saskaņā ar Izglītības starptautiskā standarta 9.3. punktu, tostarp nodrošinot, ka šādu izglītojamo apmācība atbilst attiecīgajiem aizsardzības apsvērumiem un juridiskajām prasībām;
b) glabāt izglītības ierakstus saskaņā ar Izglītības starptautiskā standarta 12.1.1. apakšpunktu un Datu aizsardzības starptautisko standartu;
c) izveidot procesu, lai nodrošinātu, ka sportisti un citas personas nepārkāpj dalības aizliegumu, kamēr tiem ir spēkā diskvalifikācija vai pagaidu aizliegums piedalīties sacensībās saskaņā ar Kodeksa 10.14. punktu;
d) gadījumā, ja pēc lietas izskatīšanas vai pārsūdzības ir konstatēts, ka sportists vai cita persona nav izdarījusi antidopinga noteikumu pārkāpumu, veikt saprātīgi nepieciešamos pasākumus saskaņā ar Kodeksa 14.3.3. apakšpunktu, lai saņemtu šā sportista vai citas personas piekrišanu publiskot attiecīgo lēmumu;
e) izveidot procesu, lai nodrošinātu ka persona var rakstiski vai mutiski apstiprināt, ka ir sapratusi noteikumus, kas reglamentē tās personas datu apstrādi saskaņā ar Datu aizsardzības starptautiskā standarta 7. un 8. pantu;
f) norīkot vienu vai vairākas personas antidopinga organizācijā nolūkā nodrošināt antidopinga organizācijas atbilstību Datu aizsardzības starptautiskajam standartam un visiem piemērojamiem privātuma un datu aizsardzības tiesību aktiem saskaņā ar minētā starptautiskā standarta 4.4. punktu.
A2. Šis ir neizsmeļošs to prasību uzskaitījums, kuras uzskata par augstas prioritātes prasībām cīņā pret dopingu sportā:
a) sniegt precīzu un atjauninātu informāciju sportistiem un citām personām atbilstoši tēmām, kas norādītas Izglītības starptautiskā standarta 8.1.1. apakšpunktā, ja iespējams, ievietojot šo informāciju redzamā vietā attiecīgajā tīmekļa vietnē;
b) angļu vai franču valodā atbilstošā tīmekļa vietnē publicēt uz WADA nodrošinātās standartformas pamata sagatavoto izglītības plānu;
c) apmācīt, akreditēt un pilnvarot par klātienes izglītību atbildīgos izglītotājus, kuri ir kompetenti 7.2. punktā uzskaitītajās jomās un visās tēmās saskaņā ar Izglītības starptautiskā standarta 8.1. punktu;
d) mācību programma, kas ietver obligātās pamattēmas saskaņā ar Izglītības starptautiskā standarta 8.1.1. apakšpunktu, nosaka mācību rezultātus un ir pielāgota vai saskaņota ar sportista karjeru;
e) pilnveidot izlūkdatu un izmeklēšanas spējas, kā arī izmantot šīs spējas iespējamo antidopinga noteikumu pārkāpumu novēršanai atbilstoši Kodeksa 5.7. punkta prasībām un saskaņā ar Pārbaužu starptautiskā standarta 5. pantu;
f) regulāri sazināties antidopinga organizācijām un laboratorijām, kā arī antidopinga organizācijai savlaicīgi sniegt atbildi uz laboratorijas pieprasījumiem termiņos, kas noteikti Laboratoriju starptautiskajā standartā, saskaņā ar Pārbaužu starptautiskā standarta 4.8.2. apakšpunktu;
g) identificēt sportistu saskaņā ar Pārbaužu starptautiskā standarta 5.3.7. apakšpunktu un īstenot dokumentētu procedūru, lai saskaņā ar Pārbaužu starptautiskā standarta 5.4. punktu informētu sportistus (un/vai trešo personu, ja sportists ir nepilngadīga persona) par to, ka no viņiem tiks ievākti paraugi;
h) īstenot Pārbaužu starptautiskā standarta 7.4.5.–7.4.7. apakšpunktā izklāstītās prasības, kas paredz dokumentēt parauga vākšanu no sportista;
i) īstenot apmācības / akreditācijas / atkārtotas akreditācijas programmas paraugu savākšanas personālam saskaņā ar Pārbaužu starptautiskā standarta I pielikumu;
j) īstenot interešu konflikta novēršanas politiku saistībā ar paraugu savākšanas personāla darbībām saskaņā ar Pārbaužu starptautiskā standarta I pielikuma 4.2. un 4.3. punktu;
k) savākt un apstrādāt paraugus saskaņā ar Pārbaužu starptautiskā standarta A–H un K pielikuma prasībām;
l) īstenot paraugu uzraudzības ķēdes procesu saskaņā ar Pārbaužu starptautiskā standarta 8. un 9. panta prasībām;
m) pārbaudīt visas netipiskās atrades saskaņā ar Starptautiskā rezultātu pārvaldības standarta 5.2. punktu;
n) savlaicīgi paziņot WADA, starptautiskajai(-ām) federācijai(-ām) un valsts antidopinga organizācijai(-ām) par iespējama antidopinga noteikumu pārkāpuma izmeklēšanas subjektu(-iem) un par šādas izmeklēšanas iznākumu saskaņā ar Informācijas vākšanas un izmeklēšanas starptautiskā standarta 5.5. punktu un Starptautisko rezultātu pārvaldības standartu;
o) publicēt informāciju par visu lietu iznākumiem un citas nepieciešamās ziņas divdesmit (20) dienu laikā no lēmuma pieņemšanas dienas saskaņā ar Kodeksa 14.3. punktu;
p) prasība starptautiskajai federācijai kā dalības nosacījumu pieprasīt, lai tās nacionālo federāciju un citu biedru politikas nostādnes, noteikumi un programmas atbilst Kodeksam un starptautiskajiem standartiem, un atbilstoši rīkoties, lai ieviestu šo nosacījumu, saskaņā ar Kodeksa 12. pantu un 20.3.2. apakšpunktu;
q) prasība segt i) WADA izmeklēšanas izmaksas saskaņā ar 11.2.1.4. apakšpunkta a) punktu un/vai ii) rezultātu pārvaldības izmaksas saskaņā ar Kodeksa 7.1.5. apakšpunktu;
r) prasība attiecībā uz valsts antidopinga organizāciju atbilstību valsts antidopinga organizāciju operacionālās neatkarības prasībām saskaņā ar Kodeksa 20.5.1. apakšpunktu;
s) prasība parakstītājam saskaņā ar Kodeksa 24.1.4.9. apakšpunkta b) punktu nodrošināt, ka tam saskaņā ar saviem statūtiem, noteikumiem un/vai attiecīgo(-ajiem) rīkošanas līgumu(-iem) ir pienācīgas pilnvaras atsaukt saņēmējam (lai kas tas arī būtu) iepriekš piešķirtās tiesības rīkot vai līdzrīkot starptautisku sporta pasākumu(-us) neatbilstošas valsts antidopinga organizācijas vai neatbilstošas valsts olimpiskās komitejas, kas darbojas kā valsts antidopinga organizācija, valstī.
A3. Šis ir to prasību nepilnīgs uzskaitījums, kuras uzskata par kritiskām prasībām cīņā pret dopingu sportā:
a) pieņemt noteikumus un/vai (ja nepieciešams) tiesību aktus, kas atbilst Kodeksa 23.2. punktā noteiktajam parakstītāja pienākumam īstenot Kodeksu savā atbildības jomā;
b) izpildīt parakstītāja pienākumu saskaņā ar Kodeksa 23.3. punktu veltīt pietiekamus resursus mērķim visās jomās, lai īstenotu Kodeksam un starptautiskajiem standartiem atbilstošu antidopinga programmu;
[Piezīme par A3. panta b) punktu. Lai novērtējums būtu objektīvs, šīs kritiskās prasības īstenošana nav jāvērtē atsevišķi, bet gan ņemot vērā to, vai parakstītājs sekmīgi īsteno citas Kodeksa ievērošanas prasības.]
c) izglītības programma, kas dokumentēta saskaņā ar Izglītības starptautiskā standarta 16.1. punktu, un ikgadējs izglītības plāns saskaņā ar Kodeksa 18. pantu un Izglītības starptautisko standartu un pēc pieprasījuma iesniegts WADA;
d) novērtējuma ziņojums, kas veikts saskaņā ar Izglītības starptautiskā standarta 16.4. punktu un pēc pieprasījuma iesniegts WADA;
e) izstrādāt un īstenot efektīvu, pārdomātu un samērīgu pārbaužu veikšanas plānu saskaņā ar Kodeksa 5.4. punktu, pamatojoties uz principiem, kas izklāstīti Pārbaužu starptautiskā standarta 4. pantā, jo īpaši:
i) izstrādāt un piemērot dokumentētu riska novērtējumu;
ii) īstenot efektīvu ārpussacensību pārbaužu programmu, tostarp (ja atbilstīgi) izveidot un administrēt samērīgu(-us) sportistu atrašanās vietas reģistru(-us);
iii) īstenot pārbaužu veikšanu saskaņā ar Tehnisko dokumentu analīžu veikšanai saistībā ar sportu;
iv) veikt pārbaudes bez iepriekšēja brīdinājuma un noteikt prioritāti mērķpārbaudēm;
v) izmantot apstiprinātu sportista bioloģisko pasu pārvaldības vienību un īstenot attiecīgu rīcību, pamatojoties uz sportista bioloģisko pasu pārvaldības vienības ieteikumiem, saskaņā ar Pārbaužu starptautiskā standarta 11. pantu un Starptautiskā rezultātu pārvaldības standarta C pielikumu un
vi) īstenot efektīvu sportistu pārbaužu programmu pirms viņu dalības olimpiskajās spēlēs, paraolimpiskajās spēlēs un/vai citos starptautiskos sporta pasākumos (tostarp atbilstību Pārbaužu starptautiskā standarta 4.7.3., 4.8.3., 4.10.3. un 4.10.16. apakšpunktam);
f) izmantot Pārbaužu starptautiskā standarta 6.3.4. apakšpunkta prasībām atbilstošu paraugu savākšanas inventāru;
g) veikt visu paraugu analīzi saskaņā ar Kodeksa 6.1. punktu;
h) laikus transportēt paraugus analīžu veikšanai saskaņā ar Pārbaužu starptautiskā standarta 9.3.2. apakšpunktu;
i) ievērot procedūras noteikumus, kas piemērojami paraugu B daļas analīzei (tostarp bez ierobežojumiem pienācīgi brīdināt sportistu un sniegt viņam iespēju ierasties laboratorijā uz parauga B daļas atvēršanu un dažiem citiem tā analīzes posmiem) saskaņā ar Kodeksa 6.7. punktu, Laboratoriju starptautiskā standarta 5.3.4.1.4. apakšpunktu un Starptautiskā rezultātu pārvaldības standarta 5.1. un 5.2. punktu;
j) ievadīt ADAMS visas dopinga kontroles anketas attiecībā uz visu veidu paraugiem divdesmit vienas (21) dienas laikā no parauga savākšanas dienas (izņemot asins paraugiem sportista bioloģiskās pases hematoloģijas modulim, kas jāievada piecu (5) dienu laikā no parauga savākšanas) saskaņā ar Kodeksa 14.5.1. apakšpunktu un Pārbaužu starptautiskā standarta 9.4. punktu;
[Piezīme par A3. panta j) punktu. Dopinga kontroles anketas par visiem paraugiem, kas savākti divdesmit (20) dienu laikā pirms sportista pirmajām sacensībām olimpiskajās vai paraolimpiskajās spēlēs, jāievada ADAMS piecu dienu laikā no parauga savākšanas dienas saskaņā ar Pārbaužu starptautiskā standarta 4.8.3. apakšpunkta d) punktu.]
k) prasība antidopinga organizācijām, kurām ir tiesības veikt pārbaudes, savlaicīgi samaksāt laboratorijām, ko tās izmanto paraugu analīzei un/vai saistītiem pakalpojumiem, saskaņā ar Pārbaužu starptautiskā standarta 4.8.1.1. apakšpunktu;
l) izveidot Terapeitiskās lietošanas atļauju komiteju un izstrādāt dokumentētu procesu, kura ietvaros sportisti var pieteikties terapeitiskās lietošanas atļaujas saņemšanai vai atzīšanai šajā Terapeitiskās lietošanas atļaujas komitejā saskaņā ar Terapeitiskās lietošanas atļaujas starptautiskā standarta prasībām;
m) pienācīgi un laikus novērst visus informācijas par atrašanās vietas nesniegšanu pārkāpumus un iespējamos antidopinga noteikumu pārkāpumus saskaņā ar Kodeksa 7. un 8. pantu, tostarp pienācīgi paziņot par tiem saskaņā ar Kodeksa 7.2. punktu un Starptautisko rezultātu pārvaldības standartu, un nodrošināt taisnīgu lietas izskatīšanu pieņemamā termiņā, ko veic taisnīga, objektīva un savā darbībā neatkarīga lietas izskatīšanas komisija, kuras locekļi ir parakstījuši objektivitātes deklarācijas saskaņā ar Kodeksa 8.1. punktu un Starptautiskā rezultātu pārvaldības standarta 8.4. punktu;
n) neierobežojot A3. panta k) punkta vispārīgumu, i) Kodeksa 7.1.5. apakšpunktā noteiktā prasība veikt rezultātu pārvaldību konkrētā gadījumā saskaņā ar WADA norādījumiem un ii) ja parakstītājs neievēro šo prasību, Kodeksa 7.1.5. apakšpunktā noteiktā prasība atlīdzināt izmaksas un advokāta atalgojumu, kas citai WADA norīkotai antidopinga organizācijai rodas, veicot šādu rezultātu pārvaldību;
o) saskaņā ar Kodeksa 7.6. punktu un 14. pantu un Starptautisko rezultātu pārvaldības standartu paziņot WADA un citām antidopinga organizācijām par visiem būtiskajiem rezultātu pārvaldības pasākumiem;
p) noteikt obligātus pagaidu aizliegumus saskaņā ar Kodeksa 7.4.1. apakšpunktu;
q) prasība ziņot par Kodeksa ievērošanu saskaņā ar Kodeksa 24.1.1. apakšpunktu, tostarp (bez ierobežojumiem) prasība aizpildīt Kodeksa ievērošanas anketu saskaņā ar 7.5. punktu, prasība iesniegt obligātās informācijas pieprasījumu saskaņā ar 7.6. punktu un prasība atļaut veikt Kodeksa ievērošanas revīziju saskaņā ar 7.7. punktu;
r) atzīt un īstenot tos lēmumus, ar kuriem ir konstatēti antidopinga noteikumu pārkāpumi un kurus saskaņā ar Kodeksa 15.1. punktu pieņēmuši citi parakstītāji, valsts šķīrējtiesas institūcija (Kodeksa 13.2.2. apakšpunkts) vai CAS, un automātiski tiem piešķirt juridiski saistošu spēku;
s) atzīt un īstenot galīgos lēmumus, kuri pieņemti saskaņā ar Kodeksa 24.1.9. apakšpunktu un ar kuriem konstatēts, ka citi parakstītāji nav ievērojuši Kodeksu, piemērojot sankcijas parakstītājiem, kas izriet no šādas neievērošanas, un/vai paredzot nosacījumus, kas citiem parakstītājiem jāievēro, lai tos atkārtoti iekļautu sarakstā;
t) prasība saskaņā ar Kodeksa 24.1.4.9. apakšpunkta b) punktu parakstītājam atsaukt iepriekš A2. panta s) punktā minētās sporta pasākuma rīkošanas tiesības un piešķirt tās citai valstij, ja vien parakstītājs nespēj pierādīt, ka tas praktiski nav iespējams;
u) prasība parakstītājam, kas neievēro Kodeksu, izpildīt visas sankcijas parakstītājam, kas tam piemērotas saskaņā ar Kodeksa 24.1. punktu, kuras nav izpildītas pēc atkārtotas iekļaušanas sarakstā, tostarp (bez ierobežojuma) segt tās izmaksas un izdevumus, uz kuriem attiecas 11.2.1.4. apakšpunkts un attiecībā uz kuriem ir izstrādāts maksājumu plāns saskaņā ar 11.2.4. apakšpunktu;
v) paziņot par visiem terapeitiskās lietošanas atļauju lēmumiem ADAMS iespējami drīz un jebkurā gadījumā divdesmit vienas (21) dienas laikā pēc lēmuma saņemšanas saskaņā ar Kodeksa 14.5.2. apakšpunktu un Terapeitiskās lietošanas atļaujas starptautiskā standarta 5.9. punktu;
w) jebkura prasība, kura vēl nav noteikta Kodeksā vai starptautiskajos standartos un kuru WADA izpildkomiteja izņēmuma kārtā uzskata par piemērotu noteikt par kritisko prasību.


[bookmark: _Toc239166736][bookmark: _Toc239171958][bookmark: _bookmark51]B PIELIKUMS. SANKCIJAS PARAKSTĪTĀJAM
B pielikumā ir norādītas dažādas pakāpeniskas un samērīgas sankcijas parakstītājam, ko prima facie piemēro gadījumos, kas saistīti vai nu ar kritisko prasību (skat. B3. pantu), vai tikai ar augstas prioritātes prasību (skat. B2. pantu), vai tikai ar vispārīgo prasību (skat. B1. pantu) neievērošanu. Nolūks ir veicināt paredzamību un konsekvenci visos gadījumos saistībā ar piemērojamām sankcijām parakstītājam. Tomēr ir nepieciešams elastīgums, lai atsevišķos gadījumos varētu piemērot dažādas smaguma pakāpes sankcijas vai pat atkāpties no šeit norādītajām sekām, ja tas ir pamatoti, izvērtējot konkrētās lietas faktus un apstākļus saskaņā ar 10. pantā izklāstītajiem principiem. Jo smagāks ir parakstītāja nodarījums (t. i., jo vairāk prasību tas nav izpildījis un jo svarīgākas ir šīs prasības), jo ir jāpiemēro smagākas sankcijas parakstītājam. Ja ne tikai nav ievērota viena vai vairākas kritiskās prasības, bet arī pastāv atbildību pastiprinoši faktori, ir pamats būtiski palielināt piemērojamās sankcijas parakstītājam. No otras puses, ja pastāv atbildību mazinoši apstākļi, var būt pamats piemērot mazākas sankcijas parakstītājam.
Katrā gadījumā parakstītājam piemēro vismaz turpmāk minētās sankcijas.
B1. Gadījumi, kad nav ievērota viena vai vairākas vispārīgās prasības (bet ne augstas prioritātes vai kritiskās prasības)
B1.1. Pirmajā reizē:
a) parakstītājs zaudē savas WADA privilēģijas;
b) WADA vai kāda apstiprināta trešā persona parakstītājam sniedz palīdzību antidopinga pasākumu veikšanā (konsultējot un sniedzot informāciju, pilnveidojot resursus, izstrādājot vadlīnijas, nodrošinot mācību materiālus un/vai, ja nepieciešams, izveidojot mācību programmas), tostarp veicot ne vairāk kā divus (2) apmeklējumus gadā, un parakstītājs pirms šādas palīdzības saņemšanas sedz visas zināmās izmaksas un
c) attiecībā uz dažiem vai visiem parakstītāja antidopinga pasākumiem (pēc WADA ieskatiem) vai nu WADA veic īpašu uzraudzību, vai kāda apstiprinātā trešā persona tos uzrauga, un parakstītājs sedz ar to saistītās izmaksas.
B1.2. Ja parakstītājs divpadsmit (12) mēnešu laikā pēc B1.1. punktā minēto sankciju parakstītājam piemērošanas tam (vai citā laikposmā, ko nosaka WADA vai apstrīdēšanas gadījumā – CAS) nav pilnībā izpildījis visus nosacījumus tā atkārtotai iekļaušanai sarakstā, tam papildus var piemērot arī šādas sankcijas:
a) kāda apstiprinātā trešā persona uzrauga dažus vai visus attiecīgā parakstītāja veiktos antidopinga pasākumus, tostarp līdz četrām (4) reizēm gadā apmeklē parakstītāja objektus, un parakstītājs iepriekš sedz visas izmaksas (ja tās ir zināmas) un
b) parakstītāja pārstāvji nav tiesīgi biedra statusā piedalīties neviena cita parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz tāda parakstītāja atkārtotai iekļaušanai sarakstā, kas neievēro Kodeksa prasības.
B1.3. Ja parakstītājs divdesmit četru (24) mēnešu laikā pēc B1.1. punktā minēto sankciju piemērošanas (vai citā laikposmā, ko nosaka WADA vai apstrīdēšanas gadījumā – CAS) joprojām nav izpildījis visus nosacījumus tā atkārtotai iekļaušanai sarakstā, tam papildus var piemērot arī šādas sankcijas:
a) apstiprināta trešā persona uzrauga visus attiecīgā parakstītāja veiktos antidopinga pasākumus, tostarp līdz sešām (6) reizēm gadā apmeklē parakstītāja objektus, un parakstītājs iepriekš sedz visas izmaksas (ja tās ir zināmas);
b) parakstītāja pārstāvji nav tiesīgi biedra statusā piedalīties neviena cita parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz tāda parakstītāja atkārtotai iekļaušanai sarakstā, kas neievēro Kodeksu, vai vienu (1) gadu (izvēlas ilgāko laikposmu) un
c) (ja parakstītājs ir organizācija, kas nepiedalās olimpiskajā vai paraolimpiskajā kustībā, to neatzīst Starptautiskā Olimpiskā komiteja, tas nav Starptautiskās Paraolimpiskās komitejas biedrs vai tās atzīta organizācija un tas saglabā savu parakstītāja statusu saskaņā ar piemērojamo tehnisko dokumentu) parakstītājam anulē Kodeksa parakstītāja statusu bez tiesībām uz to maksājumu atmaksu, kas veikti šāda statusa iegūšanai.
B2. Gadījumi, kad nav ievērota viena vai vairākas augstas prioritātes prasības (bet ne kritiskās prasības)
B2.1. Pirmajā reizē:
a) parakstītājs zaudē savas WADA privilēģijas;
b) apstiprinātā trešā persona uzrauga vai pārņem dažus vai visus attiecīgā parakstītāja antidopinga pasākumus (kā noteikusi WADA), tostarp līdz sešām (6) reizēm gadā apmeklē parakstītāja objektus, un parakstītājs iepriekš sedz visas izmaksas (ja tās ir zināmas);
c) parakstītājam ir jāsamaksā naudas sods;
d) parakstītāja pārstāvji nav tiesīgi biedra statusā piedalīties neviena parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz tāda parakstītāja atkārtotai iekļaušanai sarakstā, kas neievēro Kodeksa prasības;
e) (ja parakstītājs ir valsts antidopinga organizācija vai valsts olimpiskā komiteja, kas pilda valsts antidopinga organizācijas funkcijas) parakstītāja valstij līdz parakstītāja atkārtotai iekļaušanai sarakstā nepiešķir tiesības rīkot reģionālos, kontinentālos vai pasaules čempionātus vai citus starptautiskus sporta pasākumus, ieskaitot olimpiskās spēlēs un/vai paraolimpiskās spēles;
f) (ja parakstītājs ir starptautiskā federācija) parakstītājam līdz tā atkārtotai iekļaušanai sarakstā ir liegts saņemt jebkādu finansējumu un citas priekšrocības, kuru pamatā ir Starptautiskās Olimpiskās komitejas atzinums vai dalība Starptautiskajā Paraolimpiskajā komitejā, vai jebkura cita parakstītāja piešķirta atzīšana vai dalība tajā, un
g) (ja parakstītājs ir lielu sporta pasākumu rīkotājorganizācija) apstiprinātā trešā persona attiecīgā sporta pasākuma kārtējās sacensībās pirms parakstītāja atkārtotas iekļaušanas sarakstā īpaši uzrauga, pārrauga vai pārņem parakstītāja antidopinga programmu, un parakstītājs sedz visas ar to saistītās izmaksas.
B2.2. Ja parakstītājs divpadsmit (12) mēnešu laikā pēc B2.1. punktā minēto sankciju parakstītājam piemērošanas tam (vai citā laikposmā, ko nosaka WADA vai apstrīdēšanas gadījumā – CAS) nav pilnībā izpildījis visus nosacījumus tā atkārtotai iekļaušanai sarakstā, tam papildus var piemērot arī šādas sankcijas:
a) daži vai neviens parakstītāja pārstāvji nav tiesīgi biedra statusā piedalīties neviena cita parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz tāda parakstītāja atkārtotai iekļaušanai sarakstā, kas neievēro Kodeksu, vai divus (2) gadus (izvēlas ilgāko laikposmu);
b) parakstītājam ir jāsamaksā papildu naudas sods;
c) (ja parakstītājs ir valsts antidopinga organizācija vai valsts olimpiskā komiteja, kas pilda valsts antidopinga organizācijas funkcijas) neatbilstošā parakstītāja, parakstītāja valsts olimpiskās komitejas un valsts paraolimpiskās komitejas pārstāvjiem tiek liegta dalība vai klātbūtne reģionālos, kontinentālos un/vai pasaules čempionātos un/vai olimpiskajās spēlēs un paraolimpiskajās spēlēs līdz parakstītāja atkārtotai iekļaušanai sarakstā;
d) (ja parakstītājs ir starptautiska federācija):
i) parakstītājam līdz tā atkārtotai iekļaušanai sarakstā liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkāda cita parakstītāja piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms atkārtotas iekļaušanas sarakstā), un
ii) līdz parakstītāja atkārtotai iekļaušanai sarakstā daļai vai visiem parakstītāja pārstāvjiem ir liegta dalība vai klātbūtne reģionālajos un/vai kontinentālajos daudzsporta pasākumos un/vai olimpiskajās spēlēs un paraolimpiskajās spēlēs;
e) (ja parakstītājs ir lielu sporta pasākumu rīkotājorganizācija):
i) parakstītājam līdz tā atkārtotai iekļaušanai sarakstā liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkāda cita parakstītāja piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā atkārtotas iekļaušanas sarakstā), un
ii) parakstītāja gaidāmais sporta pasākums(-i), kas notiek pirms parakstītāja atkārtotas iekļaušanas sarakstā, netiek uzskatīts(-i) par olimpisko spēļu vai paraolimpisko spēļu kvalifikācijas pasākumu(-iem) un
f) (ja parakstītājs ir organizācija, kas nepiedalās olimpiskajā kustībā, kuru neatzīst Starptautiskā Olimpiskā komiteja un kura saglabā savu parakstītāja statusu saskaņā ar piemērojamo WADA politiku) parakstītājam atņem Kodeksa parakstītāja statusu bez tiesībām uz to maksājumu atgriešanu, kas veikti šāda statusa iegūšanai.
B2.3. Ja parakstītājs divdesmit četru (24) mēnešu laikā pēc B2.1. punktā minēto sankciju parakstītājam piemērošanas (vai citā laikposmā, ko var noteikt WADA vai apstrīdēšanas gadījumā – CAS) nav izpildījis visus nosacījumus tā atkārtotai iekļaušanai sarakstā, tam papildus var piemērot arī šādas sankcijas:
a) (ja parakstītājs ir valsts antidopinga organizācija vai valsts olimpiskā komiteja, kas pilda valsts antidopinga organizācijas funkcijas) sportistiem un sportistu atbalsta personālam, kas pārstāv parakstītāja valsti vai šīs valsts olimpisko komiteju, valsts paraolimpisko komiteju vai valsts federāciju, līdz parakstītāja atkārtotai iekļaušanai sarakstā tiek liegta (vienmēr saskaņā ar 10.2.6. apakšpunktu) dalība vai klātbūtne olimpiskajās spēlēs un paraolimpiskajās spēlēs un/vai pasaules čempionātos, un/vai reģionālos un/vai kontinentālos čempionātos un
b) (ja parakstītājs ir starptautiskā federācija) parakstītāja sporta veids (vai viena vai vairākas šā sporta veida disciplīnas) līdz parakstītāja atkārtotai iekļaušanai sarakstā tiek izslēgts no olimpiskajām spēlēm un paraolimpiskajām spēlēm un/vai jebkura cita daudzsporta pasākuma.
B3. Gadījumi, kad nav ievērota viena vai vairākas kritiskās prasības
B3.1. Pirmajā reizē:
a) parakstītājs zaudē savas WADA privilēģijas;
b) parakstītājam ir jāsamaksā naudas sods;
c) apstiprinātā trešā persona uzrauga vai pārņem dažus vai visus attiecīgā parakstītāja antidopinga pasākumus (kā noteikusi WADA), tostarp līdz sešām (6) reizēm gadā apmeklē parakstītāja objektus, un parakstītājs iepriekš sedz visas izmaksas (ja tās ir zināmas);
d) parakstītāja pārstāvji nav tiesīgi biedra statusā piedalīties neviena cita parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz parakstītāja atkārtotai iekļaušanai sarakstā vai vienu (1) gadu (izvēlas ilgāko laikposmu);
e) (ja parakstītājs, kurš neievēro Kodeksu, ir valsts antidopinga organizācija vai valsts olimpiskā komiteja, kas pilda valsts antidopinga organizācijas funkcijas):
i) noteiktā laikposmā neviens cits parakstītājs nav tiesīgs i) rīkot, sankcionēt, atzīt vai citādi saistīties, vai pieļaut savu saistīšanu ar jebkuru reģionālu, kontinentālu vai pasaules čempionātu vai citu starptautisku sporta pasākumu parakstītāja, kurš neievēro Kodeksu, valstī vai ii) atļaut to darīt kādam savam biedram un/vai
ii) tajā pašā vai citā laikposmā neviens cits parakstītājs nepiešķir (un neatļauj kādam no saviem biedriem piešķirt) nevienai personai tiesības rīkot turpmākus reģionālos, kontinentālos vai pasaules čempionātus vai citus starptautiskus pasākumus tā parakstītāja valstī, kurš neievēro Kodeksu;
iii) lielu sporta pasākumu rīkotājorganizācijas un starptautiskās federācijas izslēdz parakstītāja, kurš neievēro Kodeksu, pārstāvjus, kā arī šā parakstītāja valsts olimpiskās komitejas un valsts paraolimpiskās komitejas pārstāvjus no dalības vai klātbūtnes reģionālajos, kontinentālajos vai pasaules čempionātos vai citos starptautiskos sporta pasākumos, ko rīko šīs lielu sporta pasākumu rīkotājorganizācijas un/vai starptautiskās federācijas (izņemot olimpiskās spēles un paraolimpiskās spēles), katrā gadījumā līdz parakstītāja atkārtotai iekļaušanai sarakstā un
iv) Starptautiskā Olimpiskā komiteja (attiecībā uz olimpiskajām spēlēm) un Starptautiskā Paraolimpiskā komiteja (attiecībā uz paraolimpiskajām spēlēm) izslēdz parakstītāja, kurš neievēro Kodeksu, pārstāvjus, kā arī šā parakstītāja valsts olimpiskās komitejas un valsts paraolimpiskās komitejas pārstāvjus no dalības vai klātbūtnes olimpiskajās spēlēs un paraolimpiskajās spēlēs līdz parakstītāja atkārtotai iekļaušanai sarakstā;
f) (ja parakstītājs ir starptautiska federācija):
i) daži vai visi parakstītāja pārstāvji tiek izslēgti no dalības vai klātbūtnes, un parakstītāja sporta veids (vai viena vai vairākas šā sporta veida disciplīnas) tiek izslēgts no reģionāliem, kontinentāliem vai starptautiskiem daudzsporta pasākumiem, ko rīko lielu sporta pasākumu rīkotājorganizācijas (izņemot, lai novērstu šaubas, olimpiskās spēles un paraolimpiskās spēles), katrā gadījumā līdz parakstītāja atkārtotai iekļaušanai sarakstā un
ii) daži vai visi parakstītāja pārstāvji tiek izslēgti no dalības vai klātbūtnes olimpiskajās spēlēs un paraolimpiskajās spēlēs un/vai jebkuros citos daudzsporta pasākumos līdz parakstītāja atkārtotai iekļaušanai sarakstā;
[Piezīme par B3.1. punkta f) apakšpunkta i) un ii) punktu. Ar nosacījumu, ka šīs sankcijas neattiecas uz pārstāvjiem, kuru klātbūtne/dalība attiecīgajā sporta pasākumā no sportiskā un tehniskā viedokļa ir absolūti nepieciešama, lai nodrošinātu sacensību norisi šajā sporta pasākumā (t. i., sacensības nevarētu notikt bez pārstāvju klātbūtnes/dalības). Lai novērstu šaubas, lai uz konkrētu sporta pasākumu attiektos šīs atrunas tvērums, katram šādam pārstāvim ir jābūt vienai vai vairākām deklarētām leģitīmām un konkrētām funkcijām, kas saistītas ar sacensību tehnisko/sportisko nodrošināšanu sporta pasākumā un šā pārstāvja klātbūtne/dalība šajā sporta pasākumā ir ierobežota ar attiecīgo funkciju izpildi.]
g) (ja parakstītājs ir lielu sporta pasākumu rīkotājorganizācija):
i) parakstītāja rīkotajos sporta pasākumos visa parakstītāja antidopinga programma vai kāda tās daļa tiek īpaši uzraudzīta, pārraudzīta vai pārņemta līdz šā parakstītāja atkārtotai iekļaušanai sarakstā, un parakstītājs sedz visas ar to saistītās izmaksas un
ii) parakstītājam līdz tā atkārtotai iekļaušanai sarakstā pilnībā vai daļēji liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkura cita parakstītāja piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā atkārtotas iekļaušanas sarakstā), un
h) (ja parakstītājs ir organizācija, kas nepiedalās olimpiskajā kustībā, kuru neatzīst Starptautiskā Olimpiskā komiteja un kura saglabā savu parakstītāja statusu saskaņā ar piemērojamo WADA politiku) parakstītājam atņem Kodeksa parakstītāja statusu bez tiesībām uz to maksājumu atgriešanu, kas veikti šāda statusa iegūšanai.
B3.2. Ja parakstītājs divpadsmit (12) mēnešu laikā pēc B3.1. punktā minēto sankciju parakstītājam piemērošanas (vai citā laikposmā, ko var noteikt WADA vai apstrīdēšanas gadījumā – CAS) nav izpildījis nosacījumus tā atkārtotai iekļaušanai sarakstā, tam papildus var piemērot arī šādas sankcijas:
a) parakstītāja pārstāvji nav tiesīgi biedra statusā piedalīties neviena cita parakstītāja (vai to dalīborganizāciju), parakstītāju apvienību vai reģionālu antidopinga organizāciju valdēs un komitejās vai citās struktūrās līdz tāda parakstītāja atkārtotai iekļaušanai sarakstā, kas neievēro Kodeksu, vai četrus (4) gadus (izvēlas ilgāko laikposmu);
b) (ja parakstītājs ir valsts antidopinga organizācija vai valsts olimpiskā komiteja, kas pilda valsts antidopinga organizācijas funkcijas):
i) parakstītāja valsts nerīko reģionālos, kontinentālos vai pasaules čempionātus vai citus starptautiskus sporta pasākumus un/vai olimpiskās spēles, un/vai paraolimpiskās spēles noteiktā laikposmā;
ii) vienmēr ievērojot 10.2.6. apakšpunktu, sportisti un sportistu atbalsta personāls, kas pārstāv šo valsti (vai pārstāv šīs valsts olimpisko komiteju, valsts paraolimpisko komiteju vai valsts federāciju), tiek izslēgti no dalības vai klātbūtnes reģionālajos, kontinentālajos vai pasaules čempionātos vai citos starptautiskos sporta pasākumos (izņemot olimpiskās spēles un paraolimpiskās spēles) līdz parakstītāja atkārtotai iekļaušanai sarakstā;
iii) vienmēr ievērojot 10.2.6. apakšpunktu, sportisti un sportistu atbalsta personāls, kas pārstāv šo valsti (vai pārstāv šīs valsts olimpisko komiteju, valsts paraolimpisko komiteju vai valsts federāciju), tiek izslēgti no dalības vai klātbūtnes olimpiskajās spēles un paraolimpiskajās spēles līdz parakstītāja atkārtotai iekļaušanai sarakstā;
iv) lielu sporta pasākumu rīkotājorganizācijas un starptautiskās federācijas neatļauj izrādīt parakstītāja valsts karogu vai tam parādīties (fiziski vai virtuāli) un neatļauj atskaņot parakstītāja valsts himnu šo lielu sporta pasākumu rīkotājorganizāciju un/vai starptautisku federāciju rīkotajos reģionālajos, kontinentālajos vai pasaules čempionātos vai citos starptautiskos sporta pasākumos vai saistībā ar tiem (izņemot olimpiskās spēles un paraolimpiskās spēles) katrā gadījumā līdz parakstītāja atkārtotai iekļaušanai sarakstā un
v) Starptautiskā Olimpiskā komiteja (attiecībā uz olimpiskajām spēlēm) un Starptautiskā Paraolimpiskā komiteja (attiecībā uz paraolimpiskajām spēlēm) neatļauj valsts karogu izrādīt vai tam parādīties (fiziski, virtuāli vai jebkādā citā veidā) un neatļauj valsts himnu atskaņot olimpiskajās spēlēs un paraolimpiskajās spēlēs vai saistībā ar tām līdz parakstītāja atkārtotai iekļaušanai sarakstā;
[Piezīme par B3.2. punkta iv) apakšpunktu un B3.2. punkta v) apakšpunktu attiecībā uz karogu. Šīs sankcijas attiecas uz karogu izrādīšanu, ko veic (vai ko var novērst) sporta pasākuma rīkotājs sporta pasākuma protokola elementos, piemēram, medaļu pasniegšanas, atklāšanas vai noslēguma ceremonijās, kā arī uz oficiālu, pastāvīgu karoga izvietošanu norises vietā. Tas tostarp neaizliedz skatītājiem izvietot karogus un neaizliedz karoga izvietošanu saistībā ar sportistu ārpus protokola konteksta (piemēram, rezultātu tabulā, sacensību sarakstā vai uz sportista krekla/formas). Šīs konkrētās sankcijas nav saistītas ar sportistu un sportistu atbalsta personāla neitrālu dalību, kas var būt paredzēta Parakstītāju starptautiskajā Kodeksa ievērošanas standartā.]
c) (ja parakstītājs ir starptautiska federācija):
i) parakstītāja sporta veids (vai viena vai vairākas šā sporta veida disciplīnas) tiek izslēgts no dalības olimpiskajās spēlēs un paraolimpiskajās spēlēs vai to apmeklēšanas līdz parakstītāja atkārtotai iekļaušanai sarakstā un
ii) līdz tā atkārtotai iekļaušanai sarakstā parakstītājam liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkura cita parakstītāja piešķirta atzīšana vai dalība tajā (un arī pēc tam tas nevar retrospektīvi saņemt finansējumu attiecībā uz periodu pirms tā atkārtotas iekļaušanas sarakstā);
d) (ja parakstītājs ir lielu sporta pasākumu rīkotājorganizācija):
i) parakstītājam līdz tā atkārtotai iekļaušanai sarakstā liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkura cita parakstītāja piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā atkārtotas iekļaušanas sarakstā), un
ii) parakstītāja sporta pasākumu(-us) vairs neatzīst par olimpisko spēļu vai paraolimpisko spēļu kvalifikācijas pasākumu(-iem);
e) parakstītājam ir papildu jāsamaksā arī naudas sods un
f) attiecīgajām valsts iestādēm tiek ieteikts uz noteiktu laiku daļēji vai pilnībā apturēt parakstītājam piešķiramo valsts un/vai citu finansējumu un/vai citas priekšrocības (un parakstītājs var būt un var nebūt tiesīgs šo finansējumu un/vai citas priekšrocības attiecīgajā periodā saņemt retrospektīvi pēc tam, kad tas ir atkārtoti iekļauts sarakstā).
B3.3. Ja parakstītājs nav izpildījis nosacījumus tā atkārtotai iekļaušanai sarakstā divdesmit četru (24) mēnešu laikā pēc B3.1. punktā noteikto sankciju piemērošanas parakstītājam (vai citā laikposmā, ko var noteikt WADA vai apstrīdēšanas gadījumā – CAS), tad tam tiek piemērotas šādas papildu sankcijas: pēc atbilstības olimpiskās kustības atzīšanas apturēšana un/vai dalības apturēšana paraolimpiskajā kustībā, un/vai jebkura cita parakstītāja piešķirtas atzīšanas apturēšana, un/vai dalības apturēšana šā cita parakstītāja organizācijā.
B4. Ja šajā B pielikumā izklāstītās sankcijas parakstītājam attiecas uz valsts antidopinga organizācijas (vai valsts olimpiskās komitejas, kas darbojas kā valsts antidopinga organizācija) pārstāvjiem, tad (saskaņā ar Kodeksā doto pārstāvju definīciju) tās attiecas ne tikai uz šīs valsts antidopinga organizācijas / valsts olimpiskās komitejas amatpersonām, direktoriem, vadītājiem, ievēlētajiem locekļiem, darbiniekiem un komiteju locekļiem, bet arī uz attiecīgās valsts antidopinga organizācijas / valsts olimpiskās komitejas valsts pārstāvjiem. Lai piemērotu šajā B pielikumā izklāstītās sankcijas, šādi valsts pārstāvji ietver (bez ierobežojuma) jebkuru personu, kas ietilpst vienā vai vairākās no turpmāk minētajām kategorijām i) laikā, kad sankcijas tiek piemērotas, un/vai ii) jebkurā laikā periodā, kad netika ievērots Kodekss, par ko sankcijas ir piemērotas (ar nosacījumu, ka sankcijas var tikt ierobežotas, lai tās attiektos tikai uz noteiktām šādām personām, ja plašāka piemērošana būtu nesamērīga):
a) valsts valdības izpildvaras, likumdevējvaras un/vai tiesu varas pārstāvji (piemēram, federālas valsts, unitāras valsts vai monarhijas gadījumā) neatkarīgi no viņu amata nosaukuma:
i) valsts vadītāji;
ii) prezidents, prezidenta kancelejas locekļi un jebkura cita persona, kas strādā prezidenta vai prezidenta kancelejas labā vai tās vārdā;
iii) viceprezidents(-i);
iv) ministru prezidenti un ministru prezidentu biedri;
v) ministru kabineta locekļi, valsts sekretāri, ministri un ministru vietnieki;
vi) augstākās valsts civildienesta amatpersonas, tostarp (bez ierobežojuma) attiecīgās valsts valdības aģentūru vai citu struktūru vai institūciju vadītāji un vadītāju vietnieki; šādu personu palīgi/konsultanti; speciālisti, kas sniedz šādām personām specializētu atbalstu, un visi civildienesta ierēdņi ar diplomātisko statusu;
vii) jebkuru valsts pārvaldītu sporta iestāžu, centru vai programmu, kas organizētas attiecīgās valsts valdības pakļautībā, vadītāji un vadītāju vietnieki;
viii) monarhijas locekļi;
ix) jebkuras institūcijas ar oficiālām likumdošanas vai regulatīvām pilnvarām (neatkarīgi no tās nosaukuma, piemēram, parlaments / kongress / nacionālā asambleja vai līdzīga institūcija) locekļi vai jebkuras šādas institūcijas struktūrvienības (piemēram, dažādu palātu) locekļi un
x) jebkuru valsts tiesu tiesneši (federālo, reģionālo vai vietējo tiesu tiesneši);
b) valsts drošības iestāžu locekļi;
c) valsts izmeklēšanas iestāžu locekļi;
d) militāro / bruņoto spēku virsnieki kapteiņa vai augstākā dienesta pakāpē un
e) policijas spēku virsnieki kapteiņa vai augstākā dienesta pakāpē
vienmēr ar nosacījumu, ka 1) jebkurš sportists vai sportistu atbalsta personāls, kurš ietilptu kādā no šīm kategorijām, netiek iekļauts definīcijā attiecībā uz konkrētu sporta pasākumu vai sacensībām, ja šī persona vēlas apmeklēt šo pasākumu vai sacensības vai tajos piedalīties vienīgi savā statusā kā sportists vai sportistu atbalsta personāls un nekādā veidā ne savā statusā kā valsts pārstāvis, un 2) personas, kuras uz noteiktiem pasākumiem ir uzaicinājuši uzņēmējvalstu valstu vadītāji vai ministru prezidenti, netiek iekļautas definīcijā.


[bookmark: _Toc239166737][bookmark: _Toc239171959][bookmark: _bookmark52]1. PAPILDINĀJUMS. DEFINĪCIJAS
I. Turpmāk norādīti Kodeksā definētie termini, kas izmantoti Parakstītāju starptautiskajā Kodeksa ievērošanas standartā
ADAMS – antidopinga administrēšanas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un WADA veiktos dopinga apkarošanas pasākumus, ievērojot tiesību aktus datu aizsardzības jomā.
Aizsargājamā persona – sportists vai cita fiziska persona, kas antidopinga noteikumu pārkāpuma izdarīšanas laikā: i) nav sasniegusi sešpadsmit (16) gadu vecumu; ii) nav sasniegusi astoņpadsmit (18) gadu vecumu un nav iekļauta nevienā pārbaudāmo sportistu reģistrā, un nekad nav sacentusies nevienā starptautiskā sporta pasākumā atklātā kategorijā, vai iii) citu ar vecumu nesaistītu iemeslu dēļ saskaņā ar piemērojamajiem valsts tiesību aktiem ir atzīta par rīcībnespējīgu.
[Piezīme par terminu “aizsargājamā persona”. Ne visas nepilngadīgas personas ir aizsargājamas personas. Kodeksā tiek izšķirtas dažādas nepilngadīgo personu grupas, ņemot vērā divus kritērijus: i) vecums un ii) sportiskā snieguma līmenis. Par 16 gadiem jaunākas nepilngadīgās personas vienmēr tiek uzskatītas par aizsargājamajām personām. Tiek pieņemts, ka tās principā nav spējīgas kontrolēt savu uzvedību tāpat kā pieaugušie, tādēļ tām ir nepieciešama īpaša attieksme. Attiecībā uz nepilngadīgām personām vecumā virs 16 gadiem (bet jaunākām par 18 gadiem) tiek pieņemts, ka tām ir augstāks izpratnes līmenis un atkarībā no to sportiskā līmeņa labāka piekļuve antidopinga izglītībai. Tas ir par pamatu atšķirīgai attieksmei pret 16–18 gadu vecuma grupu salīdzinājumā ar vecuma grupu līdz 16 gadiem. Termina “atvērta kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.
Sportisti, kuriem ir dokumentāli pierādīta rīcībnespēja intelektuālu traucējumu dēļ, vienmēr tiek uzskatīti par aizsargājamajām personām neatkarīgi no vecuma.
Aizsargājamas personas kategorijas mērķis ir ņemt vērā, ka sportistam vai citai personai var nebūt pietiekamas garīgās spējas, lai pilnībā izprastu un novērtētu Kodeksā noteiktos uzvedības aizliegumus. Īpaša attieksme pret aizsargājamām personām izriet no fakta, ka galvenais kritērijs, lai noteiktu diskvalifikācijas periodu, ir “vaina”.
Gadījumi, kuros pret aizsargājamo personu vai amatieru līmeņa sportistu izturas atšķirīgi nekā pret citām personām vai sportistiem, ir konkrēti noteikti Kodeksā. Attiecībā uz 7.4. punktu vai jebkuru citu Kodeksa pantu nevajadzētu pieņemt, ka ir paredzēta atšķirīga attieksme, ja tas nav skaidri norādīts.]
Antidopinga organizācija – WADA vai parakstītājs, kas atbild par antidopinga noteikumu pieņemšanu attiecībā uz jebkura dopinga kontroles procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas lielu sporta pasākumu rīkotājorganizācijas, kas veic pārbaudes savos rīkotajos sporta pasākumos, starptautiskās federācijas un valstu antidopinga organizācijas.
Antidopinga pasākumi – izglītošana un informēšana antidopinga jomā, pārbaužu veikšanas plānošana, Pārbaudāmo sportistu reģistra uzturēšana, sportistu bioloģisko pasu pārvaldība, pārbaužu veikšana, paraugu analizēšanas organizēšana, ziņu vākšana un izmeklēšanas veikšana, terapeitiskās lietošanas atļauju pieteikumu izskatīšana, rezultātu pārvaldība, piemēroto sankciju ievērošanas uzraudzība un attiecīgo izpildes pasākumu īstenošana un visi pārējie pasākumi antidopinga jomā, ko veic antidopinga organizācija vai kas tiek veikti antidopinga organizācijas vārdā saskaņā ar Kodeksu un/vai starptautiskajiem standartiem.
Apstiprināta trešā persona – viena vai vairākas antidopinga organizācijas un/vai deleģētas trešās personas, kuras WADA ir izvēlējusies vai apstiprinājusi pēc apspriešanās ar parakstītāju, kas neievēro Kodeksu, lai tās pārraudzītu vai pārņemtu dažus vai visus šā parakstītāja antidopinga pasākumus. Ja nav citas iespējas un ja neviena cita struktūra nav pieejama, WADA šo funkciju var veikt pati.
Atbildību pastiprinoši apstākļi – šis termins ietver apzinātu mēģinājumu apiet vai graut Kodeksu vai starptautiskos standartus un/vai graut antidopinga sistēmu, mēģinājumu slēpt Kodeksa neievērošanu vai jebkādus citus attiecīgā parakstītāja ļaunprātīgus nolūkus, pastāvīgu parakstītāja atteikšanos veikt visus iespējamos pasākumus, lai novērstu neatbilstības, par kurām tam ir paziņojusi WADA, vai šādu pasākumu neveikšanu, atkārtotus pārkāpumus un jebkurus citus apstākļus, kas padara nopietnāku faktu, ka parakstītājs neievēro Kodeksu.
Atkārtota iekļaušana sarakstā – darbība, ko veic, kad ir konstatēts, ka parakstītājs, attiecībā uz kuru iepriekš bija atzīts, ka tas neievēro Kodeksu un/vai starptautiskos standartus, ir novērsis šo neievērošanu un izpildījis visus pārējos nosacījumus, kas saskaņā ar Parakstītāju starptautiskā Kodeksa ievērošanas standarta 11. pantu bija noteikti, lai tā nosaukumu atkārtoti iekļautu to parakstītāju sarakstā, kuri ievēro Kodeksu (attiecīgi ir jāsaprot termins “atkārtoti iekļauts sarakstā”).
Augstas prioritātes prasība – prasība, kam piešķir augstu prioritāti, bet kas nav kritiska cīņā pret dopingu sportā. Sīkāku informāciju skat. Parakstītāju starptautiskā Kodeksa ievērošanas standarta A pielikumā.
CAS – Starptautiskā Sporta arbitrāžas tiesa.
Deleģēta trešā persona – jebkura persona, kurai antidopinga organizācija deleģē veikt jebkuru dopinga kontroles vai antidopinga izglītības programmu aspektu, tostarp, bet ne tikai, trešās personas vai citas antidopinga organizācijas, kuras veic paraugu vākšanu vai citus dopinga kontroles pakalpojumus, vai antidopinga izglītības programmas antidopinga organizācijai, vai personas, kas darbojas kā neatkarīgi darbuzņēmēji, kuri sniedz dopinga kontroles pakalpojumus antidopinga organizācijai (piemēram, dopinga kontrolieri, kuri nav darbinieki, vai pavadoņi). Šī definīcija neattiecas uz CAS.
Dopinga kontrole – visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un sankciju izpildei, tostarp visi starppasākumi un starpprocesi, piemēram, bet ne tikai, pārbaužu veikšana, izmeklēšana, informācijas par atrašanās vietu sniegšana, terapeitiskās lietošanas atļaujas, paraugu vākšana un apstrāde, laboratoriskā analīze, rezultātu pārvaldība, kā arī izmeklēšana vai process saistībā ar 10.14. punkta pārkāpumiem (statuss diskvalifikācijas vai pagaidu aizlieguma laikā).
Izglītība – mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.
Īpaša uzraudzība – īpaša pastāvīgas uzraudzības sistēma, ko saistībā ar sankcijām, kuras noteiktas parakstītājam, kurš neievēro Kodeksu, WADA piemēro attiecībā uz visiem vai dažiem šā parakstītāja antidopinga pasākumiem, lai nodrošinātu, ka tas šos pasākumus veic atbilstīgā veidā.
Kodekss – Pasaules antidopinga kodekss.
Kritiska prasība – prasība, ko uzskata par kritisku cīņā pret dopingu sportā. Sīkāku informāciju skat. Parakstītāju starptautiskā Kodeksa ievērošanas standarta A pielikumā.
Lielu sporta pasākumu rīkotājorganizācijas – valstu olimpisko komiteju kontinentālās apvienības un citas starptautiskas vairāku sporta veidu organizācijas, kas darbojas kā jebkura kontinentāla, reģionāla vai cita starptautiska sporta pasākuma pārvaldības struktūra.
Mērķpārbaude – noteiktu sportistu atlase pārbaudei, pamatojoties uz Pārbaužu starptautiskajā standartā noteiktajiem kritērijiem.
Naudas sods – parakstītāja samaksāta naudas summa, kas atbilst Kodeksa neievērošanas / atbildību pastiprinošo faktoru smaguma pakāpei, ilgumam un nepieciešamībai nākotnē novērst līdzīgu rīcību. Gadījumā, ja nav notikusi kritisko prasību neievērošana, naudas soda apmērs nepārsniedz zemāko no šīm vērtībām: a) 10 % no parakstītāja gada budžeta kopējiem izdevumiem; b) 100 000 ASV dolāru. Naudas sodu WADA piemēro, lai finansētu turpmākos Kodeksa ievērošanas uzraudzības pasākumus un/vai izglītību un/vai pētniecību antidopinga jomā.
Neatbilstība – gadījums, kad parakstītājs neievēro Kodeksu un/vai vienu vai vairākus starptautiskos standartus, un/vai kādu WADA izpildkomitejas noteiktu prasību, bet vēl nav beidzies termiņš, kurā tam ir iespēja novērst attiecīgo(-ās) neatbilstību(-as) saskaņā ar Parakstītāju starptautisko Kodeksa ievērošanas standartu, un tāpēc WADA vēl nevar oficiāli apgalvot, ka šis parakstītājs neievēro Kodeksu.
Neatkarīgo novērotāju programma – WADA īstenotās Kodeksa ievērošanas uzraudzības programmas ietvaros WADA pārraudzīta novērotāju un/vai revidentu grupa, kas novēro dopinga kontroles procesu pirms noteiktiem sporta pasākumiem vai to laikā, sniedz norādījumus saistībā ar to un ziņo par saviem novērojumiem.
Nelabvēlīgi analīžu rezultāti – WADA akreditētas laboratorijas vai citas WADA apstiprinātas laboratorijas ziņojums, kurā saskaņā ar Laboratoriju starptautisko standartu ir norādīts, ka paraugā konstatēta aizliegtas vielas vai tās metabolītu vai marķieru klātbūtne vai pierādījumi par aizliegtas metodes lietošanu.
Nelabvēlīgi bioloģiskās pases parametri – ziņojums, kurā saskaņā ar piemērojamajiem starptautiskajiem standartiem identificēts nelabvēlīgs bioloģiskās pases parametrs.
Nepilngadīga persona – fiziska persona, kas nav sasniegusi astoņpadsmit (18) gadu vecumu.
[Piezīme par termina “nepilngadīga persona” definīciju. Kontekstam skat. piezīmi par termina “aizsargājamā persona” definīciju. Visi gadījumi, kuros pret nepilngadīgu personu izturas atšķirīgi nekā pret citām personām vai sportistiem, ir konkrēti noteikti Kodeksā. Nebūtu jāpieņem, ka ir paredzēta atšķirīga attieksme, ja tas nav skaidri norādīts.]
Netipiska atrade – WADA akreditētas laboratorijas vai citas WADA apstiprinātas laboratorijas ziņojums, kurā saskaņā ar spēkā esošajiem starptautiskajiem standartiem (ieskaitot tehniskos dokumentus un tehniskās vēstules) vai WADA norādījumiem ir noteikta prasība veikt papildu izmeklēšanu pirms galīgā konstatējuma par atradi (t. i., pirms antidopinga noteikumu pārkāpuma konstatēšanas vai nekonstatēšanas).
Parakstītāji – struktūras, kas pieņēmušas Kodeksu un piekritušas īstenot Kodeksa noteikumus saskaņā ar 23. pantu.[footnoteRef:2]3  [2: 3 Šā Parakstītāju starptautiskā Kodeksa ievērošanas standarta vajadzībām, ja parakstītāju aizstāj tiesību pārņēmējs, tad (ja vien WADA nenolemj citādi) uzskatāms, ka tiesību pārņēmējs, uzņemoties šā parakstītāja tiesību pārņēmēja vai aizstājēja lomu saskaņā ar Kodeksu un atbilstoši tam: 1) ir ieguvis iepriekšējā parakstītāja tiesības apstrīdēt jebkuru atbilstības jautājumu un 2) ir uzņēmies iepriekšējā parakstītāja atbildību par jebkuru atbilstības jautājumu (tostarp tam ir saistošas jebkādas no tā izrietošās sankcijas parakstītājam un tam ir jāizpilda no tām izrietošie nosacījumi atkārtotai iekļaušanai sarakstā). Šajā nolūkā termins “atbilstības jautājums” nozīmē jebkuru neatbilstību, kura radusies pirms aizstāšanas brīža, bet attiecībā uz kuru atbilstības procedūra: a) aizstāšanas brīdī vēl nav sākta vai b) līdz aizstāšanas brīdim ir sākta, bet vēl nav pabeigta (t. i., neatbilstība, par ko izvirzīts apgalvojums, vēl nav konstatēta un/vai neatbilstības dēļ noteiktās sankcijas parakstītājam vēl nav pilnībā izpildītas, un/vai noteiktie nosacījumi atkārtotai iekļaušanai sarakstā vēl nav pilnībā izpildīti). Ja parakstītāju paredzēts aizstāt vairāk nekā vienam tiesību pārņēmējam, vai nu ir jāpanāk vienošanās ar WADA, ka viens no tiesību pārņēmējiem pārņem iepriekšējā parakstītāja tiesības un uzņemas tā atbildību attiecībā uz jebkuru atbilstības jautājumu, vai arī uzskatāms, ka katrs no tiesību pārņēmējiem, pieņemot šā parakstītāja daļēja tiesību pārņēmēja vai aizstājēja lomu saskaņā ar Kodeksu un atbilstoši tam, ir ieguvis šādas tiesības un uzņēmies šādu atbildību solidāri ar pārējiem tiesību pārņēmējiem.] 

Paraugs – jebkāds bioloģiskais materiāls, kas ņemts, lai veiktu dopinga kontroli.
[Piezīme par termina “paraugs” definīciju. Reizēm ir izteikti iebildumi, ka asins vai urīna paraugu vākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]
Pārbaudāmo sportistu reģistrs – augstākās prioritātes sportistu saraksts, ko starptautiskā līmenī atsevišķi izveidojušas starptautiskās federācijas, bet valstu līmenī – valstu antidopinga organizācijas; saskaņā ar attiecīgās starptautiskās federācijas vai valsts antidopinga organizācijas izstrādāto pārbaužu veikšanas plānu šiem sportistiem veic pārbaudes vismaz minimālā apmērā gan sacensību laikā, gan ārpus sacensībām, tādēļ viņiem ir jāsniedz ziņas par savu atrašanās vietu saskaņā ar 5.5. punktu un Pārbaužu starptautisko standartu.
Pārbaude – dopinga kontroles procesa daļas, kas ietver pārbaužu veikšanas plānošanu, paraugu vākšanu, paraugu apstrādi un paraugu transportēšanu uz laboratoriju.
Pārņemšana – situācija, kurā saistībā ar sankcijām parakstītājam, kurš neievēro Kodeksu, kāda apstiprināta trešā persona WADA uzdevumā un uz parakstītāja rēķina uzņemas veikt visus vai dažus šā parakstītāja antidopinga pasākumus. Ja ir atzīts, ka parakstītājs neievēro Kodeksu un ja tas vēl nav noslēdzis pārņemšanas līgumu ar apstiprināto trešo personu, šis parakstītājs bez WADA iepriekšējas un skaidri izteiktas rakstveida piekrišanas patstāvīgi neīsteno nekādus antidopinga pasākumus jomā(-ās), kura(-as) apstiprinātajai trešajai personai jāpārņem.
Pārraudzība – parakstītāja antidopinga pasākumu pārraudzība un kontrole, ko attiecībā uz parakstītāju, kurš neievēro Kodeksu, veic kāda apstiprināta trešā persona WADA uzdevumā un uz parakstītāja rēķina un kas ir daļa no šim parakstītājam piemērotajām sankcijām (atbilstoši skaidro terminu “pārraudzīt”). Ja ir atzīts, ka parakstītājs neievēro Kodeksu un ja tas vēl nav noslēdzis pārraudzības līgumu ar apstiprinātu trešo personu, šis parakstītājs bez WADA iepriekšējas rakstveida piekrišanas patstāvīgi neīsteno nekādus antidopinga pasākumus jomā(-ās), kura(-as) attiecīgajai apstiprinātajai trešajai personai jāpārrauga un jākontrolē.
Pārstāvji – parakstītāja vai citas attiecīgās struktūras amatpersonas, vadītāji, ierēdņi, vēlēti dalībnieki, darbinieki un komiteju locekļi, kā arī (valsts antidopinga organizācijas vai tādas valsts olimpiskās komitejas gadījumā, kas pilda valsts antidopinga organizācijas funkcijas) valsts antidopinga organizācijas vai valsts olimpiskās komitejas valsts pārstāvji, kā norādīts Parakstītāju starptautiskā Kodeksa ievērošanas standarta B pielikumā ar nosacījumu, ka personas, kas ieceltas par Starptautiskās Olimpiskās komitejas locekļiem, privātpersonas statusā netiek iekļautas šajā definīcijā.
Persona – fiziska persona, organizācija vai cita struktūra.
Publiskošana – skat. iepriekš “sankcijas par antidopinga noteikumu pārkāpumiem”.
Reģionāla antidopinga organizācija – reģionāla struktūra, ko dalībvalstis norīkojušas koordinēt un pārvaldīt savu valsts antidopinga programmu deleģētās jomas, kuras var ietvert antidopinga noteikumu pieņemšanu un īstenošanu, paraugu vākšanu un vākšanas plānošanu, rezultātu pārvaldību, terapeitiskās lietošanas atļauju pārbaudi, lietu izskatīšanu un izglītības programmu vadīšanu reģionālā līmenī.
Rezultātu pārvaldība – process, kas ietver termiņu starp paziņojuma sniegšanu saskaņā ar Starptautiskā rezultātu pārvaldības standarta 5. pantu vai atsevišķos gadījumos (piemēram, netipiska atrade, sportista bioloģiskā pase, prasības sniegt informāciju par atrašanās vietu neizpilde) tādus iepriekšējas paziņošanas pasākumus, kas skaidri paredzēti Starptautiskā rezultātu pārvaldības standarta 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).
Sankcijas par antidopinga noteikumu pārkāpumiem (“sankcijas”) – ja sportists vai cita persona pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) anulēšana ir konkrētajās sacensībās vai sporta pasākumā gūto sportista rezultātu anulēšana, piemērojot visas no tā izrietošās sankcijas, tostarp atsavinot visas medaļas, punktus un balvas; b) diskvalifikācija nozīmē to, ka sportistam vai citai personai antidopinga noteikumu pārkāpuma dēļ uz noteiktu laiku ir aizliegts piedalīties sacensībās vai citos pasākumos, kā arī aizliegts saņemt finansējumu, kā noteikts 10.14. punktā; c) pagaidu aizliegums nozīmē to, ka sportistam vai citai personai uz laiku ir aizliegts piedalīties sacensībās vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) finansiālas sankcijas nozīmē finansiālas sankcijas par antidopinga noteikumu pārkāpumu vai lai atlīdzinātu izmaksas, kas saistītas ar šādu pārkāpumu, un e) informācijas publiskošana ir informācijas izplatīšana plašai sabiedrībai vai citām personām, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. Komandu sporta veidos 11. pantā paredzētās sankcijas var vērst arī pret komandām.
Sankcijas parakstītājam – viena vai vairākas no sankcijām, kas noteiktas Kodeksa 24.1.4. apakšpunktā un var tikt piemērotas parakstītājam, ja tas pastāvīgi neievēro Kodeksu, un šīs sankcijas jānosaka, pamatojoties uz konkrētās lietas konkrētajiem faktiem un apstākļiem un piemērojot 10. pantā izklāstītos principus.
Sporta pasākums – vienas pārvaldības struktūras organizēta atsevišķu sacensību kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).[footnoteRef:3]2  [3: 2 Šā Parakstītāju starptautiskā Kodeksa ievērošanas standarta B pielikumā termins “sporta pasākums” ir izmantots ar iepriekš norādīto nozīmi, bet papildus tam sporta pasākumam ir jābūt parakstītāja pārziņā, lai to kvalificētu kā “sporta pasākumu” B pielikuma izpratnē.] 

Sportista bioloģiskā pase – Pārbaužu starptautiskajā standartā un Laboratoriju starptautiskajā standartā noteikto datu apkopošanas un salīdzināšanas programma un metodes.
Sportists – jebkura persona, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra valsts antidopinga organizācija) piedalās sporta sacensībās. Antidopinga organizācija pēc saviem ieskatiem var piemērot antidopinga noteikumus sportistam, kas nav ne starptautiska, ne valsts līmeņa sportists, un tādējādi termina “sportists” definīciju attiecināt uz šiem sportistiem. Saistībā ar tādiem sportistiem, kas nav ne starptautiska, ne valsts līmeņa sportisti, antidopinga organizācija var izvēlēties veikt ierobežotas pārbaudes vai pārbaudes neveikt vispār, analizēt paraugus, izmantojot aizliegto vielu nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt terapeitiskās lietošanas atļauju. Tomēr, ja kāds no antidopinga organizācijai pakļautajiem sportistiem, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2.1., 2.3. vai 2.5. punktā minētos antidopinga noteikumus, piemēro Kodeksā noteiktās sankcijas. Lai pildītu Kodeksa 2.8. un 2.9. punkta prasības, kā arī informētu un izglītotu antidopinga jautājumos, sportists ir jebkura persona, kuru sporta pasākumos piedalīties norīkojis attiecīgais parakstītājs, valdība vai cita sporta organizācija, kas pieņēmusi Kodeksu.
[Piezīme par termina “sportists” definīciju. Skaidrības labad jānorāda, ka antidopinga organizācija nedrīkst pieņemt atšķirīgus noteikumus šādiem sportistiem (tostarp attiecībā uz terapeitiskās lietošanas atļaujām), izņemot attiecībā uz jautājumiem, kas skaidri minēti iepriekš vai ir tieši atļauti starptautiskajā standartā.
Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]
Sportistu atbalsta personāls / sportistu atbalsta persona – visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita persona, kas strādā ar sportistu, ārstē sportistu vai palīdz sportistam, kurš piedalās sporta sacensībās vai gatavojas tām.
Starptautiskais standarts – WADA pieņemts standarts, kas papildina Kodeksu. Ja starptautiskajā standartā (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka starptautiskajā standartā norādītās procedūras ir veiktas pienācīgi. Starptautiskajos standartos ir iekļauti visi tehniskie dokumenti un tehniskās vēstules, kas izdotas atbilstīgi attiecīgajam starptautiskajam standartam.
Starptautisks sporta pasākums – tāds sporta pasākums vai sacensības, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija liela sporta pasākuma organizācija vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.
Tehniskais dokuments – dokuments, kuru laiku pa laikam pieņem un publicē WADA un kurā iekļautas obligātās tehniskās prasības par konkrētiem tematiem antidopinga jomā, kā noteikts starptautiskajā standartā.
Terapeitiskās lietošanas atļauja – terapeitiskās lietošanas atļauja ļauj sportistam, kam ir noteikts medicīniskais stāvoklis, lietot aizliegtu vielu vai izmantot aizliegtu metodi, bet tikai tad, ja ir izpildīti 4.4. punkta nosacījumi un Terapeitiskās lietošanas atļaujas starptautiskā standarta kritēriji.
UNESCO konvencija – Starptautiskā konvencija pret dopingu sportā, kas pieņemta UNESCO ģenerālkonferences 33. sesijā 2005. gada 19. oktobrī, tostarp visi grozījumi, kurus pieņēmušas konvencijas dalībvalstis un Starptautiskās konvencijas pret dopingu sportā dalībvalstu konference.
[bookmark: _bookmark53]Valsts antidopinga organizācija – tādas valsts pilnvarotas struktūras, kurām valsts līmenī ir galvenās pilnvaras un atbildība pieņemt un īstenot antidopinga noteikumus, norīkot paraugu vākšanu, pārvaldīt pārbaužu rezultātus un veikt rezultātu pārvaldību. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda valsts olimpiskā komiteja vai tās pilnvarota iestāde.
Valsts antidopinga organizācijas operacionālā neatkarība – tas nozīmē, ka: 1) valsts antidopinga organizācija izstrādā pienācīgus tiesiskus, organizatoriskus, procesuālus un/vai līgumiskus aizsardzības pasākumus, lai novērstu nepamatotu ietekmi, iejaukšanos vai iesaistīšanos tās pārvaldībā vai darbībā un nodrošinātu antidopinga programmas neatkarīgu īstenošanu; 2) valsts antidopinga organizācija nodrošina, ka tās pārvaldībā vai darbībā nav iesaistīta neviena persona, kurai ir faktisks vai iespējams interešu konflikts attiecībā uz organizācijas darbību; tas tostarp attiecas uz gadījumiem, kad persona vienlaikus ir iesaistīta gan valsts antidopinga organizācijas pārvaldībā vai darbībā, gan valsts sporta pārvaldības institūcijas vai citas valsts sporta organizācijas, vai valsts iestādes, kura ir atbildīga par sportu vai dopinga apkarošanu, pārvaldībā vai darbībā.
[Piezīme par termina “valsts antidopinga organizācijas operacionālā neatkarība” definīciju. Valsts antidopinga organizācijas darbība ietver ikdienas administrēšanas pasākumus un lēmumu pieņemšanu attiecībā uz personālu un budžeta sadali, kā arī dopinga kontroles procesu.
Valsts antidopinga organizācijas operacionālās neatkarības prasība, piemēram, neaizliedz parakstītāju darbiniekiem sadarboties starptautiskos sporta pasākumos, valsts antidopinga organizācijas pārstāvjiem sniegt ekspertu konsultācijas citām antidopinga organizācijām, valsts nodarbinātiem ārstiem vai medmāsām iesaistīties paraugu vākšanā, valsts antidopinga organizācijas darbiniekiem piedalīties vietēja līmeņa sporta biedrībās vai klubos vai valsts federāciju darbiniekiem iesaistīties antidopinga izglītības pasākumos.
Ja valsts olimpiskā komiteja darbojas kā valsts antidopinga organizācija saskaņā ar 20.4.6. apakšpunkta prasībām, tā ievēro valsts antidopinga organizācijas operacionālās neatkarības prasības. Tomēr, ja valsts olimpiskā komiteja, kas darbojas kā valsts antidopinga organizācija, nevar nodrošināt valsts antidopinga organizācijas operacionālās neatkarības prasību pilnīgu ievērošanu, tai savi dopinga kontroles pasākumi būtu jādeleģē pilnvarotai trešajai pusei neatkarīgai īstenošanai.]
Valsts olimpiskā komiteja – Starptautiskās Olimpiskās komitejas atzīta organizācija. Termins “valsts olimpiskā komiteja” attiecas arī uz valsts sporta konfederāciju tajās valstīs, kurās valsts sporta konfederācija pilda valsts olimpiskās komitejas ierastos pienākumus antidopinga jomā.
Valsts paraolimpiskā komiteja – Starptautiskās Paraolimpiskās komitejas atzīta organizācija. Termins “valsts paraolimpiskā komiteja” attiecas arī uz valsts sporta konfederāciju tajās valstīs, kurās valsts sporta konfederācija pilda valsts paraolimpiskās komitejas ierastos pienākumus antidopinga jomā.
Vispārīga prasība – prasība, ko uzskata par svarīgu cīņā pret dopingu sportā, bet kas neatbilst ne kritisku, ne augstas prioritātes prasību kategorijai. Sīkāku informāciju skat. Parakstītāju starptautiskā Kodeksa ievērošanas standarta A pielikumā.
WADA – Pasaules Antidopinga aģentūra.

II. Definētie termini, kas Parakstītāju starptautiskajā Kodeksa ievērošanas standartā ir lietoti īpašā nozīmē
Antidopinga programma – tiesību akti, noteikumi, normas, procesi un procedūras, kā arī citi pasākumi (tostarp antidopinga pasākumi), kas parakstītājam jāīsteno, lai ievērotu Kodeksu.
Kodeksa ievērošana – visu Kodeksa prasību un/vai attiecīgo parakstītājiem piemērojamo starptautisko standartu, kā arī īpašo prasību, kuras noteikusi WADA izpildkomiteja, ievērošana.
Kodeksa ievērošanas anketa – WADA sagatavota pašnovērtējuma anketa, ar kuru parakstītājs ziņo WADA par to, kā tas ievēro Kodeksu.
Kodeksa ievērošanas revīzija – oficiāla novērtēšana, kuras laikā WADA izvērtē visu parakstītāja antidopinga programmu vai kādu tās daļu saskaņā ar 7.7. punktu.
Kodeksa ievērošanas pārbaudes komiteja jeb CRC – termins ir definēts 5.2.1. apakšpunktā.
Koriģējošo pasākumu plāns – parakstītāja izstrādāts plāns, kurā ir noteikts, kā parakstītājs īstenos koriģējošos pasākumus, ko WADA norādījusi koriģējošo pasākumu ziņojumā, šajā ziņojumā noteiktajos termiņos.
Koriģējošo pasākumu ziņojums – WADA sagatavots ziņojums, kurā ir norādītas parakstītāja neatbilstības un koriģējošie pasākumi, kas parakstītājam jāveic šo neatbilstību novēršanai, un termiņi šo korektīvo pasākumu īstenošanai.
Nepārvarami apstākļi – notikums, kas ietekmē parakstītāja spēju pilnā apjomā ievērot Kodeksu, jo ir notikušas darbības, notikumi, bezdarbība vai nelaimes gadījumi, kurus parakstītājs pamatoti nevar ietekmēt. Šādi notikumi var būt, piemēram, dabas katastrofa, karadarbība, militāras operācijas, masu nekārtības, masu nemieri, streiks, piespiedu dīkstāve vai citas ražošanas apturēšanas darbības, terorisms vai tautas sacelšanās. Tomēr nekādā gadījumā par nepārvaramiem apstākļiem neuzskata:
1) to, ka parakstītāja neatbilstības iemesls ir bijis resursu trūkums, ievēlēto amatpersonu vai personāla izmaiņas, jebkāda valdības vai citu valsts iestāžu darbība vai bezdarbība (ieskaitot iejaukšanos un/vai nespēju sniegt atbalstu). Ikviens parakstītājs ir brīvprātīgi apņēmies izpildīt Kodeksā un/vai starptautiskajos standartos noteiktos pienākumus, tostarp Kodeksa 23.3. punktā noteikto pienākumu veltīt pietiekamus resursus un (ja atbilstīgi) pienākumu panākt valsts un citu publiskā sektora iestāžu atbalstu, kas tam nepieciešams, lai ievērotu Kodeksu, vai
2) to, ka parakstītājs ir uzdevis kādai deleģētajai trešajai personai izpildīt dažus vai visus Kodeksā un/vai starptautiskajos standartos noteiktos pienākumus (piemēram, parakstītājs ir uzdevis paraugu savākšanas iestādei savākt paraugus vai lielu sporta pasākumu rīkotājorganizācija ir uzdevusi vietējai sporta pasākumu rīkotājkomitejai īstenot savu antidopinga programmu attiecīgajā sporta pasākumā).
[Piezīme par termina “nepārvarami apstākļi” definīciju. Saskaņā ar CAS nolēmumu lietā “RPC pret IPC”, CAS 2016/A/4745, a) struktūra, kas ir atbildīga par Kodeksa noteikumu izpildi savā atbildības jomā, ir pilnīgi atbildīga par jebkuriem pārkāpumiem, pat ja tie ir notikuši tādu citu struktūru dēļ, uz kurām tā paļaujas, bet kuras tā nevar kontrolēt; b) tāpat kā sportists nevar izvairīties no antidopinga noteikumu pārkāpšanas sekām, deleģējot citām personām savu atbildību par savu saistību izpildi antidopinga jomā, arī parakstītājam ir absolūts un nedeleģējams pienākums ievērot Kodeksa un starptautisko standartu prasības. Parakstītājam ir tiesības izlemt, kādā veidā tas pildīs šo pienākumu, tostarp tiesības atsevišķus uzdevumus uzdot trešajām personām, ja tas uzskata, ka šāda rīcība ir atbilstoša, bet tas tik un tā paliek pilnīgi atbildīgs gan par Kodeksa un starptautisko standartu prasību ievērošanu, gan par šo dokumentu neievērošanu šo trešo personu neizpildes dēļ.]
Obligātās informācijas pieprasījums – pieprasījums, ko WADA var nosūtīt parakstītājam, pieprasot noteiktā termiņā sniegt kādu konkrētu informāciju, lai WADA varētu novērtēt, vai parakstītājs ievēro Kodeksu.
Tehniskais dokuments par to, kā WADA piemēro Parakstītāju starptautisko Kodeksa ievērošanas standartu jeb ISCCS TD PP – tehniskais dokuments, ar kuru nosaka prioritāti Kodeksa ievērošanas uzraudzībai attiecībā uz noteiktām parakstītāju kategorijām un/vai prasību izpildei, kā aprakstīts 7.2. punktā.
Uzraudzības saraksta procedūra – 8.4.5. apakšpunktā aprakstītā īpašā procedūra.
WADA revidents – tāds atbilstoši pieredzējis WADA personāla loceklis vai speciālists antidopinga jomā, kurš nestrādā WADA, bet kuru WADA ir apmācījusi veikt novērtējumu par to, kā parakstītājs ievēro Kodeksu. WADA revidents nedrīkst nonākt interešu konfliktā saistībā ar Kodeksa ievērošanas revīziju, ko viņš veic.
WADA privilēģijas – privilēģijas, kas uzskaitītas Kodeksa 24.1.4.1. apakšpunktā.
[Piezīme par termina “WADA privilēģijas” definīciju. Šajā nolūkā parakstītāja izslēgšana no WADA pasākumiem neliedz tam piekļūt a) tiešsaistē pieejamiem WADA izglītojošajiem materiāliem un resursiem, piemēram, Kodeksa īstenošanas atbalsta programmas ietvaros, vai b) jebkurai citai WADA apstiprinātai mācību un/vai izglītojošai aktivitātei.]
III. Datu aizsardzības starptautiskajā standartā definētie termini, kas tiek izmantoti Parakstītāju starptautiskajā Kodeksa ievērošanas standartā
Personas dati – dati neatkarīgi no tā, vai tie ir elektroniskā vai fiziskā formā, tostarp bez ierobežojumiem sensitīvi personas dati, kas attiecas uz identificētu vai identificējamu personu, kas tiek apstrādāti saistībā ar antidopinga darbībām.
[Piezīme par termina “personas dati” definīciju. Tas nozīmē, ka personas dati tostarp ir sportista vārds un uzvārds, dzimšanas gads, kontaktinformācija un informācija par sportista piederību sporta organizācijām, atrašanās vietu, terapeitiskās lietošanas atļaujām (ja tādas ir piešķirtas), antidopinga pārbaužu rezultātiem un rezultātu pārvaldību. Personas dati ir arī tādi personas dati un kontaktinformācija, kas attiecas uz citām personām, piemēram, medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tās apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]

IV. Izglītības starptautiskajā standartā definētie termini, kas tiek izmantoti Parakstītāju starptautiskajā Kodeksa ievērošanas standartā
Izglītības aktivitāte – jebkura aktivitāte, kas ir mērķtiecīgi izstrādāta un īstenota, lai veicinātu mācīšanos. Piemēri ir e-mācības, semināri, scenārijos balstītas nodarbības, savstarpējas sarunas, tīmekļsemināri u. c.
Izglītības plāns – dokuments, kurā aprakstīts izglītības aktivitāšu kopums, ko parakstītājs ik gadu nodrošina, lai sasniegtu paredzētos mācību rezultātus.
Izglītojamo grupu saraksts – saraksts ar prioritārām grupām un kategorijām, kuras parakstītāji ir atlasījuši izglītošanai.
Izglītības programma – dokuments, kurā iekļauti šādi elementi: redzējums attiecībā uz izglītību, mērķi un uzdevumi, sporta sistēmas analīze, sportista karjera, pedagogu atlases, mācību, novērtēšanas un akreditācijas procesi, izglītojamo grupu saraksts un īstenošanai nepieciešamie resursi.
Pedagogs – persona, kura ir apmācīta un akreditēta īstenot izglītību un kuru parakstītājs ir pilnvarojis šim nolūkam.
Izvērtēšanas pārskats – dokuments, kurā izklāstīta izglītības programmas efektivitāte, izmantojot uzraudzības datus, mācīšanās novērtējumu datus un jebkādu citu atbilstošu informāciju. Dokumentā tieši būtu jāatspoguļo progress attiecībā uz izglītības programmā un izglītības plānā noteiktajiem mērķiem un jāizklāsta ieteikumi, ko ņem vērā, veidojot nākamā gada izglītības plānu.
Uz vērtībām balstīta izglītība – tādu aktivitāšu nodrošināšana, kuras uzsver individuālu personīgo vērtību un principu attīstību.
 Tā veidojas izglītojamā spēja pieņemt ētiskas rīcības lēmumus.

V. Laboratoriju starptautiskajā standartā definētie termini, kas izmantoti Parakstītāju starptautiskajā Kodeksa ievērošanas standartā
Laboratorija – WADA akreditēta laboratorija, ko ir apstiprinājusi WADA izpildkomiteja.
[Piezīme par termina laboratorija definīciju. Lai atvieglotu ISL noteikumu izpratni un interpretāciju –, ja prasības attiecas gan uz laboratoriju, gan ABP laboratoriju, ar terminu laboratorija(-as) apzīmē tās abas. Savukārt, ja noteikumi attiecas tikai uz laboratoriju vai tikai uz ABP laboratoriju, tiek lietota attiecīgā specifiskā definīcija.
Savukārt, ja tiek lietots termins “laboratorija”, tas nozīmē laboratorijas, kas nav ne WADA akreditētas, ne ABP apstiprinātas.]
Sportista bioloģiskās pases pārvaldības struktūrvienība (APMU) – ar laboratoriju saistīta vienas vai vairāku personu veidota struktūrvienība, kas ir atbildīga par sportistu bioloģisko pasu savlaicīgu pārvaldību ADAMS par pasi atbildīgās organizācijas vārdā.

VI. Starptautiskajā rezultātu pārvaldības standartā definētie termini, kas tiek izmantoti Parakstītāju starptautiskajā Kodeksa ievērošanas standartā
Informācijas par atrašanās vietu nesniegšana – informācijas nesniegšana vai neierašanās uz uz dopinga kontroles parauga nodošanu.

VII. Pārbaužu starptautiskajā standartā definētie termini, kas izmantoti Parakstītāju starptautiskajā Kodeksa ievērošanas standartā
Pārbaude bez iepriekšēja brīdinājuma – paraugu savākšana, kura notiek, iepriekš nebrīdinot sportistu, un kuras laikā sportists ir pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim, kad tiek paņemts paraugs.
Riska novērtējums – dopinga riska novērtējums sportā vai sporta disciplīnā, ko veic antidopinga organizācija saskaņā ar 4.2. punktu.
Paraugu savākšanas iestāde – organizācija, kas atbild par paraugu savākšanu atbilstīgi Pārbaužu starptautiskā standarta prasībām un ir 1) pati pārbaužu iestāde vai arī 2) deleģēta trešā puse, kurai ir piešķirtas tiesības veikt pārbaudes vai ar kuru ir noslēgts attiecīgs apakšlīgums. Atbilstīgi Kodeksam pārbaužu veikšanas iestāde vienmēr ir tieši atbildīga par Pārbaužu starptautiskā standarta prasību ievērošanu saistībā ar paraugu vākšanu.
Paraugu vākšanas inventārs – Parauga A un B daļas pudeles, komplekti vai konteineri, paraugu savākšanas trauki, mēģenes un cita veida aprīkojums, ko izmanto parauga savākšanai, turēšanai vai glabāšanai jebkurā laikā paraugu savākšanas procesa gaitā un pēc tam un kas atbilst 6.3.4. apakšpunkta prasībām.
Paraugu vākšanas personāls – kopīgs termins, kas aptver kvalificētas amatpersonas, kuras paraugu savākšanas iestāde ir pilnvarojusi veikt kādus uzdevumus vai palīdzēt to veikšanā paraugu savākšanas procesa laikā.
Paraugu savākšanas process – visas tās secīgās darbības, kuras ir tieši saistītas ar sportistu un kuras veic, sākot no brīža, kad sportistam tiek paziņots par pārbaudi, līdz brīdim, kad sportists pēc parauga(-u) nodošanas atstāj dopinga kontroles punktu.
Pārbaužu veikšanas plāns – antidopinga organizācijas sagatavots dokuments, kur saskaņā ar 4.7. punkta prasībām ir izplānotas sportistu pārbaudes.
Sportistu atrašanās vietas reģistrs – reģistrs, kurā ietilpst pārbaudāmo sportistu reģistrā vai uzraugāmo sportistu reģistrā iekļauti sportisti vai komandas, kuriem ir pienākums sniegt informāciju par atrašanās vietu un uz kuriem attiecas vismaz minimālais plānoto ārpus sacensībām veikto pārbaužu skaits gadā.
Uzraudzības ķēde – to personu vai organizāciju secība, kas atbildīgas par parauga uzraudzību no parauga savākšanas brīža līdz brīdim, kad tas nogādāts laboratorijā analīžu veikšanai.
VIII. Terapeitiskās lietošanas atļaujas starptautiskajā standartā definētie termini, kas tiek izmantoti Parakstītāju starptautiskajā Kodeksa ievērošanas standartā
Terapeitiskās lietošanas atļaujas piešķiršanas komiteja (TUE komiteja) – speciālistu grupa, ko antidopinga organizācija izveidojusi terapeitiskās lietošanas atļauju pieteikumu izskatīšanai.

